
Capitolul 1 

„Raymond Cottrell, agenţie imobiliară”, am citit pe 
tăbliţa fixată pe zidul clădirii mici şi întunecoase. Am oprit 
şi am parcat maşina. 

Am coborât şi am studiat clădirea. Am tras concluzia 
că Ray Cottrell nu era un agent imobiliar important. 
Oricum, Charente nu era un oraş atât de mare încât să 
aibă o agenţie imobiliară. 

Mi-am netezit puţin rochia, apoi am intrat. 

Recepţionera, o tânără drăguță îşi pudra nasul. 

— Pot să vă ajut, mademoiselle? m-a întrebat 
zâmbind, după ceşi-a ascuns pudriera. 

— Da. Aş dori să vorbesc cu domnul Cottrell. 

— Îmi pare rău, mademoiselle, dar domnul Cottrell 
lipseşte. Doriţi să-i lăsaţi un mesaj? 

— Nu. Vin de departe, i-am explicat. Tocmai de la 
New York. Numele meu este Gail Walton şi vreau să discut 
personal cu el despre Granite Folly. 

— Granite Folly? făcu ochii mari, surprinsă. 
Domnişoara Walton? Atunci, sunteţi proprietara lui Granite 
Folly? 

— Exact. Când se întoarce domnul Cottrell? 

— S-a dus la Granite Folly. Mi-a spus să închid eu 
biroul. S-ar putea să rămână acolo peste noapte. Vă 
întoarceţi la Halifax în seara asta? 

Aruncă o privire la maşina mea, un Camaro galben, 
decapotabil. 

— Mâine dimineaţă, domnul Cottrell v-ar putea 
contacta acolo. 

— Am condus destul azi, i-am răspuns cu un zâmbet 


uşor. Drumul de la Digby a fost groaznic, domnişoară...? 

— Dupres, răspunse repede, Madelin Dupres. Aţi 
venit prin sud? De la feribot? 

Am dat din cap. 

— Am avut curaj să conduc noaptea. Era pustiu şi 
drumul este foarte prost. 

Madelin mă privi îngrijorată. 

— N-aţi întrebat în Digby? Nimeni nu mai foloseşte 
drumul ăla. Se cutremură. Ce s-ar fi întâmplat dacă maşina 
s-ar fi împotmolit într-un pârâu sau în mlaştină? Şi, cel 
puţin, ar fi trebuit să vă avertizeze în legătură cu lupii. 

— Lupii? am repetat uimită. Nu-mi spune că sunt lupi 
pe aici. 

— Lupi argintii, mi-a explicat. Este una din puţinele 
regiuni din sudul Canadei unde mai există. Iarna a fost 
lungă, primăvara foarte scurtă, aşa că sunt flămânzi. Ar fi 
o prostie să te duci noaptea la Granite Folly. Nici domnul 
Cottrell nu conduce noaptea, chiar dacă ştie drumul foarte 
bine. Este un drum mai prost decât cel pe care ai venit. 

— Dar te-ai gândit că aş putea să conduc până la 
Halifax. 

Râse. 

— Probabil că harta ta este foarte veche, domnişoară 
Walton. Există un drum nou, foarte bun, până la Halifax. 
Trece pe la est de oraş şi a ajuns până la ferma Garross. 
Din oraş până la fermă sunt vreo opt kilometri. De acolo 
până la autostradă mai sunt douăzeci de kilometri. Pe 
autostradă până la Halifax faci optzeci de kilometri. 

— N-am ştiut că au construit un drum nou. 

— A fost început acum câteva luni de o companie 
minieră. Au găsit oxid de fier în nisipul de pe plaja din sud. 
Vor începe exploatarea imediat ce vor termina drumul. 

— Oxid de fier? Este un mineral valoros, nu-i aşa? 

— Bănuiesc că da, din moment ce compania a făcut 


un drum de acces, zâmbi Madelin. Mike Brandon a zis că 
valorează milioane. 

— Cine este Mike Brandon? 

— Eu şi Mike ieşim împreună, spuse ea roşind. 
Lucrează pentru companie. Privi ceasul din perete şi 
tresări. Trebuia să mă întâlnesc cu el acum cinci minute, 
jos la debarcader. Lucrează ca supraveghetor al plajelor de 
aici. Din cauza stâncilor, se deplasează mai mult cu barca. 
Doar nu vrei să mergi pe drumul ăla stâncos până la 
Granite Folly nu-i aşa? 

Am râs. 

— Nu, domnişoară Dupres. Şi nici nu plec la Halifax. 
Sper să găsesc unde să rămân peste noapte, aici în sat. 

— Mi-ar face plăcere să vă găzduim, domnişoară 
Walton, se oferi repede. Familia mea are o fermă în 
apropiere de Gavoros. 

Am clătinat din cap. _ 

— Mulţumesc, dar nu. In sat nu este un motel sau o 
pensiune, unde să poţi să stai o noapte? 

— Marie Behl are o pensiune. Este la trei case de 
aici, spre debarcader. Sau poţi să mergi la madame 
Deraine. Familia Deraine are un han. Trebuie să te întorci 
câteva străzi. Dar Mike şi ceilalţi muncitori sunt cazaţi 
acolo şi câteodată locul devine cam gălăgios. Cred că este 
mai bine la Marie, deşi ne-ar face plăcere să vii să stai la 
noi. Mama şi tata ar fi foarte bucuroşi. 

— Mulţumesc, Madelin. Eşti foarte drăguță. Dar n-ar 
fi corect faţă de mama ta. Aşa că voi merge la Marie Behl. 
Ai spus, trei case mai jos? i 

— Da, spre debarcader. Întinse mâna spre telefon. O 
sun pe Marie să-i spun. Cât vrei să stai? 

— Doar o noapte. Mâine, după ce mă întâlnesc cu 
domnul Cottrell, mai vedem. S-ar putea să stau cu familia 
Paretos, la conac. 


— Vrei să spui că o să locuieşti la Granite Folly? 

— Am înţeles că familia Paretos au un gen de motel 
sau o casă de oaspeţi. 

— Se vede că nu eşti din partea locului, domnişoară 
Walton! Nu ştii ce fel de local au acolo, Domonic Paretos şi 
nevastă-sa? 

— Tot ce ştiu este că au o pensiune, i-am răspuns 
surprinsă. Acum că ştiu cât de departe şi de pustiu este 
locul, încep să mă întreb ce fel de pensiune este. Totuşi, 
îmi amintesc că era o plajă acolo. Şi fără îndoială se poate 
pescui şi vâna. 

Madelin clătină din cap. 

— Nu sunt genul ăsta de chiriaşi, domnişoară Walton. 
Ezită. Locuiesc acolo permanent. Sunt oameni fără rude, 
sau au rude... care nu mai vor să ştie de ei. Unii dintre ei 
sunt pensionari şi au un venit, dar pentru cei mai mulţi, cei 
doi încasează cecuri de la asistenţa socială. 

— Atunci înseamnă că sunt persoană în vârstă? 

— Nu toţi. Pur şi simplu nu se pot angaja, sau... sunt 
nişte singuratici. Dar sunt sigură că nu v-aţi simţi bine 
acolo. Charente nu este mare, dar este grozav faţă de 
Granite Folly. Nu mi-aş petrece noaptea acolo pentru nimic 
în lume. Iar cei doi Pareto... 

Se opri brusc şi se întoarse spre telefon. 

— Cel de afară este Mike. Probabil că s-a plictisit să 
mă aştepte şi a venit până aici. îi dau un telefon Mariei. 

— Pot să dau telefon la familia Pareto, de la Marie? 
Poate este posibil să aflu ce vreau să ştiu, fără să mă mai 
deplasez la Granite Folly. 

— Nu, n-au telefon, răspunse Madelin. Sunt mai mult 
de treizeci de kilometri prin pădure. Dar domnul Cottrell o 
să vă spună tot ce vreţi, când se va întoarce, mâine. 
Scuzaţi-mă... Vorbi câteva minute la telefon. 

— O.K., spuse zâmbind, după ce puse receptorul în 


furcă. Marie te aşteaptă şi sunt sigură că o să-ţi placă la 
ea. 

I-am mulţumit, am ieşit împreună din clădire şi ne-am 
îndreptat spre Mike Brandon, care o aştepta. Era un tânăr 
înalt şi roşcat, deşi chipul cu trăsături puternice nu era 
prea drăguţ. Am stat de vorbă câteva minute; apoi au 
plecat, iar eu m-am urcat în maşină. 

Am găsit imediat casa Mariei Behl. Era o casă 
atractivă în stil georgian, din cărămidă roşie, pe care am 
remarcat-o când am intrat prima oară în oraş. Marie Behl a 
ieşit grăbită să mă întâmpine în timp ce parcam maşina. 
Era o femeie prietenoasă, uşor încărunţită, cu un chip 
plăcut şi zâmbitor, în jur de cincizeci şi cinci de ani. 
Camera pe care mi-a închiriat-o era curată şi veselă, iar 
geamurile dădeau spre micul port. 

După ce a plecat Marie, m-am dus la fereastră şi am 
privit bărcile de pescuit, viu colorate, ancorate una lângă 
alta de-a lungul debarcaderului. Charente a fost ridicat 
într-un mic golf străjuit de-o parte şi de alta de stânci 
imense. Părea un loc plăcut, în ciuda izolării. Soarele 
începuse să apună dincolo de Golful Fundy şi în ciuda 
culorilor vii ale apusului, marea părea rece şi cenuşie. Am 
oftat şi după ce am tras draperiile, am început să mă 
dezbrac. 

Am făcut un duş fierbinte şi m-am schimbat pentru 
cină. M-am îmbrăcat şi m-am machiat cu grijă şi când a 
sunat clopoţelul, am coborât în sufragerie. Am întârziat 
puţin, dar mai erau locuri libere. 

Alesesem o rochie albă simplă. Era simplă, dar bine 
croită şi se potrivea cu părul meu negru, pielea măslinie şi 
ochii albaştri. În timp ce coboram scara, un tânăr şi-a 
ridicat repede privirea şi din expresia din ochii lui mi-am 
dat seama că prezenţa mea a trezit ceva interes. l-am 
mulţumit când s-a ridicat să-mi ţină scaunul şi i-am zâmbit 


Mariei, care tocmai ieşea din bucătărie. 

— Adrian, ea este domnişoara Walton, zise grăbindu- 
se spre noi. Stă cu noi în seara asta. Domnişoară Walton, 
ţi-l prezint pe Adrian Hammond. Adrian stă la mine de 
ceva timp. Este arhitect şi este foarte interesat de 
Charente. 

Adrian Hammond avea peste douăzeci şi cinci de ani, 
înalt, chipeş, dar părea tare timid. Părul era blond şi 
bogat, iar ochii căprui şi inteligenţi. 

În timpul cinei am discutat despre diverse lucruri, 
dar până la urmă am ajuns la Granite Folly. 

— Este un loc ce ar trebui restaurat, îmi spuse 
Adrian. Chipul lui căpătă o expresie visătoare. Este un 
exemplu unic de arhitectură medievală, în Canada zilelor 
noastre. A fost constituit de un pirat şi sclavii lui. 
Căpitanul Granite. Un om crud şi imoral nevoie mare. Şi pe 
deasupra, trădător. A construit-o ca o fortăreață, pentru 
apărare. Pereţii sunt groşi de jumătate de metru şi trebuie 
că are o reţea de coridoare secrete. Mâna de lucru l-a 
costat puţin. A adus sclavi din Africa. Ca om îl detest, dar a 
proiectat de unul singur Granite Folly şi pentru asta îl 
admir. 

Se opri şi zâmbi stânjenit. 

— Mi-e teamă că m-am aprins când am vorbit despre 
Granite Folly. 

I-am întors zâmbetul. 

— Ştiu puţine despre arhitectură. Totuşi, am auzit că 
Granite Folly a fost construit cam prin 1750. Cum poate fi 
considerat medieval? 

Adrian râse. 

— Din cauza stilului în care a fost construit. Nu ştiu 
de unde s-a inspirat, dar este cea mai pură arhitectură 
normandă, la fel ca cea din Anglia şi Franţa. Un astfel de 
loc ar trebui să aparţină statului. Aşa, ar fi restaurat şi 


conservat. Până acum, a continuat, am aruncat doar o 
scurtă privire în interior, dar Dominic Pare tos, bărbatul 
care l-a arendat printr-o firmă de avocaţi din New York, a 
mobilat camerele cu mobilă ieftină pentru chiriaşii lui. 
Paretos mi-a spus că tot ceea ce a fost de valoare a fost 
luat de proprietari înainte de a se muta. Dar el foloseşte 
doar pe jumătate locul şi cine ştie ce poate fi în rest? Pot fi 
tot felul de piese valoroase din punct de vedere istoric. 
Bărbaţi ca bătrânul căpitan Granite aveau mai mult decât 
instincte de pirat. Erau şi strângători renumiţi. 

Am aprobat din cap. 

— Ce căutaţi, domnule Hammond? Sipete cu aur? 
Arme şi vase vechi? Camere de tortură? Doar era pirat. 

Râse. 

— Deloc. Sper să găsesc obiecte autentice din 
perioada în care a trăit. Era implicat în tot felul de afaceri, 
domnişoară Walton. Ar fi trebuit spânzurat! Bătrânul 
escroc a făcut şi contrabandă cu arme, trimiţându-le pe 
continent revoluţionarilor din Maine şi Boston. La un preţ 
bun, desigur. Se spune că tot ce atingea se transforma în 
aur. Acolo îi ziceau patriot, aici era numit trădător. Nu că 
avea vreo importanţă pentru el. Până la urmă s-a stabilit 
acolo, unde a şi murit. La cererea lui corpul i-a fost adus la 
Granite Folly, deoarece în cazul ăsta autorităţile nu mai 
aveau ce să-i facă. Guvernul ar fi trebuit să-i confiste 
proprietatea de atunci, având în vedere că a trădat în 
favoarea englezilor. Fii sigură că dacă obţinem 
proprietatea acum, pentru a o restaura, va trebui să 
plătim. 

— Dar dacă ai vrut s-o vizitezi, de ce n-ai făcut-o? 

— Cei doi Paretos nu m-ar lăsa. Probabil le este 
teamă că voi recomanda cumpărarea ei de către 
autorităţile regionale. 

— Atunci, de ce nu discuţi cu proprietarul? am 


întrebat împăciuitoare. 

— Proprietarul este o femeie, îmi răspunse clătinând 
din cap. Am încercat, dar până acum n-am luat legătura 
decât cu avocaţii ei, Deverson, Deverson şi Clarke. 
Bănuiesc că este o răsfăţată mondenă de bani gata. 
Avocaţii nu par interesaţi, iar ea nu s-ar deranja să salveze 
un moment istoric. N-are timp. Probabil că este prea 
ocupată cu... Dar te plictisesc? 

— Nu, i-am răspuns. Tot ce mi-ai spus este foarte 
interesant. Ce te face să crezi că Guvernul Canadian ar 
putea accepta sugestiile tale? 

Adrian păru plăcut surprins, deşi era stânjenit. 

— Păi... mi-au mai ascultat sfaturile şi altă dată. 
Slujba mea este să găsesc momente ca Granite Folly, să le 
examinez şi să le raportez posibilităţile din punct de 
vedere istoric şi turistic. Interesul meu este din punct de 
vedere arhitectural, de partea istorică se ocupă alţii. La fel 
din punct de vedere al restaurării. Comitetul este interesat 
de Granite Folly. A luat legătura cu proprietarul. Dar atât 
s-a reuşit. S-ar putea să fiu chemat înapoi curând. 

— De ce? 

— Este un cerc vicios. Nu pot să intru şi să văd cât de 
mult trebuie restaurat. Nu pot să fac un deviz estimativ. Şi 
până nu fac asta, Comitetul nu poate face o ofertă 
concretă. 

— Este neplăcut, am zis plină de simpatie. Dar 
trebuie să ai o idee, cam cât valorează un astfel de loc şi ce 
valoare ai putea să treci în raportul tău. 

El aprobă. 

— Probabil că as recomanda o sută de milioane 
pentru el, zise Adrian gânditor. Dar este mult mai puţin 
decât ar putea lua proprietarul, dacă l-ar vinde. Adesea se 
întâmplă aşa. Şi bugetul nostru este limitat. Şi astfel de 
fonduri nu sunt întotdeauna disponibile. Cunoşti locul? 


— L-am văzut odată, i-am răspuns cu grijă, dar eram 
destul de mică şi nu mi-l amintesc foarte bine. 

— Păi, eşti cu maşina, nu-i aşa? De ce nu te duci până 
acolo să vezi cu ochii tăi? Cred că-ţi va face plăcere să 
conduci pe drumul mărginit de stânci. Şi cu siguranţă, 
Granite Folly merită văzut. Sunt sigur că vei fi de acord cu 
ideea mea de a fi transformat într-un parc istoric naţional. 

— S-ar putea s-o fac, am spus, apoi am adăugat: n-ai 
spus că acolo este îngropat căpitanul Granite? 

— Da, zâmbi el. L-am lăsat pe bătrân să se 
odihnească în pace. De fapt, merită. Am putea să-i 
îngropăm acolo pe toţi descendenţii lui. 

— Ce oribil! Şi tot pământul ăla. Este o suprafaţă 
mare, nu-i aşa? Ce aţi face cu el? Aţi creşte lupi argintii? 

— Costurile ar fi ridicate. Noi avem nevoie efectiv de 
patruzeci de hectare de pământ în jurul casei, cele două 
promontorii şi plaja. Pe unul dintre promotorii este un 
cimitir unde erau îngropaţi sclavii, iar pe celălalt nişte 
vechi amplasamente de piatră pentru turnuri şi câteva 
barăci ruinate. Astea merită conservate. Cu restul 
pământului, proprietarii pot face tot ce doresc. 

Câteva clipe, am privit încruntată farfuria. Dacă asta 
era oferta, suna bine. Suma oferită era mai bună decât 
suma oferită de Felton pentru toată proprietatea. Şi în 
plus, cea mai mare parte a pământului îmi revenea mie. 

— Chiar crezi că dacă Granite Folly va fi restaurată, 
va atrage turişti? l-am întrebat după câteva minute. 

— Sunt sigur. Vei fi surprinsă să afli câţi oameni vor 
să vadă locuri de interes istoric. Dau năvală ori de câte ori 
deschidem un parc nou. De fapt, încep să vină cu mult 
înainte, ca să... urmărească restaurarea. 

Hotărârea mea era luată. 

— Cred că o să merg până acolo mâine dimineaţă, 
domnule Hammond. De ce nu vii cu mine? S-ar putea să-ţi 


dau voie să vizitezi Granite Folly ca să faci estimările. 

— Tu? îmi aruncă o privire rapidă. Mi-e teamă că-l 
subestimezi pe Dominic Pareto, domnişoară Walton. Mi-a 
spus foarte clar. Nu mă lasă să intru decât dacă vin cu o 
hârtie de la proprietar sau de la avocaţi. Zâmbi. Dar mi-ar 
plăcea să merg până acolo. Ai putea să mă laşi pe plajă. 
Vreau să cercetez nişte peşteri care mă interesează. 

— De acord, i-am răspuns. Dar de ce peşteri? Sunt 
incluse în stilul arhitectonic? 

— Nu, sunt interesat de peşteri deoarece bănuiesc că 
bătrânul căpitan Granite că şi-a construit un tunel secret 
pentru a fugi în caz de urgenţă. Şi unde putea să dea mai 
bine decât într-o peşteră care dădea spre plajă şi unde îl 
aştepta corabia? 

— Mai bine nu te-ai aventura departe de casă şi nici 
în coridoarele secrete, am spus cu indignare. Aşteaptă. 
Cred că o să-l pot convinge pe domnul Paretos să te lase să 
vizitezi Granite Folly împreună cu mine. Şi apoi, ai putea 
să cazi pradă lupilor. 

Râse. 

— Nicio şansă! Lupi? Nu cred că sunt pe aici. 
Locuitorii din Charente cred că există, recunosc. Dar 
niciunul n-a văzut sau împuşcat vreunul. Pun pariu că sunt 
câini. 

— Câinii 

Adrian a dat din cap. 

— Vagabonzi. Câini care au fugit de la stăpâni în 
pădure şi s-au înmulţit acolo. Apoi a schimbat brusc 
subiectul. Când vrei să pleci mâine dimineaţă? 

Dintr-odată, mi-am amintit de Cottrell. De fapt n-am 
vrut încă să-i spun tânărului că sunt proprietara lui Granite 
Folly. Dar acum sau altă dată tot aia era. 

— Am ceva de discutat cu domnul Cottrell, i-am spus 
calmă. Domnişoara Dupres mi-a spus că este plecat la 


Granite Folly şi va rămâne acolo peste noapte. Nu pot să 
iau legătura cu el în niciun fel. Aş dori să plec devreme, 
dacă nu te superi. În felul acesta, l-aş putea prinde înainte 
să plece de acolo. 

— Când doreşti, domnişoară Walton, rosti 
încruntându-se uşor şi privindu-mă nesigur. 

— Atunci, plecăm la şase şi jumătate? i-am sugerat cu 
inocenţă. 

— Perfect, a răspuns cu îndoială. îl cunoşti pe Ray 
Cottrell? 

— Doar din raportul primit de la avocaţii mei, 
domnule Hammond. Nu l-am întâlnit până acum. Dar sunt 
proprietara lui Granite Folly. Eu sunt răsfăţata mondenă 
despre care ai pomenit, l-am tachinat râzând. Descendentă 
a bătrânului escroc, care ar fi trebuit spânzurat. 

Adrian a rosit până în vârful urechilor. 

— Ştii eu... ăă... îmi pare îngrozitor de rău! s-a 
bâlbâit. Nu... nu trebuia să vorbesc aşa. Vreau să zic... Se 
opri, cu obrajii ca para focului. Vreau să... 

— Las-o baltă, i-am zis zâmbind. Nu sunt chiar atât 
de dezinteresată de Granite Folly, cum crezi. N-am ştiut 
nimic de interesul tău, până acum. Cât despre avocaţii 
mei, nu vor acţiona în niciun fel până când nu vei face o 
ofertă fermă, pe care să mi-o comunice. Şi deja am primit 
una de la un domn Felton, căruia i-am vândut o mică insulă 
ce ne aparţinea. 

— Felton? zise. Nu ştiu de unde are tipul atâta... 

— Poţi să vii mâine cu mine la Granite Folly, l-am 
întrerupt. Şi pot să-ţi spun, domnule Hammond, că dacă 
departamentul tău, Comitetul sau oricine îmi face o ofertă 
serioasă, cu suma de care mi-au vorbit pentru clădire şi 
patruzeci de acri, o voi examina cu atenţie. 

Capitolul 2 

Conduceam încet. Ceaţa acoperea vârfurile pinilor. 


Golful Fundy, pe care-l zăream din când în când printre 
copaci era şi el învăluit în ceaţă. Pasagerul meu era tăcut, 
probabil că era încă stânjenit în legătură cu seara trecută. 

Aerul era destul de rece, dar în cele din urmă ceața s- 
a ridicat şi mi s-a făcut părul măciucă pentru că la numai 
câţiva metri în stânga mea, am văzut marginea prăpastiei, 
iar jos se auzeau valurile izbindu-se de stâncă. 

Ingrozită, am tras de volan cât de mult am putut, şi 
pasagerul meu a chicotit. 

— Vreţi să conduc eu, domnişoară Walton? 

— Nu, mulţumesc! 

— Te descurci foarte bine, îmi zise. Ultimii kilometri 
de drum urmăresc destul de aproape marginea prăpastiei. 

— Cât mai este până la Granite Folly? l-am întrebat. 

— Abia am făcut vreo opt kilometri. Încă vreo 
cincizeci de kilometri. Cei mai mulţi de-a lungul coastei. 
Dar nu-ţi face probleme că o să-l pierzi pe Cottrell. Nu se 
poate. Trebuie să treacă pe lângă noi. 

— Cum este posibil să treacă două maşini, una pe 
lângă alta, pe un astfel de drum? 

— Dacă auzi o maşină venind, tragi pe cel mai 
apropiat refugiu şi aştepţi până trece. 

— Şi dacă nu? 

— Unul din ei dă înapoi până unde este destul loc să 
treacă unul pe lângă celălalt. Este în regulă. Este destul de 
sigur dacă ştii drumul, şi de obicei şoferii îl ştiu. Ai auzit 
vreodată zgomotul făcut de flux sau l-ai văzut venind? 

Se uită la ceas, apoi îşi ridică privirea spre mine. 
Evident, făcea tot ce-i stătea în putinţă să fie prietenos. 

— Am auzit de el, i-am răspuns. Are loc atunci când 
valurile create de fluxul din Fundy pornesc pe râu în sus, 
nu-i aşa? Este un val de flux lângă Saint John şi se numeşte 
Cascada întoarsă. Pe ăsta l-am văzut. Este ca un zid de 
apă, ce forţează râul să se întoarcă aproape un kilometru 


spre izvor. Asta vrei să zici? 

Adrian zâmbi. 

— Mai mult sau mai puţin. Mai există un val de flux 
pe Canalul Granite, care pătrunde adânc în pădure, la nord 
de casă. Cred că de asta drumul merge doar până la 
Granite Folly. 

M-am încruntat în timp ce încercam să-mi amintesc. 

— Este la fel de mare ca cel de la Saint John? 

— Păi, nu cu mult mai mic. Vine cam la o jumătate de 
oră după valul mare şi este mai zgomotos decât cel de la 
Saint John. Vuieşte, ca să fiu mai exact. Într-o bună zi, 
turiştii care vor veni aici, vor vizita Parcul Naţional Granite 
Folly şi vor asista la fenomen de pe promontoriul de nord - 
dacă ceea ce am discutat se va împlini. Şi probabil că 
cineva va dori să construiască un restaurant acolo. 

— Perfect. Le voi vinde terenul. 

Se uită la mine. 

— Cât plănuieşti să mai stai aici, domnişoară Walton? 

— Nu mai mult decât este necesar. 

Se lăsă în scaun, privind drumul. 

— Vei vedea că plajele sunt foarte frumoase. Este 
prea frig ca să înoţi, dar poţi să te plimbi pe plajă. Făcu o 
pauză. Pot să-ţi dau un sfat? 

— Spune. 

— Fii atentă când vine fluxul. îl vei auzi cam de la opt 
kilometri. Se spune că zgomotul se aude de la şaisprezece 
kilometri şi nu mă îndoiesc de asta. Notează-ţi ora la care 
l-ai auzit şi aminteşte-ţi că în fiecare zi fluxul vine cu o oră 
mai târziu. Jos, pe plajă, fluxul poate fi foarte periculos, 
mai ales pe stâncile de la baza plajei. Niciodată să nu fii 
prinsă într-o pesteră din apropierea apei, mai ales când 
vine fluxul Fundy. 

— N-am plănuit să mă plimb pe plajă sau să mă caţăr 
pe stânci, dar oricum îţi mulţumesc pentru sfat. 


Pentru o clipă, am zărit o parte de plajă dedesubt, 
apoi pe parcursul câtorva kilometri, drumul a continuat 
prin pădure. Era aproape întuneric prin pădure şi trebuia 
să conduc cu douăzeci de kilometri la oră pe un drum 
forestier. Vizibilitatea era redusă, pentru că pădurea de 
pini era deasă. Eram atentă la drum când brusc am auzit 
un zgomot ciudat. 

— Adrian! am strigat luâindu-mi ochii de la drum şi 
întorcând capul spre el. 

— Sst! Ascultă! Este valul de flux. La opt kilometri de 
aici, fluxul pătrunde prin chei în susul râului. O să dureze 
ceva. 

Am ascultat. Era ceva înfricoşător. După două 
minute, zgomotul a început să scadă şi m-am bucurat. Aici, 
în pădure, mă speriase. 

Deodată am zărit ceva în dreapta. 

— Ce este asta? întrebai repede. 

— Valul? A trecut. Nu mai vine până la fluxul viitor. 

— Nu. Acolo, în pădure. Uite! 

Se mişca paralel cu noi. O umbră gri, tăcută, printre 
copaci. 

— Nu văd nimic, zise Adrian, încruntându-se uşor. 

Am frânat brusc şi i-am arătat cu degetul. 

— Uită-te în spatele pinului ăla mare. Este paralel cu 
noi. Adrian, ăla este un lup! 

— Prostii, mormăi el. Ţi-am spus că nu sunt lupi. Nu 
văd nimic. Trebuie că... 

Se opri brusc când animalul sări din spatele 
copacului şi începu să fugă pe cărare, cam la o sută de 
metri în faţa noastră. Avea capul întors spre noi şi ochii 
erau roşii, dar într-o secundă a dispărut în tufişuri. 

— Aşa! zisei cu înfocare. Nu-mi spune că n-ai văzut 
asta. 

— Da, am văzut. Dar sunt aproape sigur că a fost un 


câine, rosti Adrian încet. Probabil un ciobănesc german 
corcit cu altceva. 

— Dar era gri, protestai. Ai văzut că era gri. Lupii 
canadieni nu sunt gri? 

Maşina făcu o săritură când am accelerat brusc şi se 
smuci într-o parte părăsind, urmele de camion. Am 
redresat-o şi am privit cu atenţie printre copaci. 

— Unde s-a dus? Se uita la noi. Am văzut clar. 

— Era doar un câine, zise Adrian cu hotărâre. 
Bineînţeles, nu unul domestic, dar nu trebuie să te 
alarmezi, atât timp cât suntem în maşină. 

— Odată, am auzit aici lupii urlând, i-am spus încet. 
Eram mică, dar îmi amintesc, pentru că am fost pur şi 
simplu îngrozită. Şi acum am avut din nou acelaşi 
sentiment. 

Adrian se aplecă în faţă şi privi cu atenţie printre 
copaci, de ambele părţi ale drumului. 

— Ei bine, indiferent ce a fost, a dispărut, zise 
întorcându-se spre mine. Nici urmă, nicăieri. Mai bine uită 
toată povestea. În faţă este Granite Folly. Şi mai avem 
destul de mers. Vezi turnurile piramidale? 

Le-am văzut, dar doar pentru o clipă. Trebuia să fiu 
atentă la urmele lăsate de maşini şi la imensa prăpastie ce 
se deschidea lângă marginea drumului. 

Am înconjurat golful fără incidente şi printre copaci 
puteam să zărim clar Granite Folly. Era construit pe o 
stâncă mare, cu faţa spre mare şi cum îl priveam, am avut 
un straniu sentiment de frică. 

În lumina palidă a dimineţii, castelul părea părăsit, 
iar piatra cenuşie la început, devenise datorită timpului şi 
neglijării, aproape neagră. In spate, lanţul muntos forma o 
lungă pantă împădurită. 

— Ştii, zise Adrian cu un zâmbet larg, poate nu ţi-ai 
dat seama, dar mi-ai spus pe nume, acolo în pădure. Sper 


că asta înseamnă că suntem prieteni. 

— De ce nu? i-am răspuns. 

Dar până aici eram pregătită să merg, încă nu 
doream să-mi spună Gail. 

— Minunat! suspină el, privind cu admiraţie la 
Granite Folly. Vezi liniile alea desăvârşite? Bolţile arcuite? 
Forma pătrată? Superb! 

— Arată ca o închisoare. 

— Nu, protestă el. O fortăreață, dar nicidecum 
închisoare. 

Am zâmbit, dar n-am spus nimic, în timp ce priveam 
canalul de sub castel şi am văzut din nou insula. 

— Aia trebuie să fie insula Granite. Şi cabana unde 
locuieşte John Felton. 

— Da, îmi răspunse. Este la doi kilometri de țărm şi 
stâncile alea mari pe care le vezi mai jos de cabană apără 
canalul. Mi s-a spus că este foarte greu să nimereşti 
intrarea în canal dinspre mare. 

La fel ca Granite Folly, cabana era construită din 
granit. Dar spre deosebire de Granite Folly, locuinţa lui 
Felton aparent fusese refăcută, deoarece cabana se zărea 
clar deasupra stâncilor. Adăugase un acoperiş nou de ţiglă 
roşie şi restaurase vechiul ponton de la baza stâncilor. 

— Domnul Felton a făcut ceva pentru zidurile de 
granit ale cabanei, am remarcat. Vei face şi tu acelaşi lucru 
pentru Granite Folly? 

— Da, dar eu le voi restaura la fel ca în perioada în 
care a fost construit. Peisajul şi refacerea vechilor grădini, 
a mormântului căpitanului Granite de acolo, ca şi a 
vechiului cimitir de pe promontoriul de nord şi a barăcilor 
de piatră de pe cel de sud. Acum sunt acoperite de 
vegetaţie, dar sunt ulmi şi stejari şi un mare număr de 
arbusti englezeşti ce merită salvaţi. 

Am zâmbit în sinea mea, amuzată de entuziasmul lui 


Adrian. 

Părăsisem pădurea şi treceam printre două porţi 
vechi de fier forjat fixate într-un zid aproape prăbuşit 
Granite Folly se înălța în faţa noastră şi am văzut că 
familia Paretos avusese grijă de zona din jurul casei. 
Gazonul fusese tuns recent şi răsadurile de trandafiri roşii 
şi galbeni erau înfloriţi. În vechiul grajd am zărit două 
automobile şi o camionetă. 

Nu existau nici verandă şi nici balcoane, simplitatea 
liniară şi a fațadei fiind întreruptă de un şir de trepte ce se 
opreau în faţa uşii mari de stejar. 

Dacă exista frumuseţe în Granite Foly aşa cum 
spunea Adrian, eu una n-o vedeam. Eu îl consideram 
ameninţător şi urât. Un Alcatraz ridicat pe acest țărm 
canadian îndepărtat. 

—  Încetineste aici, domnişoară Walton, îmi zise 
Adrian cu încântare. Ai citit vreodată inscripţia? Presupun 
că erai prea tânără când ai fost aici, şi nu i-ai dat prea 
mare importanţă. 

Preocupată de casă, uitasem de mormântul 
căpitanului Granite, dar era în faţa mea, un edificiu imens 
din piatră. Avea o uşă mare de fier încuiată cu un lanţ de 
ancoră şi avea un lacăt imens. Placa de marmură acoperă 
o alta mai veche de gresie. 

— Am citit inscripţia undeva într-o carte veche acasă. 
Ia să văd... 

Era veche şi dificil de citit, dar Adrian a recitat-o în 
locul meu, textual: 

Căpitanul Alastair Walton zace aici. Născut în 1709 în 
Cornwall, Anglia. A murit în Boston, în Republica din 1789. 
Fie ca Dumnezeu să-i ierte păcatele. Singura lui dorinţă 
este să fie adus în acest loc, căruia îi aparţine. 

— Nici măcar un cuvânt de laudă, am rostit încet. Am 
pornit din nou. Un epitaf amar. 


— Pe care unii dintre urmaşii lui l-au aprobat, mi-a 
spus Adrian cu un zâmbet uşor. Şi-a construit un mausoleu 
imens. Fără nicio îndoială, în el ar fi trebuit să fie îngropaţi 
toţi urmaşii lui. Dar se pare că niciunul n-a ţinut să-i fie 
alături, în mausoleu. 

— Nu ştiu despre alţii, dar eu prefer mai degrabă să 
fiu îngropată cu un vârcolac, decât aici. 

Am oprit în faţa intrării principale, încercând să-mi 
înving sentimentul de repulsie care-mi accentua dorinţa de 
a nu intra. 

— Pare părăsit. 

— Totuşi nu este. Cineva ne urmăreşte printre 
draperii de la un geam de la etajul întâi, şi o face de când 
am intrat pe poartă. Fără îndoială, este Domninic. Ai văzut 
biletul? 

Un carton jerpelit era prins în cuie pe uşă. 

— Granite Folly, am citit. Proprietar Dominic Pareto. 
Nu avem locuri. 

— Vom vedea în curând despre ce este vorba cu „nu 
avem locuri”, am zis cu severitate. Dar încă stam 
nemişcată în faţa uşii. 

Adrian zâmbi. 

— Într-un loc ca ăsta, trebuie să fie şi o fantomă. 
Presupun că ai auzit ceva? 

— Nu prea încurajator; am râs. Dar am auzit ceva 
despre o corabie fantomă. Pescarii povesteau că au văzut-o 
înaintând spre Insula Granite, navigând printre canale şi 
acostând unde ei nu puteau pătrunde nici cu bărcile lor cu 
motoare puternice. Nicio lumină, niciun echipaj. Doar 
corabia. Cred că a fost acum trei ani. lar înainte a fost 
văzută de multe ori. Se pare că era bricul White Shark al 
căpitanului Granite. Nu are sonerie? 

— Nu, pur şi simplu baţi în uşă. Probabil că Dominic 
m-a recunoscut. Pun pariu că în clipa asta ne priveşte prin 


vizor, sperând că ne vom răzgândi şi vom pleca. 

În sinea mea mă felicitam că eram însoţită de Adrian 
Hammond şi că nu eram singură. 

— Dă-mi voie, zise Adrian urcând scările lângă mine. 

Bătu cu putere în uşă, şi în timp ce aşteptam ca 
cineva să ne răspundă, am văzut că ciocănasul de fier 
forjat era în formă de balenă. 

— Îmi place, îmi spuse Adrian în timp ce-l examina. 
Pirat, negustor de sclavi, vânător de balene, revoluţionar, 
contrabandist. A pierdut ceva în cei optzeci de ani, cât a 
trăit? 

— Afecţiunea, i-am răspuns. N-a avut prieteni. 

— Îmi imaginez. Se opri brusc. Bună, domnule 
Paretos. 

Uşa se deschisese fără zgomot şi în prag apăru un 
bărbat voinic, ce se uita urât la noi. Auzisem că Paretos era 
sicilian, iar Dominic chiar aşa era, deşi mai mare şi mai 
puternic decât mă aşteptam. O sută de kilograme de 
muşchi, doar cu un guler de grăsime în jurul gâtului. Pe 
obrazul stâng avea o cicatrice subţire ce trasa o linie albă 
pe chipul lui bronzat. Ochii erau negri, sprâncenele căprui 
şi groase, iar părul negru soios, avea ici şi colo fire albe. 

— Ce vrei? Şi cine este ea? Vocea groasă avea un 
puternic accent străin. [i-ai adus şi prietena acum? Am 
crezut că te-am avertizat să nu mai vii aici. 

În spatele lui se deschidea un coridor larg şi mirosul 
de mâncare îmi pătrunse în nări. 

— Aş vrea să vorbesc cu domnul Cottrell, spusei, 
mânioasă de atitudinea lui insolentă. 

— Cottrell lucrează la Charente. Nu aici. 

— Pe mine o să mă primească, rostii cu voce 
hotărâtă. Spune-i. 

— N-are rost, i se adresă Paretos lui Adrian, 
ignorându-mă. Proprietarul nu vrea niciun muzeu aici. îl 


vinde lui Felton, nu ţie. Eu administrez locul ăsta şi nu 
vreau să te văd aici. 

— Aşa mi-ai spus, domnule Paretos, răspunse Adrian 
cu răceală. De asemenea, mi-ai mai spus, că am nevoie de 
un ordin de la proprietar ca să pot intra. 

— Da, răspunse Paretos cu satisfacţie în glas. Să-l 
văd. 

— Aceasta este, domnişoara Gail Walton, proprietara 
lui Granite Folly, răspunse Adrian. Deja ţi-a spus că a venit 
să-l vadă pe domnul Cottrell. Dacă eşti deştept, îl chemi pe 
Cottrell să discute cu ea. Sau intrăm noi. 

Brusc, expresia încruntată de pe chipul lui Paretos fu 
înlocuită de una de uimire. 

— Tu eşti domnişoara Gail Walton? zise neîncrezător. 
Poţi să dovedeşti? Tipul ăsta a tot încercat să intre aici 
zilele astea. De unde ştiu că nu lucrezi împreună cu el? 

— Adu-l pe Cottrell aici, Pareto, rosti Adrian cu 
hotărâre. 

— Pot să dovedesc cine sunt, domnule Paretos. Este 
în maşină. Am carnetul de conducere, buletinul şi alte 
documente. Suntem interesaţi de cele două etaje pe care 
nu le ocupați, aşa că nu ne amestecăm în treburile tale. 
Cele două etaje sunt încuiate şi nu sunt incluse în arendă. 

— Ştii, nu? zise în timp ce-şi întoarse atenţia spre 
mine. 

— Ar trebui, afirmai cu răceală, având în vedere că 
eu am aprobat actele de arendă, după moartea tatălui 
meu. Acum, ai de gând să-l chemi pe domnul Cottrell? Te 
previn că pot anula arenda, domnule Paretos. Şi după 
comportamentul dumitale, sunt tot mai hotărâtă să refuz 
oferta lui Felton. Vei fi surprins cât de repede avocaţii mei 
te vor da afară de aici, dacă doresc. În special când un 
departament al Guvernului canadian este interesat de 
Granite Folly. Chiar mă întreb de ce îmi tot fac probleme. 


Dominic Paretos se uită lung la mine un moment, 
apoi mormăi ceva în barbă în italiană. 

— Să vedem ce zice Cottrell, zise cu voce tare. 
Intraţi, amândoi. 

Adrian zâmbi triumfător şi mă urmă în casă. Era 
întuneric în hol, dar Paretos ne conduse într-o cameră a 
cărei uşă se deschidea în coridor. 

— Aşteptaţi aici, ne spuse. Să văd dacă Cottrell este 
sus, adăugă închizând uşa. 

Curioasă am privit în jurul meu, dar nimic din cameră 
nu-mi era familiar. Era o cameră imensă, pe care focul din 
şemineu n-o putea încălzi. Câteva piese de mobilă ieftină 
erau aşezate de-a lungul pereţilor, iar pe o măsuţă erau 
aruncate la întâmplare nişte reviste. 

— Drăguţ tip, mormăi Adrian. Vezi cu ce m-am 
confruntat? 

Am dat din cap. 

— Am văzut. 

— M-am simţit ca... îşi înghiţi vorbele şi se îndreptă 
spre foc. Apropo, este adevărat? Ceea ce ai spus despre 
arendă? Ce se referă doar la parter? 

— Sigur că este adevărat. Cea mai mare parte din 
lucrurile care te interesează sunt la etaj. 

Chipul de obicei vesel al lui Adrian era întunecat. 

— Va trebui să iei în considerare ultima ofertă a lui 
Felton, îmi spuse descurajat. Sper să nu fie prea mare. 

Zâmbi. 

— Cel puţin eşti cinstit, Adrian. Da, va trebui s-o iau 
în considerare. Alvin va insista. 

— Alvin? 

— Alvin  Deverson, avocatul meu, îi explicai. 
Întotdeauna îmi vrea binele. 

— Nu pot să-l condamn pentru asta. Dar aşa cum ți- 
am spus, domnişoară Walton, fondurile noastre sunt 


limitate. Dacă recomand o sumă, sunt şanse să fie 
acceptate. Totuşi, dacă avocatul refuză oferta noastră, 
banii vor fi îndreptaţi spre alte scopuri. 

— Ai fi dezamăgit? 

— Da, aş fi. Privi încruntat tăciunii. Este ceva legat 
de locul ăsta, domnişoară Walton. Nu ştiu ce. Am lucrat la 
proiecte... mai importante din punct de vedere istoric, 
dar... Clătină din cap. Apoi se uită la mine şi zâmbi 
stânjenit. Nu mi-ar plăcea să-l pierd! Trebuie să recunosc. 

— Ştii ceva despre oxidul de fier? 

— Oxidul de fier? Mă privi surprins. 

—  Minereu. Nu se face un drum nou până la 
Charente pentru a-l exploata? 

— Este adevărat. Dar ce te-a făcut să spui asta? 

— Mă întreb dacă plajele de aici au fost examinate. 
Sunt trei pe proprietate. Am arătat spre mare. Cea de aici 
şi două mai la nord. 

— La naiba! făcu el. Plajele de la nord nu mă 
interesează. Dar dacă este oxid de fier pe asta de aici, nu 
pot să mă bat cu treaba asta! 

Dezamăgirea îi era atât de evidentă, încât nu m-am 
putut abtine şi am izbucnit în râs. 

— Dacă cineva ar extrage tot oxidul de pe plajă, 
Adrian, plaja ar rămâne tot acolo. Cred că am citit undeva 
că extragerea este profitabilă doar când oxidul este în 
nisipul de pe plajă. Aşa că Granite Folly n-ar fi afectat. 

Râse uşor. 

— Eşti deşteaptă, domnişoară Walton. Şi nu văd 
niciun motiv de ce nu ai deţine drepturile asupra extragerii 
oxidului de pe plajă, dacă batem palma. Probabil că Alvin 
va insista asupra acestui punct, nu-i aşa? 

— Mai bine examinează Granite Folly şi fă oferta, i- 
am zis. Cineva deschise uşa şi ne studia. Când a tuşit uşor, 
m-am întors, prefăcându-mă la fel de surprinsă ca şi 


Adrian. 

Un bărbat gras, cu părul grizonant, îmbrăcat într-un 
costum gri, cămaşă albă şi cravată maro, ne privea din 
pragul uşii. 

— Bună Hammond, zise calm. Dominic mi-a spus că 
eşti împreună cu o tânără, care pretinde că este Gail 
Walton. 

Veni zâmbind spre noi, dar am remarcat ochii lui 
albaştri cu o privire dură şi vicleană. 

— Aşa este, domnule Cottrell, i-am răspuns cu 
răceală. Eu sunt Gail Walton şi-mi este foarte uşor s-o 
dovedesc. M-am întors spre Adrian. Vrei să-mi aduci 
portofelul din maşină, te rog, domnule Hammond? 

— Sigur. Se încruntă la Cottrell. Dacă eşti la fel de 
neîncrezător ca Pareto, cred că este timpul ca domnişoara 
Walton să-şi caute un alt agent imobiliar şi un alt arendaş. 

Cottrell îşi păstră zâmbetul. 

— Trebuie să fii prevăzător, răspunse cu blândeţe. Se 
întoarse spre mine şi dădu din cap. Semeni cu pozele pe 
care le-am văzut în ziare. Dar din nefericire niciodată nu 
ne-am întâlnit şi memoria nu este ceva pe care să te poţi 
baza întotdeauna. Mi se pare incredibil ca Gail Walton să 
apară aici dintr-odată. 

— Domnul Deverson mi-a sugerat să arunc o privire 
la Granite Folly, dacă nu mă hotărăsc să accept oferta 
domnului Felton. 

— Aha, făcu el. Dar, domnul Felton a făcut o nouă 
ofertă, care este mult mai atractivă decât ultima. Şi când i- 
am comunicat-o ieri avocatului domnişoarei Walton, nu mi- 
a spus că ar fi posibil ca dânsa să vină aici în persoană. Mă 
întreb de ce? 

Ridicai din umeri. 

— Probabil că n-a crezut că este posibil să vin aici. 
Dar stăteam cu o prietenă foarte bună, aşa că am venit la 


Charente. Sinceră să fiu, am pornit dintr-un impuls... şi.. 
din motive personale. 

— Legate de domnul Hammond? 

— L-am întâlnit pe domnul Hammond pentru prima 
oară seara trecută la Marie Behl, unde domnişoara Dupres 
mi-a aranjat să stau peste noapte. 

— Înţeleg. Se încruntă gânditor. Şi nimeni nu ştie că 
ai venit aici. Cu excepţia celor pe care i-ai văzut aseară în 
Charente? 

— Ce te face să crezi asta? îl întrebai repede. 

— Era o întrebare, nu o concluzie, domnişoară. 
Acum, despre dovada de care ai pomenit. Poţi să-mi spui 
numele avocatului domnişoarei Walton? 

— Alvin Deverson este avocatul meu. 

— Şi numele prietenei la care stăteai înainte de a 
veni aici? 

— Doamna Cartier. Am condus-o de la New York la 
Saint John, unde are o casă. Am luat feribotul până la 
Digby şi am venit aici. Domnule Cottrell, n-am venit aici ca 
să fiu luată la întrebări nici de dumneata, nici de altcineva. 
În raportul pe care l-ai trimis în legătură cu Granite Folly 
sugerezi că ar fi mai bine să vând, decât să-l repar. Am 
venit aici să inspectez proprietărea mea şi să văd cu ochii 
mei. L-am întâlnit pe domnul Hammond seara trecută şi 
am descoperit că este interesat să restaureze locul din 
punct de vedere istoric. 

— lam trimis un raport domnului Deverson în 
legătură cu activitatea domnului Hammond. 

— Zău? Eu nu l-am văzut. 

Se încruntă. 

— Până acum, domnul Hammond i-a dat bătăi de cap 
lui Paretos şi s-a opus lui Felton, care a făcut o ofertă clară 
pentru această proprietate. Hammond nu mi-a făcut nicio 
ofertă. 


— Mi-a făcut mie. 

— Nu mă îndoiesc, zise. Mă studie din cap până-n 

picioare. Mă uimeste că nici avocatul tău, nici doamna 
Cartier nu ştiu unde eşti... dacă eşti într-adevăr Gail 
Walton. 
N — Mary Cartier este o persoană plină de neprevăzut. 
Intotdeauna este pe fugă. Dar ştie că am venit aici. Şi Alvin 
Deverson m-a sfătuit să vin. Eşti sigur că nu ţi-a spus 
despre asta? 

— Sunt sigur. Cottrell zâmbi din vârful buzelor şi 
clătină din cap. Am auzit uşa de la intrare închizându-se şi 
am ştiut că Adrian Hammond îmi aducea portofelul. Şi 
probabil te gândeşti să-ţi schimbi agentul dacă eşti Gail 
Walton, zise. Nu mi-am dat seama că toate întrebările puse 
şi îndoiala este în interesul clientului meu. Am primit 
informaţii despre ea doar de la Deverson. Acum, dintr- 
odată apare cineva, ce pare hotărâtă să mă forţeze să iau o 
decizie care nu cred că ar fi bună pentru clientul meu. 
Cred că orice agent serios trebuie să ceară o dovadă a 
identităţii în aceste împrejurări, nu-i aşa? 

Am luat portofelul de la Adrian şi l-am deschis. În 
buzunarul portofelului din piele de crocodil era carnetul de 
conducere şi buletinul. I le-am înmânat şi în timp ce el le 
examina, m-am uitat în portofel. 

Îmi amintisem ceva şi într-unul dintre buzunare am 
găsit un actîntro îmbrăcăminte. L-am scos şi i l-am întins în 
tăcere. 

— Un pasaport? îl examină încet. Văd că aţi călătorit 
ceva. îşi ridică repede privirea. Nu plănuiţi o nouă excursie 
în Europa? 

— Nu mai plec. Dar trebuie să vă concentrați doar la 
poza din pasaport, domnule Cottrell. Ar trebui să fie 
suficientă. Eşti satisfăcut acum? Sau trebuie să vină Alvin 
Deverson aici? 


Se uită la poză, apoi la mine. Ca toate pozele de 
paşaport, nu era prea grozavă şi fusese făcută cu vreo doi 
ani în urmă. Dar semănam. Dădu din cap şi, închizând 
paşaportul, mi-l întinse. 

— Satisfăcător, domnişoară Walton, îmi spuse calm. 
Regret că te-am stânjenit, dar sper că-ţi dai seama de 
poziţia mea. Vezi, Deverson îmi spusese că dintr-odată te 
hotărâseşi să pleci în străinătate. De fapt, a folosit aceleaşi 
cuvinte pe care le-ai folosit la adresa prietenei din Saint 
John. A spus că eşti destul de schimbătoare. 

— Da? O să discut asta, data viitoare când mă 
întâlnesc cu Alvin. 

Cottrell chicoti. 

— Bietul Deverson, probabil crede că eşti pe Riviera 
acum. lar eu şi Dominic te-am suspectat că ai fi o 
impostoare. Ei bine, totul s-a lămurit acum! Doamna 
Paretos vă va servi cafeaua în aripa de est. Acum este 
plăcut acolo. Trebuie să-l întâlneşti pe Felton şi să discutaţi 
ultima ofertă. Vreţi să mă urmaţi în linişte vă rog, oaspeţii 
lui Dominic se supără dacă se scoală prea devreme 
dimineaţa. 

Am făcut cum ne-a cerut şi l-am urmat prin culoarul 
întunecos. La capătul lui am văzut o arcadă deasupra unei 
ferestre mari şi înalte prin care pătrundeau razele 
soarelui. 

Capitolul 3 

Oaspeţii lui Dominic Paretos începuseră să intre în 
timp ce părăseam sufrageria însorită împreună cu domnul 
Cottrell. Doamna Paretos, o femeie grasă cu sânii mari şi 
braţe groase, ce semăna mai degrabă cu un bărbat, aducea 
cornuri de casă calde şi cafea fierbinte. Avea ochii negri, 
cu aceeaşi expresie suspicioasă ca a bărbatului ei, şi un 
puf negru deasupra buzei superioare. 

Cottrell ne invitase să luăm micul dejun, dar 


refuzasem, iar acum când străbăteam coridorul, am fost 
cuprinsă de acelaşi sentiment de neîncredere. Deşi 
atitudinea lui Dominic Paretos rămăsese neschimbată, 
Cottrell devenise mai vorbăreţ. 

— O să-ţi placă Felton, îmi zise. Ar trebui să sosească 
mâine, dacă vremea îi va permite să traverseze canalul. 
Aici, toate mişcările sunt dictate de flux şi de vreme. 
Probabil că aşteaptă un răspuns la oferta lui. Şi asta este 
ceva ce aş dori să discut cu tine în particular, în biroul lui 
Dominic. Privi spre Adrian. 

Domnul Hammond doreşte să-şi facă însemnări cu 
privire la arhitectura interioară şi cea a turnului. Am 
dreptate? 

Adrian îl aprobă încruntat. 

— Iar eu i-am promis domnului Hammond că va avea 
posibilitatea să cerceteze lucrurile pe care tatăl meu le-a 
depozitat la etaj. Şi de asemenea, tot ce va dori de la etajul 
al doilea. Presupun că sunt încă acolo, având în vedere că 
arenda domnului Paretos se referea doar la parter, şi 
acesta nemobilat. 

— Oh, da, răspunse Cottrell. Nu s-a făcut mare 
deranj, domnişoară Walton. Ştiţi, desigur, că familia 
Paretos foloseşte două camere de la etajul doi? 

M-am încruntat. 

— Nu ştiam aşa ceva. 

Cottrell ridică din umeri. 

— O problemă minoră, zău aşa. l-am scris lui 
Deverson despre asta, acum doi ani. Cele două camere 
sunt necesare pentru servitori. Riscam să-l pierdem pe 
Paretos şi ar fi fost dificil să găsim un alt arendaş. 
Înțelegerea a fost să nu plătească pentru cele două 
camere. S-ar fi putut să folosească ceva mobilă veche de la 
etaj, sau ei, sau cele două fete care lucrează aici. In orice 
caz, cred că ar trebui să laşi lucrurile aşa. Servitorii sunt 


greu de găsit aici, deoarece locul este situat departe de 
sat. Tinerele preferă să lucreze într-un restaurant. 

— Nu cred că are importanţă, atâta timp cât domnul 
Hammond poate vedea tot ce este legat de Granite Folly. 

— Nu ştiu ce este la ultimul etaj, îmi spuse Cottrell. 
În orice caz, este şi oferta lui Felton. S-ar putea să te 
surprindă, domnişoară Walton. Este mai mult decât m-am 
aşteptat. Dar, desigur, trebuie s-o discutăm între patru 
ochi... şi cu Felton. 

— De ce vrea Felton Granite Folly? 

— Nu ştiu. Dar este hotărât să-i menţină pe cei doi 
Pareto. Este posibil să vrea să se mute aici. Sophia este o 
bucătăreasă extraordinară. Este o adevărată sicilian, când 
vine vorba de gătit. Delicios! 

— Te îngraşă, îi răspunsei. 

— La vârsta mea nu-mi fac probleme, chicoti Cottrell. 
De asta vin aici destul de des şi prefer să rămân peste 
noapte. S-ar putea să nu gândeşti aşa când te uiţi la 
Sophia, dar într-adevăr găteşte extraordinar. Şi nu te lăsa 
înşelată de înfăţişarea ei, domnişoară Walton. În ciuda 
înfăţişării dure, are o inimă bună şi este prietenoasă. 
Numai să n-o  înfurii, atunci iese la suprafață 
temperamentul sicilian. 

— O să ţin minte. 

— Desigur, rămâi aici peste noapte. Este prea 
departe să conduci noaptea şi să te întorci mâine 
dimineaţă să discuţi cu Felton. O să-ţi pregătească o 
cameră. Cele două fete pot să doarmă în aceeaşi cameră şi 
tu poţi să dormi în cealaltă. Din nefericire eu trebuie să mă 
întorc la Charente în după-amiaza asta. Hammond poate să 
meargă cu mine. 

— S-ar putea ca domnişoara Walton să dorească să se 
întoarcă la Marie Behl, îi spuse Adrian morocănos. 

— Da, cred că aşa o să fac, îi răspunsei. Dar să 


vedem ce se va mai întâmpla şi cât timp îţi va lua să faci 
însemnările, domnule Hammond. 

— Sigur, zise Cottrell fără tragere de inimă. Şi dacă 
întârzii, Hammond, sunt sigur că Paretos îţi va putea 
aranja o cameră. 

— Nu, mulţumesc. 

— Cum vrei, îi răspunse Cottrell dezinteresat. 
Oricum, ar fi o prostie să le porţi pică celor doi Paretos. 
Dorinţa lor de a nu-ţi permite să intri, este destul de 
naturală, totuşi locuiesc aici de mulţi ani şi nu le-ar plăcea 
să plece. Felton le-a garantat că vor rămâne aici. Cei 
pentru care lucrezi tu nu le-ar garanta aşa ceva. Este 
foarte simplu. 

Adrian se încruntă la el în timp ce ieşeam în coridor. 
Uşa care separa etajul de scara în spirală era deschisă şi în 
ceea ce odată fusese o fantă prin care se putea trage cu 
arma, cineva plasase total nepotrivit un vas cu trandafiri 
roşii. 

— Dar nu este adevărat, îi spuse Adrian. Dacă ar fi să 
cumpărăm Granite Folly şi să-l restaurăm, cineva ar trebui 
să aibă grijă de el. Astfel de servicii sunt bine plătite şi 
Paretos sunt aici şi cunosc locul. 

Cottrell clătină din cap. 

—  Sicilienii sunt oameni mândri, Hammond, îi 
răspunse aproape fruios. Dominic şi nevasta lui au fost 
mult timp proprii lor stăpâni, încât nu cred că vor accepta 
să lucreze pentru tine, acum. În special pentru simplul fapt 
că nu te plac. 

Adrian se uită urât la el. 

— Pari foarte îngrijorat pentru Felton şi Paretos, 
Cottrell, remarcă el. Lucrezi pentru domnişoara Walton 
sau pentru ei? 

— Poate domnul Cotrell încearcă să mulţumească pe 
toată lumea, îl întrerupsei. Paretos are arenda, domnule 


Hammond. 

Cottrell ne conduse prin coridor spre camerele ale 
căror geamuri dădeau spre intrarea principală. Acum se 
chinuia cu o cheie mare. Nu spusese nimic, dar 
observasem cum ceafa i se înrosise la remarca lui Adrian. 
Deschise uşa şi se întoarse spre mine. 

— Asta este camera Anei Murat. Luminoasă, nu-i aşa? 
Când o cameră este locuită, se schimbă situaţia. 

Avea dreptate. Draperiile de la fereastră nu erau 
scumpe, dar erau vesele şi chiar dacă nu acopereau 
fereastra în întregime, nu avea nicio importanţă. O cameră 
reflectă personalitatea celui ce o locuieşte, deci Ana era o 
persoană veselă, mi-am spus în gând şi probabil îmbrăcată 
îngrijit, tânăra care trecuse pe lângă mine când părăsisem 
sufrageria. În cameră era un vechi birou din cedru, pe care 
ea îl transformase în comodă şi-l lustruise până când 
lemnul căpătase strălucirea de la început. 

In acelaşi fel fusese lustruit şi un scaun vechi din 
lemn de cedru. Era uşor înclinat, dar părea comod, iar 
câteva piese din alamă fuseseră lustruite. O rochie drăguță 
din m şi un pardesiu atârnau într-un cuier fixat pe perete. 

— Piesele din lemn de cedru sunt din secolul al XVIII- 
lea, zise Adrian, după ce le examină. Dar sfeşnicul din fier 
forjat este şi mai vechi. Dacă sunt multe piese de felul 
ăsta... 

— Habar n-am, îi răspunse Cottrell. Camera Viviennei 
Joule este alături. Dominic mi-a povestit că la început 
fetele erau speriate, dar cu timpul s-au obişnuit. In 
weekenduri se duc acasă în sat. Vă arăt şi camera 
Viviennei. Ştiţi, aici nu este lumină electrică. Dominic a 
montat un motor diesel şi un generator pentru parter. Dar 
fetele folosesc aici lămpi cu gaz. Mă studie cu atenţie. 
Există riscul de incendiu. 

— Nu mă plâng, îi spusei cu un zâmbet slab. 


Un mic radio era aşezat pe un raft îngust, şi 
împreună cu patul modern, păreau aduse din altă lume. 

În camera alăturată am descoperit un radiocasetofon. 

Adrian aruncă o privire rapidă în jur. 

— Aici totul este solid, simplu şi funcţional. 

— Nimic de valoare? 

— Nimic, dar valoros prin autenticitate şi prin 
restaurare. Scaune ca stranele de biserică. Paturi mari, 
draperii cu o vechime considerabilă, care desigur pot fi 
înlocuite, cufere sculptate, fier forjat, ustensile de aramă, 
vase din cositor. Astfel de obiecte caut eu. Nu sunt expert, 
dar dacă descoperim destule din astea, pot să chem un 
expert. 

— Dacă n-are nicio valoare, ce importanţă are pentru 
domnişoara Walton? îl întrebă Cottrell. 

— Ei bine, dacă n-are valoare pentru domnişoara 
Walton, este valoros pentru noi la restaurare, se răsti 
Adrian. Ne poate autoriza să-i oferim un preţ mai bun şi 
poate să egalăm oferta pe care i-a făcut-o Felton. 

— Înţeleg. 

Nu mi-a plăcut tonul lui Cottrell. Mi-am zis în gând că 
nu era o persoană plăcută, cum dorea să pară. 

— Dacă nu este lumină aici sus, vom avea nevoie de o 
lanternă, spusei. Am una în maşină. 

Cottrell zâmbi. 

— O s-o trimit pe Ana cu încă o lanternă. Şi mai este 
o lanternă şi în maşina mea. Este posibil să aveţi nevoie de 
amândouă. Maşina dumneavoastră este închisă, 
domnişoară Walton? 

— Nu. Şi mulţumesc. 

— Dacă o să fiţi prea ocupați la prânz, Sophia o să vă 
trimită o tavă sus. Desigur, ceea ce ne serveşte nouă este 
puţin diferit de ceea ce servesc cei ce stau aici. Ei nu 
plătesc prea mult. 


— Da, o să cobor imediat, după ce o să văd ce este 
aici, îi spusei cu veselie. N-am înclinaţie pentru draperii 
mucegăite şi camere pline de praf. S-ar putea să fie şi 
şobolani la ultimul etaj. N-a fost locuit mult prea mult 
timp. 

Cottrell aprobă din cap. 

— Sunt! Fetele mi-au spus că-i aud alergând. M-am 
gândit să fac ceva ca să-i distrug. Nu mă pot aştepta la 
Paretos s-o facă. Aşa cum ai spus, ei au în arendă parterul 
şi folosesc aceste două camere prin bunăvoința ta. 

— Atunci, eu nu voi sta aici mult timp, îi spusei. 
Şobolani? 

Uf! 

— Bine. Mă găseşti în birou. Din sufragerie îl vezi 
imediat. Este separat printr-o despărţitură de sufragerie. 
Mereu este dezordine, dar ăsta este Dominic. 

Plecă fluierând vesel. 

— Nu-mi place tipul ăsta! îmi spuse Adrian, de îndată 
ce zgomotul paşilor i se pierdu pe coridor. 

— Şi nici scumpul de Dominic? 

— Şi mai puţin. lar nevastă-sa arată ca o luptătoare 
în noroi cu mustață. 

Işi scoase un carneţel din buzunar şi începu să 
studieze cu atenţie tavanul camerei Viviannei, iar eu m-am 
uitat la discuri. 

— Ce zici de arhitectura din interior? îl întrebai. 

— Este aşa cum m-am aşteptat, îmi răspunse. Solidă 
ca şi exteriorul. Perfect. Priveşte grinzile alea din tavan. 
Ferestrele şi cadrul uşilor au acelaşi tip de scândură. Ar fi 
o ruşine dacă ai accepta oferta lui Felton, dar probabil că 
aşa vei face, nu? 

— Poate că nu. Să aşteptăm până când o voi auzi, da? 
Şi până când o vor face şi şefii tăi. 

— Dacă Alvin insistă să accepţi oferta lui Felton...? 


— Eu sunt cea care ia hotărârea definitivă, Adrian, îi 
răspunsei cu hotărâre. Alvin este doar avocatul meu. 

— Am impresia că relaţiile dintre voi sunt mult mai 
strânse. Probabil că sunt o mulţime de tipi gata să-ţi 
îndeplinească orice dorinţă. Am crezut că este logodnicul 
tău. 

L-am privit surprinsă şi el roşi. 

— Îmi pare rău, îmi zise. Am crezut că... 

— Având în vedere că eşti atât de interesat de viaţa 
mea personală, domnule Hammond, rostii cu sarcasm, încă 
n-am întâlnit bărbatul visurilor mele. i-am răspuns la 
întrebare? 

— Ah, la naiba, mormăi, roşu la faţă. Vorbesc prea 
mult! Uite, dacă te-am jignit, nu trebuie să vii cu mine. Ai 
spus că nu-ţi plac lucrurile mucegăite şi... 

— Urc la etajul trei cu tine, îi spusei şi apoi pe 
acoperiş. Privelistea de acolo trebuie să fie magnifică. Şi 
apoi, trebuie să mă gândesc la câteva lucruri înainte să mă 
întâlnesc cu Cottrell. 

Am auzit pe cineva urcând scările. Era fata 
zâmbitoare, cea care am presupus că era Ana. Aducea 
două lanterne şi o altă cheie mare din fier. 

— Presupun că îmi pierd timpul, mormăi Adrian. Dar 
să continuăm. 

— Domnul Cottrell a spus să vă aduc astea, 
mam'selle. Ana era drăguță şi avea un zâmbet atrăgător. Şi 
madame Paretos întreabă dacă luaţi prânzul aici sau 
coborâţi? în camera Viviennei este o masă mică, unde pot 
să vă servesc şi aici este luminos. 

— Tu trebuie să fii Ana. 

— Oui, mam selle. Ana Murat din Charente. Nu este 
nicio problemă să vă servesc aici. Madame vă prepară ceva 
special, cum i-a cerut domnul Cottrell. 

— Drăguţ din partea ei, i-am răspuns fără entuziasm. 


Nu vreau să deranjez pe nimeni. Voi cobori. Domnul 
Hammond poate face cum doreşte. 

— Nu vreau să pierd timpul, zise el încet. Cafea şi un 
corn este de-ajuns. Bineînţeles că-i voi plăti doamnei 
Paretos pentru deranj. 

Fata îl studie plină de interes. 

— Da, domnule. Dar doamna va insista să mâncaţi 
ceva. Şi dumneavoastră, mam'selle vreţi să coborâţi în 
sufragerie, nu? 

Am aprobat din cap. 

— Mulţumesc, Ana. 

Rămase pe loc, încruntându-se uşor. 

— Mam'selle a văzut vreun musafir? 

— Am văzut pe unii dintre ei intrând în sufragerie. 

— S-ar putea că mam'selle să nu găsească prea 
plăcută compania lor. Dacă aş fi în locul dumneavoastră, 
cred că as lua masa aici. Cu domnul. Ăsta este un loc 
ciudat şi oaspeţii nu sunt... ca alţi oameni. Madame 
Paretos mi-a spus să vă întreb. Eu vă sfătuiesc să luaţi 
masa aici. Pentru mine nu este nicio problemă. Şi ştiu că o 
să vă facă mai multă plăcere. 

M-am simţit uşor iritată de presupunerea ei, dar ochii 
aveau o privire caldă şi prietenoasă, iar zâmbetul îi era 
dezarmant. 

— Mi se pare că ai primit un sfat bun, comentă 
Adrian. Dar dacă vrei, cobor cu tine să luăm prânzul. Este 
bine, Ana? 

— Sigur, în sieur. 

Judecând după felul în care-l privea, mi-am zis că ar 
fi dorit să fie în locul meu. Se părea că nici Adrian nu o 
remarcase până atunci, dar acum am observat că o privea 
cu interes. 

Mă răzgândii. 

— Mulţumesc Ana, voi ţine cont de sfatul tău. Poţi să- 


mi aduci prânzul aici. La ce oră poţi să vii? 

— Cu puţin înainte de ora unu mam'selle. Eu şi cu 
Vivienne servim în sufragerie la ora unu. 

Îi dădu lui Adrian lanternele şi cheia, apoi plecă. 

— Drăguţă fată, zise Adrian după plecarea ei. 
Seamănă puţin cu tine, domnişoară Walton. Nu ca 
înfăţişare, desigur. Cred că este felul cum merge... Îmi 
aruncă o privire ştrengărească. Ştii, genul de felină... 

— Animalul de pradă, domnule Hammond? îi sugerai 
cu răceală. 

Îl urmai în tăcere de-a lungul culoarului şi am urcat 
scara în spirală, care, ca tot ce era la Granite Folly, părea 
solid şi indestructibil. Ne oprirăm în faţa unei uşi mari şi 
un timp Adrian s-a luptat s-o deschidă, iar în final a reuşit. 
Dar a trebuit s-o împingă cu toată forţa pentru a o 
deschide. Imediat am fost învăluiţi de un val de umezeală 
şi miros de mucegai. Draperii uzate atârnau la ferestrele a 
ceea ce părea a fi o imensă cameră de bal. 

— Ah! făcu Adrian plin de încântare trăgând aerul pe 
nări. Îmi dau seama că Paretos n-a intrat aici! Miroase ca 
într-un muzeu, nu-i aşa? 

— Uf! Probabil că în actuala reşedinţă a căpitanului 
Granite miroase la fel. Hai să deschidem o fereastră! 

— Sigur, îmi răspunse. Dar ferestrele de aici n-au fost 
deschise de foarte mult timp. De când n-a mai fost tatăl tău 
pe aici? 

Am ridicat din umeri. 

— Presupun că de şaptesprezece sau optsprezece 
ani. Pe atunci aveam şase ani. 

— Dacă aş avea ceva să împing fereastra, mormăi 
Adrian, opintindu-se cu închizătoarea ruginită de la 
fereastră. 

— De ce nu deschidem uşa care dă pe acoperiş? îi 
sugerai. În felul ăsta avem lumină şi aer în acelaşi timp. 


Oricum, nu rămân aici. 

Ceva se mişcă printre piesele de mobilă şi s-a oprit 
când am îndreptat fascicolul de lumină în direcţia aia. Am 
simţit cum mi se face pielea de găină şi m-am apropiat şi 
mai mult de Adrian. 

— Asta da idee, zise întorcându-se brusc şi lovindu-se 
de mine. Hopa, îmi cer scuze! Dar cheia? 

— Încearcă una dintre cele primite. 

— O.K., răspunse. Stai aici. Mă duc să mă uit sus pe 
scări. Nu ţi-e frică, da? 

— Frică? De ce? 

Dar zgomotul se auzi din nou, în clipa în care el păşi 
pe scări şi imediat am fost în spatele lui. 

— Cheia este în broască, îmi zise. Acum, dacă aş 
putea s-o răsucesc...? 

— Ce naiba faci? îi zisei nerăbdătoare, uitându-mă 
peste umăr. 

— Folosind cealaltă cheie drept punct de sprijin, zise. 
Am reuşit. 

Uşa începu să se deschidă încet. Mă aşteptam ca 
lumina să izbucnească dintr-odată, dar nu s-a întâmplat 
aşa, ci doar o slabă rază de lumină. 

— Nu mi se pare o diferenţă prea mare. 

— Suntem în turn, îmi explică Adrian. De aceea 
plimbă fascicolul de lumină al lanternei pe pereţi până la 
tavanul solid de piatră. Vocea îi sună înfundat. Perfect! 
zise. Pur şi simplu perfect! Uită-te la zidărie! Ar fi o crimă 
dacă un idiot ca Felton ar distruge-o. 

— Nu este o uşă aici? Lambriul avea o poziţie piezişă 
faţă de peretele masiv şi era prins în cuie de fier. Totuşi nu 
văd nicio cheie. 

— Şi nicio broască, zise cercetând cu atenţie zidul la 
lumina lanternei. Este o consolă de fier săpată în zid 
pentru suport. Vezi. Suportul a dispărut. Fă-mi loc... 


M-am dat la o parte supusă, în timp ce el se străduia 
să deschidă uşa. Fantele din zid îmi atraseră atenţia. Erau 
două situate de o parte şi de alta a zidului masiv, foarte 
înguste şi nu lăsau să intre prea multă lumină, dar când 
am privit prin ele, lumina aproape că m-a orbit. Am văzut 
mormântul Căpitanului Granite în depărtare şi aleea care 
ducea spre poarta principală. Am mai putut vedea stâncile 
şi insula lui Felton. 

Între insulă şi canal am văzut un vas. Un vas de 
croazieră alb îşi croia drumul prin apele pline de pericole 
ale canalului. Cottrell îmi spusese că Felton nu va veni în 
acea zi, dar vasul era prea alb şi prea curat pentru a fi 
unul din vasele de pescari din Charente. Am observat ceva 
la babord. Ceva ce semăna cu o statuie de piatră. 

Am privit-o cu atenţie. Vasul era prea departe şi mi- 
era greu să zic ceva, dar mi s-a părut că un câine... 

În spatele meu auzii o învălmăşeală. Lumina inundă 
camera şi Adrian înjură. M-am întors brusc şi nu m-am 
putut abţine să nu râd: Adrian era roşu la faţă din cauza 
efortului şi-şi studia mâna rănită. Părul îi era acoperit cu 
praf şi pânze de păianjen, iar pe faţă şi costumul impecabil 
avea moloz. 

— Îmi pare rău, se scuză plin de vinovăţie. 
Nenorocita asta nu voia să se mişte; apoi i-am dat drumul, 
mi-a alunecat mâna şi... ei bine... 

— Nu-i nimic, îi răspunsei. Din când în când, fiecare 
trebuie să se descarce. Acum semeni cu un cosar. îi luai 
mâna. Mai bine te-ai spăla şi te-ai bandaja. Praf pe o rană 
poate fi periculos. Este apă în cană şi un lighean într-o 
cameră. lar eu am o batistă curată. 

— Nu-i nimic, zise el. 

Dar îmi permise să-l conduc în cameră şi să bandajez 
rana, care într-adevăr era urâtă. Apoi ne-am întors sus. I- 
am ţinut lanterna, în timp ce el cerceta camerele de la 


etajul trei şi-şi făcea însemnări. La început am vrut să mă 
urc pe acoperiş, dar am fost absorbită de ceea ce făcea el. 
Incet, încet, am cercetat camera principală şi diferitele 
culoare care se deschideau din ea. 

Am găsit o ancoră şi un portret al căpitanului Granite 
Walton. De asemenea, am descoperit instrumente vechi 
marinăreşti, machete de corăbii, trei mici tunuri de alamă 
şi nişte mici sculpturi din oase de balenă. Apoi am mai 
descoperit bice, lanţuri şi cătuşe de picior, care vorbeau 
despre călătoriile căpitanului Granite în Africa în căutare 
de sclavi. 

Articolele descoperite erau prea numeroase şi 
diverse, pentru a fi listate. Am găsit obiecte din Orient, 
Africa, din colonii şi din toate colţurile lumii. A fost o 
dimineaţă excitantă şi amândoi am fost surprinşi când Ana 
ne-a strigat din capul scării. Aproape că începuse să 
tremure de teamă, când am apărut brusc din întuneric, 
plini de praf şi pânze de păianjen. 

Ne era foarte foame şi când am văzut prânzul trimis 
de nevastă-sa, aproape că am iertat comportamentul 
necioplit al lui Dominic Paretos. Mâncarea era sicilian, iar 
porţiile generoase ca în rime. Era friptur de vițel în vin şi 
scoici de râu în sos, mai bune ca cele pe care le mâncasem 
în Italia. 

Era foarte pl cut's stau în camera Viviennei împreun 
cu Adrian. Soarele p trundea prin fereastr, iar mica mas 
era acoperit cu o faţ de mas alb ca z pada şi în centru era 
pus un vas cu flori. Am discutat despre Granite Folly şi 
Adrian mi-a povestit mai multe despre munca lui. 

— Desigur, prefer în sfolosim doar piesele autentice 
pe care le gsim în el dire sau pe cele ce le vom obţine de la 
descendenţii c'pitanului Granite, îmi explic el. Multe dintre 
obiectele g site aici pot fi restaurate şi folosite, bineînţeles 
dup ce experţii le vor selecta şi cataloga. Am v zut destule 


ca s-au pot face raportul şi dac domnul Cottrell mai vrea's 
în duc la Charente în dup-amiaza asta, voi accepta. Dar aş 
vrea's examinez acoperişul, cel'lalt turn şi-s laşurile 
sclavilor. S-ar putea's mai fi unele obiecte interesante 
acolo, ce sper c' nu au fost mutate. 

Se ridic. 

— Dac vrei's respiri aer curat, s mergem. Ai v zut 
vreodat un pat de tortur? O s vezi un astfel de cadru, la 
barăci. Foarte interesant... şi autentic. Chiar şi atunci, 
tortura era interzisă în teritoriile britanice. Dar aici la 
Granite Folly, conducea Alastair Walton, nu regele George 
al Angliei. 

La parter, au luat-o pe culoar spre sufragerie, 
căutându-l pe Cottrell. Una dintre fete ieşea cu o tavă. Era 
Vivienne. Deşi la corp fetele semănau destul de bine, la 
chip erau foarte diferite. Vivienne avea un chip calm, 
aproape fără expresie şi nu se farda deloc. 

— Vrei să spui domnului Cottrell că aş dori să-l văd? 
îi spusei. 

— Da, mam'selle. Dar a ieşit acum o oră. Şi nu s-a 
întors. 

— Cu maşina? întrebai surprinsă. La Charente? 

— Nu cu maşina, mam'selle. Aş fi auzit motorul. 
Poate s-a dus să se plimbe pe plajă. Să întreb? 

— Nu, nu este important, mulţumesc Vivienne, îi 
răspunsei. Dacă n-a plecat la Charente, unde altundeva ar 
fi putut să se ducă? 

— Nicăieri, mam'selle. Pe plajă, sau de-a lungul 
promontoriului, dacă este cu maşina. 

Am aprobat din cap. 

— Mulţumesc, Vivienne. Este vreo uşă de serviciu, pe 
care să ies? Una care nu este încuiată? 

Dădu din cap. 

— Pe aici, mam'selle. Pe aici iese domnul Cottrell. 


Duce la plajă şi poate că este acolo. Oricum, mă îndoiam că 
s-a dus spre promontoriu, având în vedere că ploua la 
munte. 

l-am zâmbit, dar expresia de pe chipul ei nu s-a 
schimbat. Uşa laterală era la capătul unui culoar mic, care 
trecea pe lângă sufragerie. În timp ce treceam pe lângă 
uşă, am aruncat o privire înăuntru, plină de curiozitate. La 
mese erau în jur de douăzeci de oameni. Mai multe femei 
şi destul de în vârstă. Un scaun rulant aşezat la fereastră 
mi-a atras atenţia şi m-am uitat, aşteptându-mă să văd o 
persoană în vârstă şi bolnavă. Spre surprinderea mea, am 
văzut un bărbat uriaş, cu barbă mare, în jur de treizeci de 
ani. Era chiar mai mare şi mai puternic decât Dominic 
Paretos. Cămasa descheiată lăsa să se vadă pieptul păros 
şi braţele musculoase. 

Privirea îmi lunecă spre picioarele care păreau doi 
butuci fără viaţă. Apoi îmi ridicai privirea şi văzui că mă 
studia cu atenţie. Ochii negri de pe chipul bărbos mă fixau 
cu ură. 

Am grăbit pasul, simţindu-mă brusc înfricoşată. 

Ana avusese dreptate, mi-am zis în sinea mea. Nu mi- 
ar fi făcut plăcere să iau masa aici. M-am cutremurat şi am 
fost bucuroasă când am închis uşa în urma mea. 

Soarele dispăruse şi ceața învăluia Granite Folly. 
Chiar şi marea devenise cenuşie, la fel ca cerul. 

Mi-am amintit că aveam mantaua în maşina mea şi 
mă îndreptam spre ea. Tocmai îmi pusesem mantaua de 
ploaie, când începu să plouă. Atunci am observat că cheile 
erau încă în contact. In faţa ochilor mei apăru chipul 
bărbatului invalid şi-mi trecu prin minte că Granite Folly 
nu era un loc foarte sigur. îmi încuiai maşina cu grijă şi 
pusei cheile în buzunarul mantalei de ploaie. 

Dacă domnul Cottrell îşi închipuia că voi înnopta în 
acel loc, se înşela. Felton putea să mă întâlnească mâine la 


Marie Behl, dacă nu putea sosi azi la Granite Folly. Dar 
probabil că deja sosise. Poate că vasul pe care-l zărisem 
era al lui. Oare nu ăsta era motivul plimbării lui Cottrell 
înainte de prânz? 

Capitolul 4 

Urmele m-au dus spre mormântul căpitanului Granite 
şi de acolo în jos spre plajă. Canalul nu avea mai mult de 
opt sute de metri lăţime, dar apa părea adâncă. 
Promontoriile care străjuiau canalul aveau cam două sute 
de metri înălţime. Puteam să văd unde se bifurca drumul. 
Unul ducea spre vechiul cimitir, iar celălalt spre baraca 
joasă de piatră. Acolo promontoriul se îngusta, devenind o 
punte îngustă de piatră de câteva sute de metri, de fiecare 
parte având câte o prăpastie de vreo sută de metri. 

Era clar de ce căpitanul Granite construise barăcile 
sclavilor pe promontoriul de sud. Ruinele barăcii de piatră 
se ridicau pe partea îngustă, ceea ce însemna că acolo 
fusese un fel de punct de pază. 

Celălalt promontoriu era mai larg şi acoperit cu 
tufişuri şi copaci. Am observat un loc defrişat care probabil 
că fusese odată un fel de cimitir pentru sclavi, deşi nu se 
vedea nicio piatră funerară sau cruce. Adrian dorea să-şi 
instaleze acolo punctul de observaţie, aşa că poate într-o zi 
sclavii morţi ar avea un nou monument funerar. 

Nu aveam niciun chef să vizitez de una singură 
promontoriile; în schimb, m-am îndreptat spre plajă. Era o 
fâşie îngustă de vreo cinci sute de metri lungime. La 
capătul nordic era o stâncă înaltă, care la baza ei erau o 
grămadă de stânci sfărâmate, formând numeroase peşteri. 
Stânca pe care fusese construită baraca era situată la 
capătul sudic al plajei. Am văzut urme de maşină coborând 
de-a lungul stâncii şi mi-am dat seama că traversaseră 
plaja spre Granite Folly. Mai mult ca sigur că fusese trafic 
pe mare, deşi nu se vedea niciun ponton. 


Urmele de maşină se desfăşurau mai mult la baza 
plajei, pe sub stânci. Le urmai, tot uitându-mă după 
Cottrell. Cineva fusese aici destul de recent; erau şi urme 
de paşi. 

Dintr-odată, urmele de maşină dispăreau brusc într-o 
porţiune de nisip cu pietris. Uimită am privit roca de granit 
din faţa mea, când cu coada ochiului am văzut că urmele 
apăreau din nou câţiva metri mai încolo. Le-am urmat 
destul de temătoare, deoarece mergeau printr-o strungă 
îngustă, prin care se putea strecura doar o maşină sau o 
camionetă mică. Stâncile se înălţau drepte, la stânga şi la 
dreapta. 

Zgomotul mării era înăbuşit de stânci. Era o 
atmosferă stranie. Am fost bucuroasă când am ieşit din 
prăpastie. M-am trezit într-o zonă largă, unde cineva 
construise un loc unde putea întoarce o camionetă sau 
maşina pe a cărei urme mersesem. Era o platformă din 
piatră şi lemn, oricum nu prea grozavă, deoarece am văzut 
că pe una din laturi maşina alunecase. 

M-am oprit şi m-am uitat cu atenţie. Era capătul 
drumului, dar o urmă îngustă continua pe sub stâncă. Am 
grăbit pasul şi inima a început să-mi bată cu putere în 
piept. In faţă mi-a apărut o peşteră mică... probabil că una 
din cele pe care Adrian voia să le exploreze... iar la intrare 
era un rest de platformă. N-am mers mai departe, 
deoarece n-aveam niciun chef de explorare. 

Urma continua şi am văzut din nou urme de paşi... 
toate îndreptându-se în aceeaşi direcţie. Dacă erau ale lui 
Cottrell, atunci trebuia să fie undeva, acolo. 

Am grăbit pasul. Cărarea urca şi începusem să mă 
întreb dacă nu ducea spre promontoriul nordic şi vechiul 
cimitir. Mă apropiam de peretele nordic. Am înconjurat o 
stâncă mare şi m-am oprit. Ajunsesem la un golf mic şi 
îngust, care era ascuns vederii atât dinspre mare, cât şi 


dinspre uscat de stânci înalte. Două dintre ele erau atât de 
apropiate încât păreau separate doar de o fâşie subţire de 
cer. Apa era liniştită şi incredibil de întunecată. 

Dar cu mulţi ani în urmă, aici lucraseră oameni. Asta 
era clar. Construiseră o cărare de piatră de-a lungul 
vârfului stâncii, la vreo doi metri deasupra nivelului apei. 
Deşi trecuse atâta timp, cărarea putea fi folosită şi 
conducea la un mic dig de piatră, cam de aceeaşi înălţime, 
dar care avea un zid protector cu vreun metru mai înalt. 
Urmele pe care venisem se terminau aici. 

Deci, a fost o greşeală să-l urmăresc pe Cottrell până 
aici. Se părea că urmele aparţineau altcuiva. Poate unei 
persoane de pe vasul ce-l văzusem mai devreme. Un vas 
venise aici recent; colacii de funii groase erau aşezaţi 
lângă zid şi erau destul de uzi. Am păsit grăbită pe cărare. 
Era alunecoasă, dar am reuşit să trec. M-am uitat la 
cauciucurile vechi ce serveau de aparători; am văzut urme 
proaspete de vopsea albă. Deşi era posibil să mai fie şi alte 
vase de culoare albă în zonă, mi-am zis că aceste urme 
proveneau de la vasul de culoare albă pe care-l văzusem 
mai devreme din turn. 

Asta explica totul. Felton traversase şi venise la 
Granite Folly. Cottrell venise aici să-l întâlnească şi se 
dusese pe insulă împreună cu el pentru a plănui 
cumpărarea. Nu mai aveam nicio îndoială de partea cui era 
Ray Cottrell şi nu era de partea mea, asta era clar. Fusese 
mult timp agentul nostru şi primise sume destul de mici, 
iar dacă superiorii lui Adrian vor cumpăra proprietatea, va 
primi şi mai puţin. Probabil că pentru Felton şi Cottrell 
valora mult? Poate din cauza oxidului de fier? Nu-mi venea 
altceva în minte. 

Eram sigură că am dreptate şi totuşi m-am hotărât 
să-l strig pe domnul Cottrell. 

— Domnule Cottrell! Domnule Cottrell! am strigat cât 


de tare am putut. 

Uitasem de peşteri şi de ecou, şi am tresărit şi inima 
a luat-o razna de spaimă când strigătul meu s-a amplificat 
şi s-a întors la mine şi mai puternic. 

Mi-am acoperit urechile cu mâinile. 

— Domnule Cottrell! Domnule Cottrell! 

Atunci am auzit şi altceva ce m-a înspăimântat şi mai 
tare. Un murmur îndepărtat. Cuvintele nu erau ale mele şi- 
mi repetau numele. 

— Gail! se auzi înăbuşit. Gail, Gail, Gail... 

Era ca vântul. 

— Gail, Gail! Unde eşti? 

Părul mi s-a ridicat pe ceafă. Am tipat înspăimântată 
şi am luat-o la fugă. In alte condiţii, n-aş fi fugit de acea 
suprafaţă de piatră acoperită cu un muşchi verde alunecos, 
dar acum am traversat-o fără să stau pe gânduri. Cu inima 
bătând nebuneşte, am traversat prăpastia îngustă şi numai 
după ce am înconjurat grămada de granit de sub peşteră 
m-am oprit. 

Ceva se mişca în umbra peşterii, ceva ce venea în 
fugă spre mine pe urmele lăsate de camionetă. 

Eram îngrozită. Nu mă puteam mişca... chiar când 
am văzut ceva ce semăna cu un lup. Dar era un câine - un 
superb doberman cenuşiu, cu botul negru, de talie mare. 
Urechile şi coada tăiate îi dădeau un aspect de câine 
puternic, rapid şi feroce şi îngheţai de spaimă. 

Câinele se opri brusc când mă văzu. Avea zgardă, dar 
n-am văzut niciun medalion. Mârâi, dezvelind nişte colţi 
albi şi puternici, dar nu lătră, pur şi simplu rămase 
nemișcat privindu-mă. Apoi se întoarse şi, urmând cărarea, 
începu să urce. i 

Am răsuflat uşurată. Intotdeauna am considerat 
dobermanii periculoşi. Am aruncat o ultimă privire spre 
peşteră, apoi am continuat să merg pe cărare. Când am 


înconjurat stânca, am văzut locul unde fusese platforma 
pentru întorsul maşinilor. Numai că acum dispăruse 
complet. Întreaga suprafaţă era acoperită de apă. 

M-am oprit, îngrozită. Mai rămăseseră câţiva metri 
de nisip, dar şi ăştia dispăreau cu viteză sub apă. Şi apoi, 
brusc, mi-am amintit de puternica maree din Golful Fundy. 
M-am gândit la avertismentul lui Adrian şi din nou inima o 
luă razna. 

Cuprinsă de panică, m-am uitat în jur. M-am gândit la 
peştera unde dispăruse câinele furios. Mi se părea cel mai 
înalt punct, dacă puteam ajunge la el. Disperată, încercam 
să-mi amintesc ce îmi spusese Adrian despre maree, dar 
eram atât de speriată încât nu mai eram în stare să 
gândesc şi oricum nu dădusem prea mare importanţă 
cuvintelor lui. 

M-am uitat la ceas. Era două şi jumătate. Fusese opt 
şi jumătate dimineaţa când auzisem zgomotul acela 
înfiorător. îmi spusese oare cineva că între flux şi reflux era 
o distanţă de douăsprezece ore? Sau erau şase ore, opt 
ore? _ 

Un singur lucru era sigur, apa creştea. In timp ce 
cercetam cărarea, apa crescuse cu cel puţin treizeci de 
centimetri. Şi continua să crească în timp ce stăteam acolo 
ezitând. Iar în curând va fi imposibil să trec de plajă. 

Trebuia s-o traversez acum şi să-mi găsesc un loc mai 
înalt, unde să fiu ferită de mareea crescută. Un loc, cum ar 
fi o pesteră? Dar nu spusese Adrian că o pesteră n-ar putea 
deveni în acest caz, o capcană? Şi apoi, mai era şi 
dobermanul. 

Mi-am ridicat privirea spre pesteră şi am tresărit. 
Câinele apăruse la gura peşterii şi privea spre mare. 
Stătea nemişcat, încât putea fi confundat cu o statuie. 
Dintr-odată, mi-a trecut prin minte că mai văzusem 
imaginea asta. Ceea ce dimineaţa mi se păruse o satuie pe 


puntea vasului, era de fapt câinele. 

Acum privea spre mare. Oare privea venirea marelui 
val? Valul care urma să acopere cu zgomot plaja? 

Teama mă cuprinse din nou. M-am întors, am fugit 
până la marginea apei şi am intrat. Apa era atât de rece 
încât mi s-a tăiat respiraţia, dar am continuat să merg. 
Deşi speriată, mi-am amintit un spaţiu mai înalt nu departe 
de platformă, dar nu mai ştiam unde era şi cât de adâncă 
va fi apa. Un val trecu peste mine şi apa mi-a ajuns până la 
brâu. Simţeam cum îmi fuge pământul de sub picioare. 

Cu dificultate, mi-am regăsit echilibrul, dar apa îmi 
ajunsese la umeri. Mi-am scos pantofii şi am început să 
înot. Am ajuns la peretele de stâncă. Aici, apa îmi ajuntea 
până la genunchi. M-am oprit să mă odihnesc puţin şi am 
văzut un nou val care se îndrepta spre mine. Ar fi trebuit 
să ies în întâmpinare, dar frica m-a făcut să mă lipesc de 
stâncă. 

Valul m-a luat din plin, izbindu-mă de perete cu 
putere. Am văzut stele verzi. M-am simţit trasă în apă şi 
am încercat în zadar să mă împotrivesc. M-am zgâriat de 
pe braţe şi pe picioare. Apoi am fost trasă spre apa 
adâncă. Am deschis gura, încercând să respir. Gura mi s-a 
umplut cu apă. Îmi venea să vomit. Deasupra mea, cerul 
era cenuşiu. Ploua torențial. Am început să mă scufund. 
Din ce în ce mai jos. 

Dar cineva m-a prins! Cineva m-a prins de braţ şi a 
început să înoate alături de mine. Am încercat să dau din 
picioare ca să-l ajut, dar ajunsesem aproape de mal şi s-a 
ridicat în picioare. M-a întors cu brutalitate şi m-a aruncat 
pe umăr, ca pe un sac. 

Am încercat să protestez, dar din nou am luat o gură 
de apă, m-am înecat şi am început să tuşesc. Când mi-am 
revenit, mi-am dat seama ce făcea; mergea prin apă până 
la brâu, destul de departe de stânci pentru a evita valurile 


care se spărgeau de ele, totuşi, nu era necesar să înoate. 
Poate că era mai înalt decât mine. Nu puteam să-i văd 
decât spatele şi picioarele musculoase. 

În fine, am ieşit din apă. Bărbatul răsufla greu după 
efortul depus. Ajunsesem pe drumul spre casă. 

Îmi dădu drumul şi mă aşeză pe iarba udă. Am închis 
ochii, dar nu înainte de a vedea chipul alb al lui Adrian 
Hammond. 

— Fată nebună! răbufni el. Cum te scapă omul un 
minut din vedere, faci o prostie. Ai vrut să te îneci? Dacă n- 
aş fi fost pe terasa de pe acoperiş... 

Încropi o pernă din nisip şi-mi sprijini capul. 

— Ce să fac acum? mormăi. Dau capul pe spate? O 
apuc de bărbie? Da... 

Îmi lăsă capul pe spate punând o mână sub ceafă. Cu 
cealaltă mă prinse de bărbie şi-mi deschise gura. Simţii 
gura lui peste a mea. Brusc, am deschis ochii şi m-am 
zbătut să mă ridic, împingându-l la o parte. 

— Gail! ţipă el. 

— Ce obrăznicie! Să săruţi o fată când nu se poate 
apăra. Adrian Hammond, ar trebui să-ţi fie ruşine! 

— Ce? 

Dacă înainte chipul îi era palid, acum era roşu până 
la rădăcina părului blond. 

— Ai auzit ce am spus, continuai furioasă. Crezi că 
dacă ai scos o fată din valuri, ai dreptul să... să... 

— Nerecunoscătoareo! Chipul lui Adrian era roşu de 
furie. Nici nu ştiam dacă mai trăieşti! Pluteai cu faţa în jos 
când am ajuns la tine şi am crezut că eşti leşinată. 
Încercam să-ţi fac respiraţie gură la gură, asta este tot, 
domnişoară Walton! 

— Zău? L-am privit lung. Atunci, nu prea cunoşti 
procedeul, domnule Hammond! Am avut senzaţia că mă 
sărutai. 


— Dacă te voi săruta vreodată, zise el printre dinţi, 
atunci o să-ţi fie clar acest lucru. Acum, hai să plecăm 
naibii de aici, înainte de a face pneumonie! 

— Astea sunt primele vorbe înțelepte pe cre l-am 
auzit de la tine, îi replicai. 

M-am ridicat tremurând, în timp ce el îşi luă 
pantalonii pe care şi-i pusese împăturiţi sub capul meu şi 
întorcându-mi spatele se îmbrăcă. De ce mă purtasem aşa 
urât cu el? Sigur că nu merita. Puțin nesigură pe picioare, 
am încercat să urmez cărarea. 

— Mai bine aşteaptă-mă! 

— De ce? îl întrebai, fără să privesc în jur. 

— Cred că nu-ţi dai seama în ce pericol ai fost! Vocea 
îi suna înfundată în timp ce-şi trăgea peste cap cămaşa. De 
ce naiba nu mi-ai răspuns când te-am strigat? Dacă ai fi 
făcut-o, n-ar mai fi trebuit să înotăm. 

M-am oprit. 

— Tu m-ai strigat? îl întrebai, gândindu-mă la ecoul 
pe care-l auzisem. 

— Am spus că te-am strigat! Mare prostie! Eram pe 
acoperiş, când te-am văzut coborând aici. Te prevenisem în 
legătură cu mareea. Când am văzut că nu te-ai întors, n-am 
ştiut unde să te caut. Am crezut că trebuie să fii jos pe 
plajă, printre stânci. Dar sigur, te-ai dus acolo unde 
mareea era mai mare şi ţi-a tăiat calea de întoarcere. 

— Cottrell a coborât aici, i-am spus justificându-mă. 
Voiam să vorbesc cu el şi atunci plaja era foarte mare. Am 
urmat această direcţie, deoarece am avut impresia că a 
venit aici. Numai că nu era aici. N-am văzut decât un 
câine, dar la început am crezut că este lup. 

Adrian râse neîncrezător. Când m-am întors şi m-am 
uitat la el, îşi punea pantofii. Fără să-şi lege şireturile se 
ridică şi părea atât de furios încât m-a pufnit râsul. Arăta 
ca şi când el fusese scos din apă. Dar probabil că eu 


arătam şi mai rău, iar ploaia nu mai contenea. 

Fugi după mine şi mă prinse de braţ. 

— Eşti sigură că poţi să mergi? 

— Sigur că pot. Aş fi reuşit şi singură. Pot să înot la 
fel de bine ca tine. M-am lovit la cap, când valul m-a izbit 
de stâncă. Dar oricum, mulţumesc. îţi sunt recunoscătoare. 

— Zău? zise el sarcastic. 

— Sunt supărată de toată această întâmplare. Asta 
este tot, îi zisei cu demnitate. 

— Crezi că eu nu sunt? mă întrebă cu amărăciune. 
îmi puse haina lui pe umeri şi mă grăbi spre casă. Eram 
încântată de ajutorul lui, pentru că mi-am dat seama cât de 
neajutorată eram şi mai şi începusem să tremur. 

— Cineva... va trebui... să ne împrumute haine 
uscate, zisei. 

— Nu văd cum ar putea să ne refuze. Chiar şi pe 
mine. Ce ziceai despre Cottrell, că l-ai urmărit până aici? 

— Vivienne mi-a spus că a coborât pe plajă. Am 
urmărit urmele de paşi de pe nisip. Am crezut că erau ale 
lui. Numai că atunci când am ajuns la capătul drumului, nu 
l-am găsit. 

— De neînțeles, zise el. Când am plecat, Cottrell era 
în casă. L-am văzut intrând în sufragerie. Clătină din cap. 
Cum adică ai urmat drumul? Drumul se termină aici, unde 
te-am adus. Nu se poate merge mai departe. 

— Nu, nu se termină aici. Continuă de-a lungul plajei, 
printre stânci, până la celălalt capăt. Până la grota despre 
care vorbeai. Cea cu trepte. 

Chiar şi ajutată de el, îmi era greu să merg. Drumul 
era pietros şi îmi rănea picioarele goale. 

— Peştera pe care am găsit-o? Nu, trebuie că te 
înşeli. Peşterile pe care le-am descoperit sunt la capătul 
ăsta de plajă. Sunt acoperite de fluxul înalt. 

Te-am avertizat în legătură cu ele, îţi aminteşti? Nu 


cred că este ceva ce merită văzut la celălalt capăt al plajei. 
Oricum, de câte ori am venit aici plaja era acoperită de 
apă. Şi cine, în afară de tine, ar fi riscat să fie prins de flux 
pe plajă? Eu nu. 

— De cealaltă parte a stâncilor este un canal adânc 
care înaintează până sub capul nordic al promontoriului, îi 
explicai. Şi un vechi ponton de piatră, care mai mult ca 
sigur a fost făcut în timpul căpitanului Granite. Am văzut 
că peştera cu trepte ducea până la acest ponton. Am vrut 
să urc până la acest adăpost, dar câinele era chiar în gura 
peşterii. Şi atunci mi-am amintit ce mi-ai spus despre 
fluxul înalt şi despre pericolul de a fi prins într-o peşteră. 

— Şi de asta ai intrat în panică în apă? rânji. Aşteptai 
fluxul? Erai în siguranţă. Acolo jos nu este maree. Mareea 
apare doar pe un canal îngust. Ai fi putut aştepta cocoţată 
pe una dintre stânci, până când venea cineva să te salveze. 

— Dacă pe tine te-am auzit strigându-mă, pot să spun 
că păreai destul de neliniştit. 

— Trebuia să te găsesc. De ce n-ai răspuns? Am avut 
impresia că am auzit pe cineva strigând. Am coborât pe 
drum. Sigur că te-am strigat din nou şi când n-ai răspuns şi 
am văzut că plaja era aproape acoperită, m-am gândit că ai 
intrat într-una dintre peşteri, aşa că am venit să te caut. 
Tocmai când am sosit, am văzut cum ai fost izbită de 
stâncă. Apoi ai fost pur şi simplu măturată de apă şi eu 
eram destul de departe. Pe cine strigai... dacă pe tine te- 
am auzit? 

— Eu... îl strigam pe Cottrell. 

— Nu era acolo. Adrian mă privi încruntat. Ai spus că 
ai văzut un câine. 

— Un doberman cenuşiu. M-am întâlnit cu el când mă 
întorceam. Şi este un drum acolo jos, chiar dacă nu-l poţi 
vedea, deoarece este acoperit de flux. A fost construit din 
buşteni şi pietre. Poate Felton. Câinele este al lui Felton. L- 


am văzut pe vas de dimineaţă. Părea o statuie. 

— Vasul lui Felton? Păi Cottrell spunea că nu vine 
decât mâine. 

— Ştiu. Dar l-am văzut din turn în timp ce tu încercai 
să deschizi uşa. 

— Nu mi-ai spus. 

Drumul era prea abrupt acum şi nu mai aveam 
putere să mai argumentez, iar genunchii începuseră să-mi 
tremure. M-am sprijinit de mormântul căpitanului Granite, 
dorindu-mi să nu fi venit niciodată acolo. Probabil că 
atunci am leşinat, deoarece următorul lucru pe care mi l- 
am amintit a fost Adrian ducându-mă în braţe spre casă. 
Deschise uşa cu piciorul şi mormăi ceva printre dinţi când 
pantoful îi zbură din picior. După asta nu-mi mai aminteam 
nimic clar. Am avut vaga impresie că am făcut o baie 
fierbinte, cineva m-a forţat să beau lapte cu rom, apoi am 
fost pusă în pat şi am adormit... 

Capitolul 5 

M-am trezit într-un pat străin, într-o cameră 
necunoscută. O lampă, care mirosea a gaz era aprinsă pe o 
noptieră lângă pat. 

Încetul cu încetul, mi-am dat seama că eram în 
camera Viviennei şi că purtam cămaşa de noapte a fetei. În 
şemineu ardea focul şi cineva deschise uşa camerei: 

— Gail? Gail, te simţi bine? 

Mi-am ţinut respiraţia până când am văzut chipul lui 
Adrian Hammond apărând în crăpătura uşii. 

— Sigur că sunt bine, îi răspunsei repede, trăgând 
cuvertura până la gât. 

Mă privi neliniştit. 

— Ai strigat şi cum Ana şi Vivienne sunt jos, eu... 

— Te-au lăsat să mă păzeşti? 

— Nu chiar. Bănuiesc că a fost ideea mea, îmi 
răspunse el ruşinat. Cât ai dormit, am lucrat. Dar când s-a 


întunecat, m-am gândit că ar fi mai bine să stau pe 
aproape, aşa că mi-am adus un scaun şi am stat la uşă. Mi- 
am zis că s-ar putea să te sperii... dacă te trezeşti în 
întuneric, singură. 

Zâmbi uşor. 

— Nu mă sperii aşa de uşor. 

— Atunci de ce ai strigat? 

— Poate că visam. Eu... ce se aude? 

Adrian chicoti. 

— Valul de flux. Se spune că întotdeauna este linişte 
înainte ca valurile să vină. Poate că această linişte te-a 
trezit? 

— Poate, îi răspunsei ridicând vocea, deoarece 
zgomotul era asurzitor. 

— Încă este departe, îmi spuse. Stai să vezi când o să 
ajungă în chei. Atunci să auzi zgomot. 

Era încă în prag. M-am înfiorat. 

— Cred că este frig acolo, zisei. Dacă tot trebuie să 
faci pe bodyguardul, de ce nu-ţi aduci scaunul lângă foc? 

— Nu te superi? 

— Nu. 

Când a ieşit, am privit în jur. Hainele mele, uscate şi 
călcate, erau puse pe comoda de la capătul patului. îmi 
luai jacheta de lână bleu şi o trăsei pe mine şi tocmai îmi 
închideam nasturii, când Adrian intră în cameră. 

— Am crezut că te întorci la Charente împreună cu 
Cottrell în după-amiaza asta, îi spusei în timp ce îşi puse 
scaunul lângă patul meu, apoi mări flacăra lămpii cu gaz. 

— Am două motive bune. Primul, ce ţi s-a întâmplat 
în după-amiaza asta. Al doilea este că ploua şi Cottrell mi-a 
spus că drumul este impracticabil. Spune că nicio maşină 
nu va putea să treacă vreo câteva zile. Nu prea cred. Dar 
singurul mod de a ajunge acum la Charente ar fi să merg 
pe jos. 


— Nu poţi să pleci! exclamai, amintindu-mi animalul 
pe care-l văzusem în pădure. 

— Oh, ba pot, îmi răspunse cu veselie. Dar nu sunt 
sigur că ar trebui să te las singură aici. Cineva trebuie să-ţi 
amintească despre fluxul de aici. Data viitoare s-ar putea 
să vrei să explorezi cheile în timpul refluxului şi să fii 
prinsă în capcană. Auzi? Fluxul a ajuns la gura cheilor. 
Incepe să-şi croiască drumul prin cheile înguste şi cu 
ploaia de astăzi, fluxul va fi înspăimântător. 

Ascultai. Zgomotul era infernal. Îmi acoperii urechile. 
Zgomotul devenise asurzitor. 

Nesigură, am privit tavanul şi privirea mea se 
încrucişă cu cea a lui Adrian. Râse şi clătină din cap. 

— Aici nu sunt vibrații! strigă. Este prea solid pentru 
aşa ceva. S-ar putea să simţi vibrații pe stâncile de 
deasupra, dar nu aici. Poţi să-ţi imaginezi ce s-ar întâmpla 
cu persoana surprinsă acolo... 

Dădui din cap. Mă privea calm şi zâmbitor. Prezenţa 
lui era încurajatoare şi liniştitoare. 

— Acum începe să scadă, mă anunţă după câteva 
minute. Mă crezi sau nu, în chei apa poate creşte în câteva 
minute cu câţiva metri. O să auzi acest zgomot pentru un 
timp. Până când apele îşi găsesc un echilibru. Dar mai 
puţin zgomotos, desigur. Auzi? 

Am auzit. Zgomotul scăzu şi curând era mai mult ca 
un zgomot de fond. 

— De unde ai luat hainele astea? îl întrebai 
întorcându-mă spre el. 

— Deştepţi, nu? zise el râzând. Aparţin unuia dintre 
locatari. Scuze, musafiri! Unul mai sportiv. 

Era îmbrăcat într-o cămasă de un roşu strălucitor şi 
un pulover albastru. Pantalonii erau largi şi cu un zâmbet 
larg ridică puloverul pentru a-mi arăta cuta mare susţinută 
de curea. În picioare avea nişte papuci, iar sosetele de lână 


erau verzi. 

M-a pufnit râsul. 

— Ce oameni bine îmbrăcaţi sunt la Granite Folly! 

— Sunt călduroase, recunoscu el, şi le sunt 
recunoscător. Sper că-mi usucă hainele mele! Spre 
deosebire de tine, eu n-am prea mare influenţă şi nu cred 
că vor fi şi călcate. S-ar putea să conving una dintre fete, 
dar madame Paretos mi le-a luat, aşa că n-am avut norocul 
ăsta. 

— Îmi pare rău Adrian, îi răspunsei zâmbind. Şi nu 
numai în legătură cu hainele. Am fost în pericol în după- 
amiaza asta, nu-i aşa? 

Brusc, deveni serios. 

— Da, ai fost. Am avut câteva momente dificile acolo, 
pe plajă, când n-am putut să te găsesc. A trebuit să fac 
câteva scufundări, dar curentul era mai puternic decât mă 
aşteptam. Foarte dificil. 

Mă încruntai. 

— Am crezut că abia mă oprisem din înotat. 

— Nu, zise întunecat. Am strigat la tine de pe plajă. 
Atunci te-ai oprit. Nu mă puteai auzi. Dar a trebuit să mă 
dezbrac înainte de a intra în apă. Cred că aşa s-a 
întâmplat. Adică... într-o secundă. A fost cât pe ce să mă 
înec. A trebuit să fac ceva efort ca să te readuc la viaţă. 

— Respirație gură la gură? îl tachinai. 

Intoarse capul. 

— Se spune că este cel mai eficient. 

— Am crezut că începusem să-mi revin imediat... ce 
m-ai scos din apă. Eram ameţită, dar... îmi revenisem. 
Poate că ai ajuns la mine mai repede decât ai crezut. 
Oricum, îţi sunt recunoscătoare. Mulţumesc, Adrian. 

— Oricine ar fi făcut la fel. Chiar şi Alvin, bănuiesc. 
Mă privi foarte stânjenit. Hai să vorbim despre altceva. 

— Nu până termin ce am de spus, rostii cu hotărâre. 


Când lucrurile se înrăutăsiseră, am auzit că m-ai strigat 
Gail. Aşa m-ai strigat pe plajă, nu-i aşa? Şi din nou când 
încercai să mă readuci la viaţă. Şi din nou, când mi-ai spus 
că am strigat în somn. 

— Da, presupun că da. Când mă gândesc la tine, ăsta 
este numele care-mi vine în minte. Gail. Nu domnişoara 
Walton. Dar având în vedere că sunt afaceri la mijloc, 
presupun... 

— Nu, îi răspunsei. Ține-o tot aşa. Este mai simplu. 
Gail - Adrian. Acum, spune-mi, continuai repede, ţi-ai 
terminat treaba? 

Zâmbi. 

— Aproape. Am găsit şi zona unde erau închişi 
sclavii. Şi este aşa cum bănuiam. Întunecoasă. Unele 
celule erau prea mici, aşa încât un om nu putea sta întins, 
iar în altele cred că erau înghesuiți o duzină de sclavi. 
Niciun pat, doar bare de fier, cătuşe pentru picioare şi 
mâini şi stâlpi pentru biciuit. Mă întreb câţi or fi murit în 
urma acestui tratament. 

— Nu este o moştenire de care să fiu mândră, zisei 
încet. Dar Alistair Walton n-a fost singurul căpitan care a 
folosit sclavi. Şi nici singurul care i-a maltratat. 

Adrian luă un vătrai şi răscoli focul. 

— Este adevărat. Apropo, am găsit ceva interesant în 
zona sclavilor. O piatră lipsea din zid şi una a fost forţată 
de curând. 

Făcui ochii mari. 

— Şi ce este interesant în asta? Principalul motiv 
pentru care Alvin vrea să scap de Granite Folly este că 
pereţii se deteriorează. Vrea să vând acum, decât să 
cheltuiesc bani pe reparaţii. 

— Zău? 

— Da. Presupun că n-ar fi trebuit să-ţi spun asta, 
având în vedere că eşti un potenţial cumpărător. 


— Nu, răspunse gânditor. N-ar fi trebuit. Alvin a 
examinat personal zidurile? A trimis un arhitect aici? 

— A trimis pe cineva, răspunsei încet, încercând să- 
mi amintesc. Nu un arhitect, ci pe cineva care să 
prospecteze potenţialul turistic al zonei şi care ar fi viitorul 
ei turistic. 

— Atunci un raport în legătură cu reparaţiile capitale 
a fost trimis de Cottrell? 

— Exact, îi zisei, amintindu-mi brusc totul. Estimările 
erau în raportul anual al lui Cottrell. De ce? 

Clătină din cap. 

— Mi-ai spus ceva ce niciodată un vânzător n-ar 
divulga în mod obişnuit. Acum o să fiu şi eu cinstit cu tine 
şi o să-ţi spun ceva ce în mod obişnuit ca viitor 
cumpărător, ar trebui să ţin pentru mine. Pereţii de la 
Granite Folly sunt surprinzător de solizi. Ăsta este unul 
dintre motivele pentru care suntem interesaţi. Nu avem 
bani prea mulţi pentru reparaţii. Ăsta este departamentul 
meu... ca arhitect, ştii. Am estimat că reparaţiile la ziduri 
şi lemnărie vor fi foarte mici. Cinci mii de dolari vor fi mai 
mult decât suficienţi. Estimarea lui Cottrell era mai mare 
decât suma asta? 

Făcui ochii mari. 

— Mult mai mult! Alvin vorbea de multe mii de 
dolari. Încercai să-mi amintesc cifrele din raportul lui 
Cottrell. Peste treizeci... nu, peste patruzeci de mii de 
dolari! 

Dădu din cap. 

— Mulţi? Mulţi pot însemna şi zece, cincisprezece 
mii... chiar mai mult. Gail, ori avocatul tău te minte, ori a 
fost dezinformat de Cottrell. În locul tău m-aş gândi la 
asta. 

— Dar Cottrell se foloseşte de acest motiv pentru 
vânzare. 


— Şi în acelaşi timp susţine oferta lui Felton? 

— El este agentul nostru. Asta este meseria lui. De 
asemenea, susţine că i-a menţionat lui Alvin despre voi. 

— Nu-mi place tipul. N-am avut încredere în el de la 
început! îmi mărturisi. 

Clătinai din cap. 

— Nu mă îndoiesc de sinceritatea lui Alvin, Adrian. 
Dacă Alvin nu mi-a pomenit de oferta ta, ete pentru că n-ai 
făcut una reală. Şi ştii că încă nu ai făcut una fermă. 

— Nu mă referam la Alvin, zise, ci la Cottrell. Şi 
intenţionez să recomand exact suma pe care ţi-am spus-o. 
O sută de mii de dolari pentru clădire şi patruzeci de acri, 
iar dreptul de exploatare minieră a plajei să-ţi revină ţie. O 
să vorbesc cu superiorii mei imediat că mă voi întoarce la 
Charente. Mâine, sper. Avocaţii tăi ar trebui să primească 
oferta în cel mult cinci, şase zile. Dar dacă Felton măreşte 
preţul, nu cred că vom putea ţine pasul cu el. Mai mult de 
atât nu putem oferi, Gail. Vreau să înţelegi asta. 

— Nu trebuie să vând Granite Folly celui ce oferă cel 
mai mult, îi răspunsei. Cum pot să nu-l vând deloc. Şi 
vreau ca tu să înţelegi asta. O să iau oferta lui Felton la 
New York, o să discut ambele oferte cu Alvin şi apoi voi lua 
o hotărâre. Şi oricum, va fi cum vreau eu. Ai înţeles? 

— Am înţeles. 

Îi zâmbii. 

— Acum explică-mi ce ai găsit atât de interesant în 
faptul că lipseşte o piatră din zidul celulei? 

— Ah, asta. Zâmbi larg. Păi, am luminat gaura şi am 
văzut că era gol. Am găsit un pasaj acolo. Unul care 
conduce afară din celule şi din casă şi se îndreaptă spre 
canal. În cealaltă direcţie, scările urcă pe lângă colţul 
bucătăriei, spre acest etaj. Privi curios camera Viviennei. 
Celulele sunt situate sub parter, direct sub aceste camere. 
Treptele alea care trec pe lângă bucătărie, probabil 


conduc spre acest zid, iar unde duc de aici habar n-am. 
Dar îmi dovedeşte bănuiala despre acest loc, că este 
înţesat de culoare secrete. Poate că cei mai mulţi pereţi 
sunt solizi deoarece acest loc a fost construit pentru 
apărare. Am măsurat câţiva pereţi interiori şi sunt pre 
amulte spaţii inexplicabile. Mult prea multe. Acest loc a 
fost construit cu un pasaj secret pentru fugă ce duce spre 
canal şi spre pontonul de piatră pe care l-am descoperit. 

— Uf! făcui gândindu-mă la acele pasaje. Întunecoase 
şi pline de pânze de păianjen? 

Zâmbi uşor. 

— Gail, m-am uitat doar printr-o mică deschizătură. 
Dar nu este aşa cum ai spus. Ah, sunt pânze de păianjen, 
desigur, şi este şi întuneric, dar pânzele de păianjen sunt 
foarte sus, cu mult peste înălţimea unui om. Şi pe jos n-am 
văzut resturi sau moloz. Mă privi serios. Şi gândindu-mă la 
asta, poate să însemne un singur lucru - pasajul este încă 
utilizat. 

— Dar cine să-l folosească? Şi de ce? 

— De unde să ştiu? Poate de cineva care vine din 
când în când la Granite Folly dinspre mare. Cineva care nu 
doreşte să fie văzut de invitaţi, de familia Paretos sau de... 
ah, la naiba! De unde să ştiu? Poate Felton? Sau o mai fi şi 
altcineva. Cineva de aici foloseşte aceste culoare şi 
pontonul pentru a merge pe insula lui Felton fără să fie 
văzut. 

— Prin canalele alea? Nici pescarii nu le folosesc! 

— Aşa se zice. Dar Felton o face. Nu mi-ai spus că ai 
văzut un vas venind azi? 

— Ba da. Şi a ancorat la pontonul de piatră. Sunt 
sigură. Am văzut frânghii încolăcite, cu alge proaspete pe 
ele. Mai bine rămâneam pe terasa de pe acoperiş. Atunci 
aş fi văzut ce se întâmpla acolo jos. În schimb, am coborât 
pe plajă, ca o fraieră... 


— Gail, dar dacă domnul Cottrell a coborât pe plajă şi 
s-a întors prin pasaj? N-ar explica ce s-a întâmplat? Vreau 
să zic, tu ai crezut că este pe plajă. Apoi... eu l-am întâlnit 
aici în sufragerie. Cottrell ar trebui să ştie de flux. Ar fi 
putut să meargă pe drumul pe care l-ai urmat şi tu, dar s-a 
întors prin pasaj, ştiind că era în siguranţă. 

— Posibil, murmurai. O scurtătură... 

— Coridorul sau ceea ce am putut să văd din el, 
părea bine întreţinut. Şi totuşi, genul ăsta de coridoare pot 
fi foarte periculoase. Poţi să-ţi imaginezi pe cineva întreg 
la minte, folosindu-le de plăcere? Fără un motiv serios, nu 
prea îmi vine să cred. 

— O să-l întreb pe Cottrell mâine dimineaţă. 

— Nu, Gail, zise el direct. Nu cred că trebuie s-o faci. 

— De ce nu? îl privii surprinsă. Sunt proprietara 
acestui loc, inclusiv pasajele, pontonul şi tot ce este în jur. 
Îţi aminteşti? 

— Da. Se duse la uşă şi privi în lungul culoarului. 
Apoi închise uşa şi se întoarse spre mine. Este ceva ciudat 
legat de locul ăsta, îmi zise în şoaptă. Ai văzut invitaţii, nu- 
i aşa? Gail, tu eşti o femeie de afaceri. Poţi să-mi spui cum 
pot cei doi Paretos să aibă grijă de oamenii ăştia şi încă să 
mai angajeze şi două fete? 

— Sicilienii sunt oameni descurcăreţi. Tot ce ştiu este 
că şi-au achitat la timp sumele prevăzute în contract. În 
ultimul an, am avut chiar şi un mic profit. 

— Şi familia Paretos scoate banii ăştia de la oamenii 
care mai degrabă trăiesc din ajutor social? Nu numai 
veteranii, dar şi cei în vârstă şi invalizii? Nu cred. Nu văd 
cum Cottrell poate scoate ceva profitabil din locul ăsta. 

— Probabil că ai dreptate în legătură cu Cottrell, 
zisei încet. Şi cu Felton. De ce este atât de interesant 
Granite Folly? Trebuie să fie ceva. În orice caz, ce ştii 
despre John Felton? Presupun că oferta lui trebuie să fie 


destul de apropiată de a noastră. De unde are atâţia bani? 

— Nu ştiu nimic despre Felton, răspunsei, trăgându- 
mi genunchii la piept. Tot ce ştiu este că a cumpărat 
insula. A cumpărat-o cu banii jos. Aşa că poate a ieşit la 
pensie. Un om bogat...? 

Adrian clătină din cap. 

— Nu, Marie Behl mi-a vorbit despre Felton. Se pare 
că a fost ofiţer în armată. Primeşte o pensie pentru rănile 
căpătate în al doilea război mondial. 

— Totuşi, poate fi bogat, nu? Vreau să spun că este 
posibil să aibă banii dinainte de război sau i-a moştenit. Şi 
apoi, creste câini. 

Adrian chicoti. 

— Doberman cenuşiu, vrei să spui? Ca cel pe care l-ai 
văzut ieri, acolo jos? Şi probabil ca cel pe care l-am văzut 
amândoi în pădure? 

— Acela n-a fost câine, îl contrazisei cu hotărâre. Era 
un lup argintiu uriaş. 

— O.K., fiecare cu părerile lui. Dar deşi dobermanii 
sunt folosiţi pentru pază şi sunt bine antrenați, mă îndoiesc 
că Felton scoate o avere din asta. Şi nu pot să n-am un 
sentiment de nelinişte. Aşa că, te rog, îmi promiţi că n-o să 
spui nimic despre coridorul secret nici lui Cottrell, Paretos, 
Felton sau altcineva? Cel puţin nu cât eşti aici. Când te vei 
întoarce la New York sau chiar la Charente, poţi să 
vorbeşti. Dar nu aici. îmi promiţi, Gail? 

— Nu văd de ce...? 

— Pentru că se petrece ceva ciudat aici, îmi repetă cu 
răbdare. O fată care pune prea multe întrebări poate avea 
de suferit. Eu personal n-aş suporta să ţi se întâmple ceva 
rău. Acum îmi promiţi... fără riscuri inutile? 

— O.K., făcui fără tragere de inimă. Dar tot vreau să 
ştiu despre coridoarele alea. 

Clătină din cap. 


— Nu-mi cere să dau o raită pe acolo, Gail. Locul ăsta 
este prea izolat. 

— Fricosule! Acum vorbeşti exact ca Alvin. 

— Ca Alvin? Doamne fereşte! Nu semăn deloc cu el. 

Îl ignorai. 

— După părerea mea, zisei, dacă pasajul trece pe 
lângă această cameră, s-ar putea să existe o intrare şi aici. 
Nu vrei să încerci să afli? 

Iar clătină din cap. 

— Ana îţi va aduce imediat ceva de mâncare. Eu o să 
cobor în sala de mese şi o să dorm într-una din camerele 
libere de jos. Sper că nu este una din celulele pentru 
sclavi, aşa cum ar dori Sophia. 

— Mă laşi aici, singură? îl întrebai, îngrozită. 

— Ai fi fost şi mai singură, dacă te-aş fi lăsat să mă 
convingi să mă duc să cercetez pasajul ăla, îmi reproşă. 
Oricum, Ana şi Vivienne vor dormi în camera alăturată. Voi 
veni să te văd înainte să mă duc la culcare. Şi dacă te vei 
speria la noapte, n-ai decât să ţipi. Voi veni imediat. 

— Nu te deranja, îi răspunsei. 

— Te superi foarte repede, zâmbi. Apoi se ridică şi 
începu să înconjoare camera, cercetând cu atenţie pereţii. 
Ai dreptate în privinţa unei intrări din camera asta. S-ar 
putea să fie una. Şi ar putea să fie util să ştii unde este. 

— Nu cred că este în zidul gros de piatră. 

— Nu. Privi gânditor zidul. Mai degrabă în tâmplărie. 
Dar cu o contrapunere ar putea fi şi în zid. Oricum, ar 
trebui să fie o urmă, ceva, şi eu nu văd nimic. 

— Încearcă lângă şemineu, îi spusei ridicându-mă în 
pat. Panourile de lemn situate de o parte şi de alta a 
şemineului? 

Eram gata să sar din pat şi să încerc panourile, dar 
mi-am amintit brusc de cămasa de noapte transparentă şi 
am rămas pe loc. 


— Şi de ce ai zis, că ar fi folositor să ştiu unde este 
uşa? 

— Cine, eu? 

— Eşti perseverentă, nu-i aşa? 

Mă privi lung, se îndreptă spre panourile de lemn de 
lângă şemineu şi le examină cu atenţie. 

— Mi-a trecut prin minte că, dacă este o uşă, probabil 
se poate deschide din ambele părţi. Cineva ar putea la fel 
de bine să intre în cameră din pasaj. Aşa că am putea bloca 
intrarea, ca să fii în siguranţă aici. 

— La acelaşi lucru m-am gândit şi eu, răspunsei 
nervoasă. Poate dacă am trage patul lângă... 

— Nu. Vom bloca încuietoarea. Doar nu vrei să se 
aprindă patul. Vom reuşi doar dacă nu este înţepenită sau 
ruginită. Şi asta presupunând că este o uşă şi că o voi 
descoperi. 

Panoul era din lemn roşiatic - cedru sau lemn de 
tarandafir - sculptat manual cu protuberanţe octogonale. 
Adrian, în timp ce vorbea, le tot împingea, răsucea, trăgea 
de ele şi, dintr-odată, tot panoul începu să se mişte singur. 
Aluneca spre stânga cu un zgomot scârţâit, lăsând la 
vedere o deschidere îngustă. 

— Ai găsit! strigai emoţionată. 

— Al treilea buton de jos din dreapta. Te aştepţi să-l 
răsuceşti sau să-l împingi, dar ăsta trebuie să-l tragi spre 
tine, apoi să-l răsuceşti în sens invers acelor de ceasornic. 
Probabil că se procedează invers de cealaltă parte a uşii. 
Se împinge şi se răsuceşte în sensul acelor de ceasornic. 
Nu pot să văd încă modul în care alunecă. Probabil că 
butonul acţionează o contragreutate. Am nevoie de o 
lanternă. Pe a mea am uitat-o afară. Dă-mi-o pe a ta, Gail. 

— Pe a mea? Cred că am lăsat-o cu tine când erai în 
camerele de sus. 

— Nu. Este lângă haine. Ana a pus-o acolo. 


Am căutat unde mi-a spus şi am găsit-o. 

— Va trebui să vii şi s-o iei. 

Veni, dar tot întorcea capul spre panou, ca şi cum se 
temea să nu se închidă. Observai că zâmbea uşor. 

— Cum poţi să-l blochezi? îl întrebai în timp ce îi 
întindeam lanterna. 

— Cu vătraiul, sper. 

— Miroase a mormânt, zisei, strâmbându-mă şi 
gândindu-mă la Alastair Walton zăcând în al lui, acolo jos, 
la baza stâncii. 

— Este doar umezeală, mă asigură Adrian. Acum ştiu 
de ce era scoasă piatra, acolo jos. Pentru aerisire. Poate că 
folosesc doar partea inferioară a pasajului. Mai bine fii 
atentă dacă vine Ana cu tava. Ţine-o de vorbă până când 
închid trecerea asta. 

— Voi încerca. 

Trecu dincolo cu un vătrai într-o mână şi cu lanterna 
în cealaltă 

— Nu pare să fie la fel de folosit ca celălalt, comentă 
cu voce joasă. O grămadă de pânze de păianjen, moloz şi 
umezeală. Coteşte spre stânga. Probabil că mai sunt 
panouri ca ăsta în camerele alea mari pe care le-am văzut 
azi dimineaţă. Se pare că niciunul în camera Anei. Scările 
încep la câţiva metri de mine, la dreapta. 

— Atunci, nu trebuia să stau în camera asta! 

— Mda... Hei, am găsit contragreutatea. Vocea se 
auzi înfundat, dar încă mai puteam să văd lumina 
lanternei. Ingenios! exclamă. Fără frânghii sau lanţuri, 
care s-ar fi ruginit sau ar fi putrezit, doar o piatră care... 

— Fii atent! ţipai. 

Indiferent ce făcuse acolo, închisese uşa. Nu cu 
încetineală şi cu scârţâituri cum făcuse atunci când se 
deschisese. Ci cu o rotire scurtă şi silenţioasă. Am fugit la 
panou şi am bătut cu pumnii în el. 


— Adrian, Adrian, mă auzi? 

Niciun sunet. Absolut niciun sunet. 

— Adrian, eşti bine? 

Nimic! 

— Te-ai rănit? Adrian, răspunde-mi! 

Al patrulea buton de jos din dreapta! Cum spusese? îl 
tragi, şi-l răsuceşti în sensul acelor de ceasornic? 

Am numărat şi am tras disperată de el. Nu s-a 
întâmplat nimic. Nu, nu al patrulea, ci al treilea de jos din 
dreapta. Da, ăsta era! L-am tras folosindu-mă de toată 
forţa mea. A început să se mişte cu încetineală. leşi câţiva 
centimetri, apoi se opri. Şi acum? Sigur, trebuia să-l 
răsucesc în sensul acelor de ceasornic. Aşa spusese, nu? 
Am răsucit, nenorocitul ăla de buton spre dreapta, 
apăsându-l cu toată greutatea şi rămăsei cu butonul în 
mână. Mi se înmuiară genunchii şi căzui lângă pat cu 
butonul de care era ataşat o vergea de lemn lungă de 
treizeci de centimetri. Dintr-odată, din pasaj auzii un 
strigăt slab şi un zgomot înfundat, ca şi cum ar fi căzut 
ceva greu. Am sărit în picioare şi am fugit la şemineu. 

— Adrian? 

Acum îl puteam auzi din nou prin gaura din panou şi 
am văzut şi fascicolul de lumină de la lanterna lui. 

— Adrian, eşti rănit? îl întrebai neliniştită. 

— Am ratat un picior rupt, la milimetru, îmi 
răspunse. Ce naiba ai făcut acolo? 

— Am făcut cum ai spus, desigur! Am tras de buton, 
l-am răsucit în sensul acelor de ceasornic şi am... 

— Am spus în sens invers acelor de ceasornic! 

— Atunci, de ce n-ai răspuns când te-am strigat şi să- 
mi fi spus ce să fac? îl întrebai furioasă, aproape plângând. 

— Nenorocita asta de uşă este foarte groasă, zise. De 
aia n-am putut să te aud până n-ai scos de tot butonul şi 
am eliberat vreo sută de kilograme de piatră, care aproape 


mi-au căzut în cap! 

— Ai spus că pe picior! 

— Amândouă. Am simţit cum cad şi am sărit înapoi! 

— Îmi pare rău, murmurai. Incercam să te ajut. Am 
crezut că ai păţit ceva. Ochii mi se umplură de lacrimi în 
timp ce încercam să văd ceva prin gaura din panou. Ah, 
Adrian, nu te mai prosti şi vino înapoi. Mi-e frică. 

— Nu pot, zise cu severitate. Uşa asta nu se va mai 
deschide niciodată! Sau cel puţin până nu sunt îndepărtate 
pietrele de aici. Şi cred că va fi nevoie de cel puţin şase 
bărbaţi. 

— Nu! Şi dacă pun chestia asta la loc şi o întorc din 
nou? 

— Fără contragreutatea din partea asta, nu are rost, 
îmi comunică. Dar nu-ţi face probleme. les de aici şi vin la 
tine, ca să vezi că sunt întreg. Cel puţin în noaptea asta, 
nimeni nu poate intra în camera ta şi probabil că mai sunt 
astfel de intrări pe aici. Probabil că pasajul ăsta trece pe 
lângă cele două camere în care am lucrat azi-dimineaţă. 

— Mă duc acolo cu lanterna şi încerc să deschid uşa 
de acolo. Găsesc butonul şi-l întorc în sens invers acelor de 
ceasornic, de data asta. Adrian? 

— Nu, aşteaptă o secundă, Gail, îmi strigă neliniştit. 
Aşteaptă! Gail, mai eşti acolo? 

— Sigur. Doar am spus... 

— Ştiu ce ai spus. Acum, ascultă-mă. Pot să ies mai 
uşor de aici singur, în acelaşi fel în care aş fi făcut-o dacă 
nu... mă ajutai tu. Corect? 

— Da, dar... 

— Corect? 

— Corect. 

— Sunt întreg. Şi o să ies de aici. Acum, pune butonul 
la loc, împinge-l cu putere, ca să fie în rând cu celelalte. Eu 
sunt murdar. Plin de pânze de păianjen şi de moloz... 


Trebuie să mă curăţ înainte să mă vadă cineva... 

Auzi paşi pe coridor. 

— Vine cineva! şopti. 

Am pus axul la loc şi am împins butonul cu putere. 
Am sărit în pat la timp. Ana deja era în uşă cu tava. Nu 
avea rost să mă prefac adormită, pentru că mă privea plină 
de curiozitate. Îi zâmbii. 

— Tocmai voiam să mă îmbrac, îi spusei. Cine mi-a 
uscat hainele? 

— Eu le-am călcat don'şoară. Ai aici, cina. 

— Mulţumesc. 

Îmi zâmbi. 

— Eu şi Vivienne am fost îngrijorate pentru tine. La 
fel şi sărmanul domn Hammond. Arătai groaznic când te-a 
adus. Aproape că te-ai înecat. Ar fi trebuit să fii prevenită 
în legătură cu plaja. Nu este bine să mergi acolo când vine 
fluxul. Şi domnul Cottrell era îngrijorat. Vivienne îi spusese 
că s-ar fi putut să mergi acolo jos, pe plajă. Într-un fel, se 
simţea responsabil pentru ce ţi s-a întâmplat. 

— A fost şi el pe plajă? 

— Nu. L-am auzit pe domnul Hammond întrebându-l. 
Dar domnul Cottrell i-a răspuns că doar s-a plimbat prin 
jurul casei aşteptând prânzul şi a intrat în casă când a 
început ploaia. Aşa face câteodată. A fost un noroc că 
domnul Hammond te-a observat pe plajă nu-i aşa? 

— Da, răspunsei. Într-adevăr. 

— Ține la tine, îmi zise Ana cu timiditate. 

— Domnul Hammond? o întrebai repede. Ce te face 
să crezi asta? 

— Felul în care te priveşte, când nu eşti atentă. Şi, 
desigur, faptul că a stat la uşă, cât ai dormit. Atât domnul 
Paretos şi domnul Cottrell au venit să te vadă, dar el nu i-a 
lăsat să intre. Abia ne-a lăsat pe mine şi pe Vivienne să 
intrăm. 


Încurcată, bombănii ceva, conştientă că obrajii îmi 
luaseră foc. Ana, oftă în timp ce-mi punea tava în poală şi 
apoi aranja cuvertura. 

— Aveţi noroc, don'scară. Este foarte chipeş. Cred că 
nici nu ne-a observat pe mine şi pe Vivienne. Chiar şi 
invitaţii de aici au observa asta. Când suntem singure, 
trebuie să avem grijă de ei. În special de domnul Raymond. 
Bărbatul invalid. L-ai văzut? 

Mă cutremurai. 

— Da, l-am văzut. 

— La amândouă ne este frică de el, îmi mărturisi cu 
voce înceată. Este... ciudat. A fost rănit într-un accident 
aviatic, acum câţiva ani. De atunci, este paralizat. Este... 
groaznic! Câteodată se dă jos din scaun şi se târăste prin 
cameră. Atunci este şi mai înfricoşător. Încearcă să ne 
prindă şi este foarte puternic. În orice caz, în câteva zile 
vei fi plecată de aici. 

— Chiar mai curând, zisei repede. Mâine! 

Râse. 

— Mi-e teamă că nu ştii drumurile din Charente, 
don'scară! Chiar şi când nu plouă tare, aşa cum a plouat 
azi-noapte, nu poţi să treci pe lângă mlaştină o zi sau două. 
Dar eu şi Vivienne vom încerca să-ţi facem plăcută şederea 
aici... chiar dacă ceilalţi nu vor. Vrei să-ţi pun o casetă a 
Viviennei înainte de a pleca? 

— Mulţumesc, Ana, dar mai bine mă odihnesc. 

Era gata să iasă, când îmi amintii ceva ce spusese. 

— Ana, ai spus că domnul Hammond este afară? Vrei 
să-i spui că m-am trezit? Aş vrea să-i mulţumesc pentru 
ceea ce a făcut pentru mine. Azi după-amiază nu m-am 
simţit bine şi am fost cam ameţită. 

— Acum, domnul Hammond nu este afară, îmi zise 
Ana puţin surprinsă. A plecat. Chiar am vrut să te întreb 
dacă ştii unde este. Sincer, mă aşteptam să-l găsesc tot la 


v 


uşă. 

— Probabil că m-a păzit cât am dormit. M-am trezit 
cu puțin înainte de a intra tu. 

— Poate că lucrează într-o altă cameră. O să-l chem, 
când ies de aici. Dar dacă nu-l găsesc, îi spui când îl vezi 
că cina este gata? 

— Da, sigur, îi promisei. Privii cămaşa de noapte. 
Este foarte drăguță, Ana. Este a ta? 

— Da. O cunoştinţă mi-a cumpărat-o din Halifax, 
don'şoară. 

Din felul cum a spus-o mi-am dat seama că persoana 
era un bărbat. 

Am auzit-o când îl striga pe Adrian din capul scării. 
Am acoperit tava, am pus-o deoparte, gândindu-mă 
neliniştită la Adrian. Ar trebui să mă îmbrac şi să văd dacă 
Adrian a avut noroc să găsească o altă ieşire în una din 
camerele alăturate. 

Dar Ana urma să se întoarcă după tavă şi dacă va 
vedea că nu m-am atins de mâncare, se va întreba de ce. 
Mâncai o parte din mâncare şi băui cafea, apoi mă dusei la 
uşă şi mă uitai pe culoar. Nici urmă de Ana sau de Adrian. 
Am închis uşa şi am început să mă îmbrac. 

Adrian ar fi trebuit să se întoarcă până acum, îmi 
zisei în gând. Totuşi, dacă era plin de praf şi moloz ar fi 
trebuit să se curețe înainte de a cobori şi asta îi va lua 
ceva timp. Pe de altă parte, ar putea avea nevoie de 
ajutorul meu ca să deschidă uşa. 

M-am grăbit să ies pe coridor şi căutai lanterna pe 
care Adrian a spus că a lăsat-o acolo. Am găsit scaunul 
lângă uşa camerei, dar deşi am căutat cu atenţie atât în 
camera Anei şi în camera mea, n-am găsit lanterna. 

Am privit în lungul culoarului înspre camerele goale 
şi simţii cum mă părăseşte curajul. Doar la capătul scărilor 
se zărea lumina de la etajul inferior. 


L-am mai aşteptat pe Adrian încă cinci minute, apoi, 
şi mai neliniştită, m-am întors în camera Viviennei şi am 
luat vătraiul. 

Mă simţeam mai în siguranţă cu el în mână. 
Neliniştea mi se transformă în teamă. Cu vătraiul în mână, 
mă strecurai de-a lungul culoarului spre scări şi privii 
peste balustradă. Lumina venea din hol. Auzeam radioul şi 
puteam să văd fumul de ţigară ce plutea în aer. 

Din bucătărie se auzea zgomot de veselă, ceea ce 
însemna că mai aveam puţin timp înainte ca Ana să vină să 
ia tava. Hotărâsem să-i spun că mă duc în căutarea lui 
Adrian. Încântată, am început să mă ridic, dar brusc am 
îngheţat. Cineva împingea un cărucior din bucătărie. 
Auzeam scârţâitul roţilor. Poate una din fete aducea 
cafeaua în hol, sau...? 

Din umbra scărilor apăru o mutră, apoi se opri în 
lumină. Nu era un cărucior de servit, aşa cum crezusem. 
Era un scaun de invalid. Scaunul lui Raymond. îl vedeam 
cum priveşte scările, aplecându-se uşor în faţă. Era ca şi 
cum ştia că sunt aici sus, singură. 

Instinctiv, mă trăsei înapoi până când nu am mai 
putut vedea. Corpul imens, picioarele fără viaţă, barba 
neagră, ochii negri şi cruzi. 

Mă cutremurai, gândindu-mă că ar dori să se târască 
pe scări spre mine. 

Aproape leşinai de spaimă. Voiam să fug, să-l strig pe 
Adrian prin camerele goale. Dar spaima mă făcuse să 
amuţesc. Mi-am adunat tot curajul şi cu grijă, m-am uitat 
peste balustradă. Era tot acolo privind în sus şi am avut 
impresia că râdea... un râs oribil, fără sunet, care mă 
îngrozi şi mai mult. M-am tras repede înapoi. Dar mâinile 
mari au apucat roţile şi a întors scaunul spre hol. A ajuns 
la uşă, a deschis-o şi a intrat. 

Încă tremurând, mă îndreptai spre prima cameră. 


— Adrian! strigai încet. Adrian? 

Era atât de întuneric încât nu vedeam nimic. Dar nu 
departe de mine ceva se mişcă. 

— Adrian? 

Niciun răspuns, nici cel mai mic zgomot. Privii 
neliniştită; în timp ce privirea mea se obişnuia cu 
întunericul, am desluşit diferite piese de mobilier. Inima 
îmi bătea să-mi spargă pieptul, genunchii îmi erau moi şi 
mi-a trebuit un efort mare ca să străbat camera. Poate 
Adrian încerca să deschidă uşa secretă din camera 
alăturată? 

În a doua cameră era şi mai întuneric, deoarece 
draperiile de la geamuri erau mai groase. Am îngheţat 
când doi ochi mici şi roşii străluciră în întuneric, apoi 
dispărură. Dacă erau şobolani, atunci erau mai speriaţi 
decât mine. 

— Adrian! 

Nu era nici aici, aşa că probabil încerca să deschidă 
un alt panou. Singurul mod de a afla era să descopăr 
secretul deschizând eu unul. Nu-mi aminteam să fi văzut 
vreun coş acolo, dar trebuia să fie unul. Mi-am continuat 
drumul de-a lungul peretelui şi aproape că scăpai un țipăt 
de spaimă, când am dat peste ceva de pe podea. M-am 
mişcat şi cu mai multă grijă şi în fine am găsit şemineul. 
M-am sprijinit de el şi am respirat profund. 

— Adrian? 

Examinai panoul. Aici butoanele nu erau octogonale; 
semănau cu nişte cranii umane. Nu puteau fi mişcate sau 
răsucite la fel de uşor ca cele octogonale. Am tras de al 
treilea buton din dreapta, apoi pe rând de toate şi pe urmă 
le luai pe rând pe cele din rândul de jos. 

Ajunsei la ultimul şi aproape că mă cuprinse 
disperarea. Le încercasem pe toate fără succes. Erau 
ţepene. Poate că ăla era singurul panou, care acoperea o 


intrare secretă. Sau poate alesesem o altă cameră. 

Timpul trecea. Trebuia să mă întorc şi să mai încerc 
ceva în prima cameră, înainte de întoarcerea Anei. Mă 
îndreptai spre uşă, tot mergând pe lângă perete. Atinsei 
una dintre draperii şi aproape că mă înecă praful. Ajunsei 
la uşă. Traversai repede coridorul, intrai în prima cameră 
şi mă îndreptai spre şemineu. 

Când am găsit panoul cu butoane octogonale, răsuflai 
uşurată. Din nou am încercat întâi al treilea buton din 
dreapta. Nimic. Am început să le încerc pe rând. În acelaşi 
timp, eram atentă să nu vină Ana. 

Dintr-odată, simţii o uşoară mişcare sub degete. Al 
doilea buton din dreapta se mişcă atunci când am tras de 
el. Se mişca încet, dar acum ştiam ce am de făcut. Trăsei 
încet de el şi-l răsucii spre stânga. Panoul începu să se 
mişte. Aruncai o privire prin crăpătură şi zării lumina unei 
lanterne. 

— Adrian! 

Lanterna zăcea pe podeaua de piatră, lângă uşă. 

— Adrian! strigai. Unde eşti? Eşti bine? 

Am intrat repede şi, luând lanterna luminai pasajul 
îngust spre camera Viviennei. Puteam să văd pe unde 
trecuse Adrian, după pânzele de păianjen rupte. La capăt, 
drumul era parţial blocat de un bolovan rectangular. 
Probabil că era bolovanul care căzuse lângă camera mea. 

Dar Adrian nu era aici. 

Apoi, am auzit o mişcare uşoară în stânga mea. Deci, 
asta era; se întorsese la intrarea camerei, cea care nu avea 
butoanele octogonale! Am îndreptat lumina lanternei în 
direcţia aia. 

— Ce faci tocmai acolo? strigai triumfătoare. Am 
deschis intrarea asta pentru tine! Eu... 

Dar nu era nimeni. Nici urmă de pânze de păianjen, 
sau moloz, dar nici de Adrian. Apoi am încremenit, 


îngrozită. Ceva negru, şi cu bot umed se mişcă în lumina 
lanternei. Pentru câteva secunde mă privi, apoi se îndreptă 
furios spre mine, mârâind şi arătându-şi dinţii. 

Un doberman! _ 

Sării în cameră şi apucai disperată butonul. Il 
întorsei pe jumătate împingându-l spre perete. Panoul 
începu să se mişte, dar la fel de încet ca la deschidere. 
Brusc, îmi amintii de vătrai, dar probabil că-l aruncasem 
când m-am împiedicat de draperii. 

Nu puteam decât să mă trag înapoi, îndreptând 
lanterna ca un pistol spre panou, prea îngrozită să mă 
întorc şi să fug. Dobermanul încerca să intre în cameră. 
Capul şi un picior erau deja în cameră. 

Dar uşa continua să se închidă. 

Câinele realiză pericolul şi cu un mârâit puternic se 
trase înapoi, chiar înainte ca panoul să se închidă definitiv. 

Eram conştientă că plângeam de frică şi că mâna şi 
genunchii îmi tremurau. 

Auzii vocea Viviennei din pragul uşii dinspre coridor. 

— Ce faceţi aici, domnişoară Walton? mă întrebă în 
treacăt. Dacă îl căutaţi pe domnul Hammond, este în 
sufragerie, ia cina. 

Capitolul 6 

— A fost o zi nefericită pentru tine, domnişoară 
Walton, îmi zise Cottrell. Foarte nefericită. Ai fi putut să te 
îneci, să ştii. Şi acum din cauza ploii, nu poţi să pleci. Ar fi 
fost mult mai simplu dacă mi-ai fi trimis instrucţiunile din 
Saint John. Mult mai simplu. 

Eram împreună cu Cottrell în camera Viviennei, unde 
ceruse să mi se servească acolo cafeaua. Stătea pe scaunul 
pe care stătuse Adrian Hammond când mă păzise. Era tras 
lângă foc şi din când în când Cottrell înteţea focul cu al 
treilea şi ultimul vătrai ce mai rămăsese în cameră. 

La lumina focului din şemineu, cu faţa lui rotundă şi 


roz, semăna mai degrabă cu un Moş Crăciun fără mustăţi. 
Purta o haină sport bej cu nasturi din piele, cravată maro 
şi pantaloni maro închis, cu dungă impecabilă, iar pantofii 
erau perfect lustruiţi. 

— Încep să cred că ar fi fost mai bine, răspunsei 
morocănoasă. 

— Pe aici, şi vara poate fi destul de neplăcut, îmi zise 
Cottrell. Vremea este variabilă. Când vântul bate dinspre 
nord-vest, poate ploaua câteva zile la rând. 

— Cred că o să încerc să ajung la Charente, mâine. 

— Nici vorbă, domnişoară Walton. Nici vorbă. 

— Vom vedea. 

Îşi puse ceşcuţa pe măsuţă şi-mi zâmbi superior. 

— Eşti o tânără foarte încăpăţânată, nu-i aşa? Păi 
atunci, mâine, Dominic te va urma cu dubiţa. Te poate 
remorca până aici, dacă... mai bine zis când... te vei 
împotmoli în noroi. John Felton ar trebui să vină în jur de 
nouă. Pe apă liniştită, atunci când fluxul este la nivel 
maxim. 

— Ce doreşte să facă domnul Felton cu Granite Folly 
dacă-l dobândeşte? 

De câte ori mă gândeam la Adrian Hammond, îmi 
venea să vând lui Felton. Se dusese în sufragerie să ia cina 
fără să vină şi să-mi spună că este bine! 

— Domnul Felton nu mi-a făcut confidente, 
domnişoară Walton, îmi răspunse Cottrell cu grijă. 
Intenţionează să locuiască aici şi să permită familiei 
Paretos să se ocupe în continuare de treburile lor. Asta 
este tot ce pot să-ţi spun. La urma urmei, sunt agentul tău, 
nu al lui. Ţi-am spus despre ultima lui ofertă. Nouăzeci şi 
cinci de mii. Nu cred că va oferi mai mult, dar presupun că 
este cu mult mai mult decât poate oferi tânărul din 
sufragerie. 

— Domnul Felton creşte câini, nu-i aşa? Dobermani? 


Cottrell se încruntă. 

— Da, aşa este. îi creşte şi-i antrenează. Este o mare 
cerere de câini de pază şi pentru poliţie, cred. Felton se 
înţelege foarte bine cu aceste bestii. Dar de ce mă întrebi 
despre dobermanii lui? 

— M-am întâlnit cu unul, îi spusei cu severitate. Azi- 
dimineaţă, pe plajă. 

Pentru o clipă, am avut impresia că am zărit spaimă 
reflectată în ochii lui Cottrell, dar brusc, izbucni în râs. 

— Imposibil, domnişoară Walton. Felton nu permite 
câinilor lui să vină aici. Păi, câinii ăştia sunt antrenați să 
ucidă. Sunt folosiţi la paza bazelor de rachete, printre 
altele. Felton mi-a dat de înţeles că vor rămâne pe insulă, 
chiar dacă el va veni să locuiască aici. Nu, indiferent de ce 
ai văzut pe plajă, nu era un doberman. Clătină din cap. 
Presupun că ştii că în pădure mai sunt lupi. Sper că nu era 
un lup, nu? 

— Era un doberman, îi repetai cu hotărâre. Era 
printre stânci, la capătul nordic al plajei. Brusc, îmi amintii 
de avertizările lui Adrian. Poate că vorbisem prea mult. Se 
poate să mă fi înşelat. Dar am crezut că lupii trăiesc doar 
în pădure. 

— Nu există câini la Granite Folly şi ai dreptate, lupii 
trăiesc doar în pădure, zise el încet. Era Hammond cu tine, 
când ai văzut animalul? 

— Nu, eram singură. 

— Ciudat, că ai crezut că era un doberman. Ei sunt... 
rari. Se poate să te fi înşelat lumina. Zici că era pe plajă, 
printre stânci? L-ai văzut de mai multe ori? Ai fost acolo? 
Ai trecut de stânci? 

Nu mi-a plăcut cum mă privea. 

— Nu. Era ceva ce am zărit printre stânci. Atunci am 
observat că apa începuse să crească. Am încercat să râd. 
Poate m-am speriat. Ştii ce s-a întâmplat după aceea. 


— Ai avut noroc, zise Cottrell întunecat. Oricum, 
trebuie să cercetez. Mâine o să-i spun şi lui Felton. Nu se 
poate să avem astfel de bestii aici. De fapt, cred că trebuie 
să-i pui condiţia asta lui Felton, la vânzare, domnişoară 
Walton. îţi dai seama ce s-ar putea întâmpla, dacă vreunul 
din câinii lui Felton fuge în pădure şi se sălbăticeşte! 

M-am cutremurat. îmi puteam imagina foarte bine, 
mult mai bine decât îşi închipuia el. 

— Dacă îi vând lui Felton, cu siguranţă, aşa o să fac, 
îi răspunsei cu convingere. Cu siguranţă, se gândea şi la 
locuitorii din Charente? Dacă vând lui Hammond, nu vor fi 
altfel de probleme. 

Se încruntă. 

— Am crezut că vei vinde celui care oferă mai mult, 
domnişoară. Şi sunt sigur că Felton poate face faţă oricărei 
sume propusă de şefii lui Hammond. Mi-a spus că nu voia 
să dea mai mult de nouăzeci de mii, dar se pare că îşi 
doreşte locul ăsta, aşa că... 

— S-ar putea să ofere mai mult decât atât şi să facă 
unele concesii, domnule Cottrell. 

Se holbă la mine. 

— Concesii? 

— Să-mi garanteze că nu se va atinge de mormântul 
căpitanului Granite, să zicem. 

Cottrell păru uşurat. 

— Ah, asta? Da, sigur că da. Cred că o să-l pot 
convinge, să-l repare. Mai este şi altceva? 

— Da. Drepturi de exploatare. Oxid de fier, domnule 
Cottrell. Dacă Felton plănuieşte să exploateze oxidul de 
fier, va trebui să plătească mai mult pentru Granite Folly, 
decât oferă acum. Dacă are alte scopuri, atunci nu-l va 
supăra dacă ne cedează nouă drepturile de exploatare. 

— Şefii lui Hammond ar fi de acord cu asta? 

— Da. 


Cottrell oftă. 

— Habar n-aveam că eşti interesată de astfel de 
lucruri, domnişoară Walton. 

— Cred că sunt o grămadă de lucruri legate de mine 
pe care nu le ştii, domnule Cottrell, îi răspunsei. Şi de 
asemenea, aş vrea să ştiu de ce, acum un an, mi-ai spus să 
nu vând Granite Folly, iar anul ăsta eşti hotărât să-l vinzi 
lui Felton? 

Râse. 

— Răspunsul este foarte simplu, domnişoară Walton. 
Aşa cum am arătat în raportul meu, se pare că această 
clădire se deteriorează rapid. Cineva trebuie să 
cheltuiască foarte mulţi bani cu Granite Folly. Şi pentru că 
sunt agentul tău, trebuie să te scutesc de treaba asta. Cât 
priveşte minereul, am auzit ceva 

— Se pare că este puţin minereu de fier sus pe 
dealuri, dar nu îndeajuns ca să merite exploatarea. 

Clătină din cap şi se ridică. 

— Desigur, n-ar fi înţelept să accepţi numai părerea 
mea în legătură cu această problemă. Aşa că, îţi sugerez să 
vorbeşti şi cu domnul Brandon, inginerul de la compania 
minieră. Stă în Charente. Domnul Brandon se ocupă cu 
studierea minereului din zonă, pentru compania lui. 

— Pe proprietatea mea? 

Cottrell dădu din cap. _ 

— Eu i-am permis, domnişoară Walton. În acea 
perioadă erai în Europa şi ca agent, m-am gândit la 
interesul tău. I-am scris despre asta în raport lui Deverson. 

— Şi în legătură cu plajele? 

— Oxidul de fier există şi acolo, dar în cantităţi mici. 
În mod sigur, nu poate fi exploatat. Vorbeşte cu Brandon, 
sau cu alt inginer şi în orice caz mâine dimineaţă o să-i 
menţionez asta lui Felton. Probabil că va fi la fel de 
surprins ca şi mine. Dar sunt convins că va fi de acord cu 


exploatarea, dacă asta doreşti şi o va trece în contract. Eşti 
de acord? 

Aprobai din cap. 

— Bine, zise. Şi acum, fii sinceră cu mine. La urma 
urmei, sunt agentul tău. Cât ţi-a oferit Hammond? 

Ezitai. 

— Când îmi va face oferta, îţi voi spune, îi răspunsei 
în cele din urmă. 

— Înţeleg! Atunci, Hammond nu poate să-ţi facă o 
ofertă? Doar o să propună comisiei să reflecteze la 
propunerea lui? 

— Cam aşa ceva, recunoscui. 

Cottrell privi focul un timp. 

— Oricum, Hammond trebuie să fi pomenit o sumă pe 
care intenţionează s-o propună. S-ar putea să-i fie teamă 
că Felton ar putea să ofere mai mult, aşa că a menţionat o 
sumă mai mare. Probabil mai mult decât pot oferi cei din 
comitet. Departamentele guvernamentale se mişcă încet, 
domnişoară Walton. Tânărul Hammond este isteţ şi 
presupun că te-a făcut să-i promiţi că o să analizezi oferta 
lui? 

Ridicai mirată din sprâncene. 

— Nu este normal să analizezi toate ofertele, când ai 
de vândut o proprietate, domnule Cottrell? 

Cottrell zâmbi cu satisfacţie. 

— Vor trece luni înainte ca ei să ia în discuţie 
propunerea lui şi atunci va fi cu zece sau douăzeci de mii 
de dolari mai puţin. Şi între timp, Hammond speră că 
Felton să nu mai fie interesat de proprietate. 

— N-ar face... tăcui brusc. 

De unde să ştiu ce ar face Adrian Hammond? Nu mi-a 
permis să intru în pasajul ăla secret plin de câini feroci, în 
timp ce el, calm... 

Cottrell zâmbi. 


— Nu eşti... implicată emoţional, sper? 

— Sigur, că nu! răspunsei mânioasă. 

Pentru câteva secunde, Cottrell mă privi în tăcere. 

— Domnişoară Walton, te sfătuiesc să nu iei în seamă 
suma pe care a menţionat-o, îmi zise cu seriozitate. Mă voi 
întâlni cu Felton şi voi încerca să-l conving să crească sau 
cel puţin să propună aceeaşi sumă. Acceptând oferta lui 
Felton ar fi mult mai bine, decât să aştepţi să fie aprobată 
oferta lui Hammond... trebuie să recunoşti asta. Nici 
măcar nu este necesar să-i pomeneşti despre asta lui 
Hammond. Ai putea fi plecată de mult în Europa cu 
prietena ta, doamna Cartier, până când Comitetul să 
discute recomandarea lui. 

Chiar când încerca să mă convingă, mă trezii 
amintindu-mi braţele puternice ale lui Adrian Hammond 
susţinându-mă în apă şi felul în care se aplecase peste 
mine când eram întinsă pe iarbă. 

— Mă voi gândi la asta, domnule Cottrell, îi răspunsei 
tărăgănat. Poate că mâine, când mă voi întâlni cu Felton, îi 
voi spune suma. Şi atunci se poate hotărî... dacă poate. 

Cottrell se încruntă. 

— Cred că ar trebui să-mi spui mie, domnişoară 
Walton. Permite-mi să discut întâi preţul între patru ochi 
cu Felton. 

— S-ar putea s-o fac. Dar, mâine dimineaţă. 

— Ar fi mai bine, în seara asta, insistă el. Aş putea să- 
mi plănuiesc tactica, chiar dacă voi sta treaz toată 
noaptea. Ar fi bine să nu fiu luat pe nepregătite. 

Începuse să mă irite felul în care insista. 

— Mâine, domnule Cottrell, îi spusei scurt. 

— Cu Felton nu este uşor să faci afaceri, domnişoară. 
Felton... 

Mă ridicai. 

— Noapte bună, domnule Cottrell. Vă supăraţi dacă 


rugaţi pe cineva să-i spună domnului Hammond să urce? 
Aş vrea să vorbesc cu el înainte de a se duce la culcare. 

— N-o să-i spui...? 

— N-are nicio legătură cu oferta lui Felton. 

— Înţeleg. 

Mă privi cu insolenţă. 

— Nu cred că înţelegi, domnule Cottrell, îi răspunsei 
furioasă. Şi n-are nicio legătură cu ceea ce ai numit 
„implicare emoţională”! 

— O să-i transmit mesajul personal. Mă studie cu 
atenţie. Dacă nu cumva s-a dus la culcare. Noapte bună. 
Somn uşor. 

Închisei uşa şi mă întorsei lângă foc. 

O să dorm bine, la urma urmei! După ce o să-i spun 
lui Adrian Hammond ce gândesc despre el! Plecându-mi 
privirea spre foc, am observat ceaşca de cafea a lui 
Cottrell. Era neatinsă. Vorbise atât de mult încât uitase 
complet de ea. Din această cauză, nici eu nu-mi 
terminasem cafeaua. Am luat o înghiţitură, dar era rece. 
Mă dusei la chiuvetă şi le spălai. Apoi, mă îndreptai spre 
fotoliul în care stătuse Cottrell şi mă ghemuii acolo în 
aşteptarea lui Adrian, căscând. 

Brusc, îmi amintii de lanterna căzută lângă uşă, acolo 
unde se părea că-i scăpase lui Adrian. Acum, gândindu-mă 
la asta, mi se păru ciudat. Avusese probleme cu uşa aia, 
aşa cum se întâmplase cu cea de aici? Era posibil să se fi 
închis, când încercase să intre? 

Simţii cum pleoapele îmi devin din ce în ce mai grele 
şi aproape că adormii. Mă gândii din nou la Adrian şi mă 
străduii să rămân trează. Indiferent de ce se întâmplase, 
nu avea nicio legătură cu ce simţeam pentru Adrian 
Hammond în clipa de faţă. N-avea nicio scuză pentru felul 
în care mă tratase. Nici... o scuză... 

Adormii şi visai. Auzii voci ce discutau despre mine. 


Vocea unui bărbat şi o voce de femeie. Nu erau străini, dar 
nu reuşeam să-mi amintesc unde le mai auzisem înainte. 

Am alunecat pe o parte. Capul mi se sprijini de braţul 
de lemn al scaunului. Gura îmi era uscată. 

Nu dormeam profund, dar nici trează nu eram. 
Continuam să visez şi vocile neplăcute continuau să 
vorbească despre mine. 

— Arată atât de neajutorată aşa cum zace acolo, 
protestă vocea bărbătească. Disconfortul s-ar putea s-o 
trezească. 

— Mă îndoiesc, răspunse femeia. Ar trebui să doarmă 
până mâine la zece. După aia, ce importanţă mai are? 

— De ce nu o punem în pat? Să stea confortabil. 
Atunci, nu va mai trebui s-o mutăm de aici. 

— Şi dacă se trezeşte şi se întreabă cum a ajuns în 
pat? Va rămâne să doarmă în scaun şi nu este proastă. 
Absolut deloc. 

— Bănuiesc că ai dreptate, zise bărbatul printre dinţi. 
Las-o unde este. In felul acesta, n-o să-şi facă probleme 
mâine. Deloc. Ştii ce părere am despre violenţă. 

— Dacă ţi-ai fi făcut treaba mai bine, n-ar fi fost 
nevoie! 

— Acum dai vina pe mine. 

— Minereu! mormăi fata cu dezgust. Minereu, dintre 
toate lucrurile... 

Vocile se îndepărtară, apoi se lăsă tăcerea. Undeva 
departe, auzii o uşă închizându-se. 

Incet, aproape dureros, începui să mă lupt să-mi 
revin. Reuşii să mă prind de braţul scaunului. Mă împinsei 
încercând să mă ridic, dar se părea că nu aveam putere. 
Nu ştiu cum reuşii să-mi eliberez braţul, alunecai din 
scaun, şi încet-încet, amorţeala începu să-mi treacă. 

Mişcai încet capul şi remarcai câteva lucruri. Ceştile 
de cafea dispăruseră. Cineva stinsese lampa. Afară 


strălucea luna, înconjurată de nori argintii. În vatră 
străluceau tăciuni. 

Inchisei ochii, încercând să îndepărtez durerea de 
cap. Buzele îmi erau uscate; simţeam nevoia să beau ceva, 
cu disperare. Dar cel mai mult doream să ajung în pat. 
Dacă aş reuşi să ajung în pat, atunci ar putea să nu se mai 
învârtească totul în jurul meu... 

Incepui să mă târăsc spre pat. Undeva între scaun şi 
pat, căzui şi adormii. 

* 

Mă trezii speriată. Zăceam pe podea, la capătul 
patului, atât de aproape încât eram acoperită de capătul 
cuverturii grele. Era foarte întuneric în cameră, dar 
cineva... deschidea uşa foarte încet! 

Mi se făcu pielea de găină, amintindu-mi vag vocile, 
care acum mi se păreau atât de amenințătoare. Mă trăsei 
mai aproape de piciorul patului. Dacă ar fi fost un pat 
vechi, aş fi reuşit să mă strecor sub el. Dar era un pat nou 
şi ieftin, care se punea direct pe podea. Mă ghemuii cât 
mai tare şi încercai să mă ascund sub cuvertură. Focul 
aproape se stinsese, aşa că era aproape întuneric complet 
în cameră. 

O umbră dreptunghiulară se proiectă în cameră. Cine 
era? Ce era? începui să tremur. Uşa se deschise larg, totuşi 
nimeni nu intra. Mă gândii la câine. Dar câinii nu puteau 
deschide uşa, indiferent de cât de bine erau antrenati. Nu 
putea fi decât un bărbat sau o femeie. Era... 

Făcui ochii mari, îngrozită. O figură imensă, diformă 
intra în cameră. Nu putea fi un om. Umpluse cadrul uşii şi 
totuşi nu trecea de clanţă. Din nou mă gândii la doberman, 
dar niciun câine nu putea fi atât de masiv. Se mişca ciudat, 
sacadat, scoțând un sunet înfundat în timp ce se îndrepta 
spre pat. 


Mai înspăimântătoare decât mişcările greoaie, erau 
sunetele pe care le scotea, şi pe care le auzeam... o 
gâfâială înfundată şi fioroasă. Aveam impresia că vorbea 
printre dinţi şi o dată parcă chelălăi. 

Un animal m-ar fi descoperit, dacă ar fi trecut atât de 
aproape de mine pe lângă piciorul patului. N-aş fi putut să 
fug, eram pur şi simplu paralizată de spaimă. 

Cuvertura de deasupra mea tremura odată cu mine. 
Aş fi putut să ating, indiferent ce era, atât de aproape era 
de mine. Atunci am auzit o împuşcătură şi am văzut 
scânteile. 

Am văzut cu claritate silueta, o creatură diformă ce 
se apropia de patul meu. Am reuşit să disting un cap cu 
barbă, umeri largi cu pieptul musculos şi braţe groase şi 
păroase întinzându-se spre locul unde bănuia că mă aflu. îl 
recunoscui. Era Raymond, invalidul uriaş cu picioare de 
lut. Întindea după mine braţele cu mâini uriaşe... 

Cu un țipăt ascuţit, sării în picioare. Ţipă şi el şi, 
întorcându-se cu stângăcie, mă văzu. Încercă să mă prindă, 
dar am fost mai rapidă. Mă prinse de poala rochiei şi simţii 
cum materialul se rupe. Dar asta nu mă putu opri. Ajunsei 
la uşă şi o trântii după mine. Pe culoar era întuneric beznă, 
însă nimic nu mă putea opri. Găsii uşa de la camera Anei şi 
începui să bat cu ambele mâini, strigând cât puteam de 
tare: 

— Ana! Ana, lasă-mă să intru! 

— Cine-i acolo? mă întrebă cu voce somnoroasă. 
Vivienne? Vivienne, tu eşti? 

— Dă-mi drumul! strigai. Ah, te rog, dă-mi drumul! 
Lacrimile începură să-mi siroiască pe obraz. Te rog! Te 
rog! 

Dar el venea. îl auzii deschizând uşa şi târându-se 
după mine, strigându-mă cu voce joasă. 

Fugii spre scări. Culoarul de la etajul de jos nu era 


luminat. De fapt nu era aprinsă nicio lumină în toată casa. 
Dar de undeva de jos ajunse până la mine vocea unui 
bărbat şi o altă voce de bărbat răspunzându-i. Apoi 
recunoscui vocea aspră a Sophiei Paretos. 

— Dominic! Dominic, vezi ce fac nebunii ăia acolo. 

Nu aveam niciun chef să-l întâlnesc pe Dominic. Nu 
voiam decât să scap de la Granite Folly. Am coborât în fugă 
scările şi m-am îndreptat spre uşa laterală pe care o 
folosisem şi dimineaţă. Fusese dimineaţă? Mi se părea că 
trecuse o eternitate. O eternitate de groază! 

Am ajuns la uşă căznindu-mă puţin s-o deschis şi 
reuşind să ies. Cerul era acoperit de nori negri. În casă 
zării lumini de lanterne. 

Pentru o clipă am ezitat, gândindu-mă la Adrian. S-ar 
putea să avem păreri diferite, dar ştiam că m-ar fi protejat. 
Bunul simţ mă îndemna să mă întorc şi să-l găsesc pe 
Adrian, decât să fiu singură, afară, noaptea. În timp ce 
ezitam, îmi amintii zgomotul de corp care se târa, 
respiraţia gâfâită ce mă urmărise pe culoar. Dacă mă 
întorceam n-aş fi ajuns la Adrian. În schimb fugii spre 
intrarea principală şi-mi văzui maşina. Dar n-aveam cheile! 
Rămăseseră în buzunarul hainei de ploaie. Mă oprii şi 
încercai să mă gândesc. Privii spre casă şi văzui o siluetă 
stând nemişcată în uşă. Nu putea fi decât Raymond. Dar în 
ciuda fricii care mă stăpânea, îmi dădui seama că nu mă 
putea urmări afară. 

Privii în jur încercând să-mi găsesc o ascunzătoare. 
Nu era niciuna. În faţa mea era mormântul, luminat de 
lună, iar dincolo de mormânt vedeam marea şi... 

Îngheţai. Pe canal înainta un vas. Un vas fără lumini 
şi cu pânzele strânse. îmi amintii toate poveştile despre 
vasul fantomă, ce apărea din când în când, pe canal. 

Dar ăsta nu era un vas vechi, ca cel al căpitanului 
Granite. Era un vas modern, mai mic şi curat. Ştiam 


destule despre vase. Era un iaht, cu două catarge înalte şi 
o linie graţioasă. 

Curiozitatea îmi învinse teama şi mă apropiai de 
mormântul căpitanului Granite. Brusc mă oprii. În granit 
se deschidea o trecere. 

Inăuntru ardea o lampă mică. Nu cred că am fost atât 
de înspăimântată de invalid, cum eram acum la vederea 
lămpii. Era ceva ce nu mai simţisem niciodată până atunci. 

Ar fi trebuit să fug înapoi, ţipând, pentru că şi doi 
oameni ca Paretos m-ar fi apărat de cineva ca Raymond. Şi 
apoi, acolo ar fi şi Adrian. Adrian, singura persoană din 
acest loc oribil, în care puteam avea încredere. 

Eram în continuare stăpânită de teamă. Dar o 
curiozitate morbidă mă împinse înainte şi cu poticneli, pas 
cu pas înaintai spre uşă, în loc s-o rup la fugă. Eram 
conştientă de faptul că abia mai respiram şi că picioarele 
îmi tremurau. 

Ajunsei la uşă, prin care venea un miros de vechi şi 
umed - şi privii pe furiş înăuntru. Atinsei un lanţ şi simţii 
sub degete un lacăt. Dar nu unul ruginit. Era unul modern, 
foarte eficient. 

Din nou întorsei capul spre locul de unde venea 
lumina. Venea dinspre un fel de însă din spatele unui colţ 
de granit. Lumina mai mult podeaua şi zidul din partea 
opusă pe care erau rafturi goale pentru sicrie. Cu spaimă, 
mă gândii că odată, căpitanul Granite plănuise să facă 
acolo locuri de veci pentru toţi urmaşii lui. 

Mă cutremurai. Acele rafturi rămăseseră goale de-a 
lungul anilor şi speram că aşa vor rămâne şi de acum 
încolo. Apoi văzui un mic carton pe podea. îl privii 
încruntată. „Acaju. Produs în California”. 

Ce se petrece aici? Bucata de carton părea nouă. 
Zăcea pe jos ca o ofrandă macabră. Acaju? 

Aruncai o privire înapoi spre casă. Umbra care 


presupusesem că aparţinea invalidului nu mai era în prag. 
Dar casa era luminată şi de sus auzeam vocea înfundată a 
lui Dominic Paretos, strigându-mă. 

— Domnişoară Waston! Domnişoară Walton, unde 
sunteţi? 

Am înaintat în încăpere şi m-am îndreptat repede 
spre carton. M-am aplecat să-l ating, ridicând un colţ ca 
să-i încerc greutatea. Mi s-a părut că era greu... 

Mă ridicai încet şi privii spre lumină. Era o lampă cu 
gaz din casă, ca cea din camera Viviennei. Apoi scosei un 
oftat de uimire şi groază. In spatele meu, pe un raft, 
zăceau resturile unui sicriu vechi, iar printre scândurile 
putrezite se zărea un schelet. Fragmentele de lemn, haine, 
catarama unei curele, oase îngălbenite, formau un strat 
imposibil de descurcat. Doar craniul era intact, şi întors 
spre lampă, mă privea cu orbitele goale. 

Am ţipat şi m-am întors să fug de această nouă 
oroare. Dar ceva se mişcă în prag şi văzui silueta unui 
bărbat ce stătea acolo. Şi lângă el, un câine. Un doberman, 
cu ochi roşii şi fioroşi. 

În groaza mea, am încercat să mă apropii de acel 
bărbat, considerându-l un rău mai mic. Dar chiar când mă 
îndreptam spre el, auzii comanda dură. 

— Prinde, Demon! 

Câinele sări. Ţipai din nou. Puterea şi furia lui mă 
doborâră la pământ. Ochii roşii străluceau şi dinţii albi şi 
ascuţiţi se îndreptau spre gâtul meu în ciuda opoziţiei 
mele. Şi în acel moment, leşinai... 

Capitolul 7 

Încet şi aproape dureros, am deschis ochii şi am 
privit în jur. Zăceam pe o parte pe podeaua de piatră iar 
mirosul de putred şi vechi îmi producea greață. Ceva 
foarte aproape de mine mârâi. Era un sunet moale, 
ameninţător şi strânsei de ochi cu putere sperând cu 


ardoare că mă voi trezi în curând şi că totul fusese doar un 
coşmar. Dar când am deschis ochii, nimic nu se schimbă. 
Câinele care mârâia, lampa cu gaz, scheletul şi faptul că 
eram tot în mormântul căpitanului Granite. Mai mult, uşa 
fusese închisă. 

Mă  mişcai uşor, încercând să stau puţin mai 
confortabil, dar imediat animalul fioros latră şi făcu un pas 
spre mine. Imediat rămăsei nemişcată, abia îndrăznind să 
respir. 

Habar n-am cât zăcui aşa, încercând să-mi adun 
curajul, dar mi se păru că trecuseră ore. Eram aproape 
sigură că nu se dăduse ordin câinelui să mă omoare. La 
urma urmei, era unul din câinii lui Felton. De aceea, dacă 
nu i se părea că vreau să fug, nu mă va ataca, chiar dacă 
mă privea ameninţător şi mârâia. 

Cu pecauţie, îmi începui experimentul. Câinele mârâi 
dintr-odată alert şi suspicios, dar presupunerea mea 
trebuie că a fost corectă, deoarece nu mă atacă. Cu 
încetineală, mă ridicai. Câinele continuă să mârâie şi să-şi 
arate dinţii, dar rămase pe loc. Reuşii să mă sprijin cu 
spatele de perete şi mă simţii mai bine. Începui să mă 
gândesc la un mod de a scăpa, oricât de greu părea. 
Cartonul dispăruse. Mă uitai la uşă, lanţul era la loc şi 
închis din interior cu un lacăt nou, mai mic. Probabil că cel 
vechi şi ruginit era pus pe afară şi oricine l-ar vedea n-ar 
bănui că nu este închis. Gândindu-mă la asta, îmi spusei că 
putea să însemne doar un singur lucru şi anume, că 
indiferent cine folosea mormântul, o făcea din afară. 
Probabil că mai existau şi alte căi. 

Privii în jur cu prudenţă, atentă şi la câine. Peretele 
din partea opusă era din blocuri de piatră, foarte solid, la 
fel şi cel care era uşa. Întorsei capul şi studiai peretele din 
spatele câinelui. 

Pe zidul solid de piatră erau două rânduri de rafturi. 


Deschiderea trebuia să fie în zidul din spatele meu. Mă 
sprijineam cu spatele de locul unde zăcea căpitanul 
Granite. Mai erau două rafturi; cel mai de sus unde era el 
şi unde era şi lampa şi unul mai jos, la acelaşi nivel cu faţa 
mea. Era un raft drept, fără niciun buton sau mâner 
octogonal, aşa cum speram. 

Mai rămânea raftul de sus - şi căpitanul Granite. Mă 
cutremurai. Dacă mă ridicam, câinele m-ar fi putut ataca. 
Fără o armă, nu puteam să-i fac faţă... 

Cum am început să mă mişc, a început şi el să 
mârâie, dar continuai. Mişcându-mă aproape imperceptibil 
mă ridicai în genunchi. Mă sprijineam cu mâna dreaptă de 
raftul de sus, încercând să nu ating nimic de acolo. 
Încetişor, mă sculai în picioare, nescăpând câinele din 
priviri. Acum mârâia neliniştit. Făcu un pas înainte. 
Imediat rămăsei nemişcată şi el se opri, dar continuă să 
mârâie neliniştit. 

Dacă aş fi avut o armă... 

Stam nemişcată şi deşi nu îndrăzneam să-mi iau 
privirea de la câine, cu dreapta pipăiam peretele din 
spatele meu. Brusc, atinsei ceva octogonal. Era fixat în 
piatră şi era făcut din lemn. Găsisem panoul. Eram 
conştientă că începusem să transpir de teamă în timp ce 
încercam să-l răsucesc. 

Dar nu se întâmplă nimic. 

Aproape că leşinai de dezamăgire. Dar brusc, îmi 
amintii de şirurile de butoane din casă. Mă întinsei mai 
mult şi simţii încă unul, apoi încă unul. Mâna atinse ceva 
moale şi umed, care se fărâmiţă şi mi se lipi de degete. 
Suspinai şi câinele se mişcă. Şapte. Trebuia să le încerc pe 
toate! Dacă aş fi avut ceva, o armă contra câinelui. 

Brusc, îmi amintii de lampă, şi chiar atunci unul 
dintre butoane începu să se mişte. îl trăsei afară şi încet 
începui să-l întorc. Scoase un sunet strident şi imediat 


câinele ciuli urechile. Începu să scâncească încet, privind 
fix peretele din spatele nişei. Acolo era uşa. Probabil se 
gândea că stăpânul lui se întorsese! 

Prinsei lampa. 

— Acum! îmi spusei. Acum! 

— N-aş face aşa ceva, dacă aş fi în locul tău, 
domnişoară Walton, rosti o voce bărbătească lângă mine. 
Lampa nu l-ar opri pe Demon. Şi acum are şi ajutor. Pune 
lampa jos şi vezi-ţi de treabă. 

Întorsei capul maşinal. Era bărbatul care mă 
închisese în mormânt; îi recunoscui vocea. Dar nu-l 
văzusem clar. Avea părul castaniu, tuns scurt cu şuviţe 
grizonante şi o figură ştearsă, cu ochi albaştri şi reci. Avea 
în jur de patruzeci şi cinci de ani... subţire, dur, îmbrăcat 
cu o haină sport gri-verzui şi pantaloni gri. 

Nu era singur. Lână el mai erau doi dobermani. 

— Pune lampa jos, domnişoară Walton, zise el calm. 
Demon deja este pornit. Ei reacţionează din instinct la 
orice gest violent, doar ştii asta. 

— Da, răspunsei moale. Pusei încet lampa jos şi-mi 
retrăsei mâna de pe raft. Ca să nu cad pentru că-mi 
tremurau genunchii, mă sprijinii de zid, încercând să par 
cât mai calmă. 

— Ce înseamnă asta, domnule Felton? Ai făcut o 
mare greşeală încuindu-mă în acest... loc oribil! Presupun 
că-ţi dai seama că va trebui să dai socoteală poliţiei 
canadiene? 

— Deci ştii cine sunt, rosti el. Zâmbi, dar zâmbetul nu 
trecu de buze. Am crezut că ţi se va spune despre 
dobermani. Dar, greşeala ai făcut-o tu, o greşeală foarte 
mare. As putea spune chiar că este una fatală. Cât despre 
explicaţii... n-am intenţia să dau nicio explicaţie... nici 
poliţiei canadiene şi nici cele americane. 

Mă holbai la el. 


— Fatală? 

Dădu din cap încet. 

— Din nefericire, da. Aş fi dorit să găsesc o altă 
rezolvare. Dar nu găsesc niciuna. Eram hotărât să cumpăr 
locul ăsta, la un preţ bun. Dar ai făcut lucrul imposibil. Tu 
şi Hammond. A fost destul de rău că ai venit aici, dar când 
i-ai promis tânărului să se fâţâie prin trecerile secrete... 
asta a fost prea mult! Ar fi putut distruge totul seara 
trecută, dacă n-ar fi fost prins de câini înainte de a scăpa. 

— Câini? strigai alarmată. Făcui un pas spre el. Dacă 
l-ai rănit... 

— Nu te mişca, proasto! strigă Felton. Doar dacă nu 
vrei să fii sfâşiată. 

Îngheţai, dar fui cuprinsă de o mânie teribilă. 

— Dacă-mi faci vreun rău, Adrian Hammond o să ţi-o 
pălească! Tu eşti nebun! Lucrează pentru Guvernul 
Canadian. Doar nu crezi că au trimis pe cineva aici şi nu 
vor lua măsuri, dacă nu se întoarce? La fel şi prietenii mei, 
dacă nu primesc veşti de la mine până mâine. 

Felton rămase nemişcat. 

— Ştiu totul în legătură cu Hammond şi comisia 
pentru care lucrează, zise dispreţuitor. Şi de asemenea, 
ştiu despre obiceiurile tale, domnişoară Walton. Nu veţi fi 
daţi dispăruţi pentru un timp. Şi de asta am nevoie. Acum, 
pentru că ai refuzat să-mi vinzi proprietaea, trebuie să 
câştig timp, ca să fiu mai exact, am nevoie de două 
săptămâni. Şi cum eram gata să-ţi plătesc în jur de o sută 
de mii de dolari pentru Granite Folly, îţi dai seama că sunt 
în joc mulţi bani. Profitul meu ar fi cam de şase ori mai 
mare, cel puţin. Şi dacă asta înseamnă ca tu şi Adrian 
Hammond să dispăreţi, mi se pare un preţ destul de mic. 

— Am prieteni, răspunsei repede. Prieteni importanţi. 
Unul mă aşteptă mâine să ne întâlnim. Un altul, avocatul 
meu, îmi aşteaptă instrucţiunile în legătură cu vânzarea 


domeniului. Va începe să pună întrebări dacă nu va primi 
veşti de la mine. 

Felton clătină din cap. 

— Nu eşti prea convingătoare. Având în vedere că 
eşti o persoană impulsivă, înclinată spre călătorii, prietenii 
tăi nu vor fi surprinşi, dacă nu te vei prezenta la o 
întâlnire... dacă există o astfel de întâlnire, lucru de care 
mă îndoiesc. Cât despre Deverson, este atât de obişnuit cu 
tine, încât va crede că ai plecat în străinătate. Poate peste 
trei luni vor începe să se întrebe despre tine, domnişoară 
Walton. Nu înainte. Cât despre Hammond, n-are familie. 
Este angajat al guvernului, iar comisia se întâlneşte o dată 
pe lună şi atunci au foarte multă treabă. Nici această 
comisie şi nici prietenii tăi nu sunt o ameninţare pentru 
mine. Când or să înceapă să pună întrebări, sper să fiu 
departe, într-o ţară de unde să nu pot fi extrădat în 
Canada. 

— Ce i-ai făcut lui Adrian? întrebai cu voce 
tremurată. Zâmbi. 

— Nu-mi spune că te-ai îndrăgostit de acest tânăr, 
domnişoară Walton? Dacă da, păcat, mare păcat. Dar îmi 
pierd timpul. Nu, nu te mişca! I-am spus lui Demon să te 
ţină aici. Şi asta va face, până îi dau alt ordin. 

— Unde... mă duci? 

— Vei afla, zise privind în jur. Se întoarse spre câine. 
Liniştit, Demon! rosti. 

Câinele mă supraveghease cu atenţie. Acum se 
ridicase în picioare. 

— Câinii mei sunt foarte bine antrenați, după cum 
vezi, rosti cu mândrie. La picior, Demon! Acum, o să mergi 
înaintea noastră, domnişoară Walton şi vei intra în 
coridorul secret. Am o lanternă aşa că n-o să mergi pe 
întuneric. Dar înainte de a te mişca, o să dau un alt ordin 
câinilor şi vreau să-l auzi. Şi să înţelegi ce înseamnă. 


Aceşti câini sunt antrenați să răspundă doar la auzul unei 
singure voci... a mea. O să le dau ordin să te păzească şi să 
te oprească, domnişoară Walton. Asta înseamnă că dacă 
vrei să profiţi de întunericul din coridor şi să fugi, te vor 
prinde şi te vor reţine până voi veni eu. S-ar putea să te 
muşte, dar nu te vor omori. Acest ordin îl dau separat. 

Se întoarse spre câini şi mă arătă cu degetul. 

— Păzeşte şi opreşte, Demon! Păzeşte şi opreşte, 
Rex! Păzeşte şi opreşte, Cesar! 

Cum primeau ordinul, îşi îndreptau ochii spre mine. 
Mă cutremurai. 

— Promit că nu voi încerca să fug. Nu este nevoie de 
aşa ceva, zisei aproape rugător. 

— Bine, făcu Felton mulţumit. Eşti o tânără foarte 
atrăgătoare, domnişoară Walton. Ar fi păcat să stric 
această frumuseţe. 

— Nu văd de ce este nevoie să-mi faci rău, mie... sau 
lui Adrian, domnule Felton. Tot ce ştiu în legătură cu 
afacerile tale este că antrenezi câini şi că ai o crescătorie 
de câini. Presupun că ţi-am spus că sunt gata să consider 
asta... toată asta doar ca o glumă macabră? Dacă t i-aş 
spune că eram gata să resping propunerea lui Adrian - 
domnului Hammond - şi să-ţi vând Granite Folly? 

— Aştept propunerea, domnişoară Walton, răspunse 
calm. De fapt, cum ţi-am mai spus, mi-ar face plăcere să 
găsesc o soluţie la această problemă. Intervenţia lui 
Hammond din seara trecută şi a ta azi-dimineaţă, mi-a 
dovedit că totul trebuie grăbit. Oricum, am nevoie să mă 
asigur de tăcerea ta şi cuvântul tău nu-mi este de ajuns. Şi 
apoi, desigur, mai este şi Hammond. Dar continuă să 
încerci. Şi acum, mişcă-te. Imediat. 

— Dacă fac o înţelegere cu tine, domnule Felton, îi 
spusei, o să fie pentru amândoi, nu numai pentru mine. 

— Aşadar, eşti îndrăgostită de Hammond, zise uşor 


surprins. Nu credeam că o răsfăţată ca tine este în stare să 
iubească pe cineva. Mişcă-te! Câinii sunt nerăbdători. 

Mă mişcai, deşi picioarele îmi tremurau. Înainte de a 
trece prin uşa din perete, aruncai o privire spre căpitanul 
Granite. Craniul galben părea să rânjească spre mine. Mă 
cutremurai, îngrozită. 

Felton părea că se amuză. Ridică lampa în timp ce eu 
treceam prin uşă. 

— Strămoşul tău pare că a găsit în persoana mea un 
bun partener, domnişoară Walton, chicoti el. Mi s-a spus că 
era o persoană fără niciun scrupul. Cred că a făcut o 
avere. 

— Presupun că nu mă consideri... pe mine, partener? 
O investiţie...? 

Râse. 

— N-am nevoie de tine, domnişoară Walton. Nici ca 
partener şi nici în alt fel. Opreşte-te. 

Câinii mă urmaseră. Se opreau, când mă opream. 
Felton stinse lampa, lăsându-ne în întuneric. 

Mă împiedicai şi aş fi căzut dacă nu mă sprijineam de 
zid. În acel moment atinsei un buton. Dacă l-aş fi tras şi l- 
aş fi întors? Dacă aş fi reuşit, aşa cum făcusem cu bietul 
Adrian, atunci Felton ar fi rămas închis în mormânt. 

Chiar când strânsei butonul ocotgonal, mă gândii la 
câini. Nu ştiam cum vor reacţiona. Şi as rămâne singură cu 
ei, aici. 

M-ar urma, păzindu-mă, pregătiţi să se repeadă la 
mine doar dacă o luam la fugă? Dar presupun că ar fi 
înţeles că încercam să scap. 

Nu găsii curajul să-i testez. Felton nu se grăbea. Unul 
dintre câini începu să mârâie neliniştit, apoi se aprinse o 
lanternă scăldând culoarul într-o lumină gălbuie. Dădui 
drumul butonului. 

Felton râse. Era destul de aproape de mine. 


— Ştii, domnişoară Walton, am crezut că vei încerca 
să fugi în ciuda promisiunii pe care ai făcut-o. 

— Ce te-a făcut să crezi asta? îl întrebai, mimând 
surprinderea. 

— Să-i zicem intuiţie? Dar nu erai sigură cum vor 
reacţiona câinii, nu-i aşa? îmi răspunse mieros. 

— Mai degrabă aş face o înţelegere cu tine, decât să 
încerc ceva prostesc, îi răspunsei furioasă. Era atât de 
aproape de adevăr încât mă înspăimântase. 

— Continuă să mergi, te rog, zise cu asprime Felton. 
Câinii te vor urma, iar eu voi fi în urma lor. În faţă sunt mai 
multe trepte. Ai grijă. O să încerc să-ţi luminez drumul cât 
mai bine. Să-ţi spun ce s-ar fi în tâmplat, dacă îţi reuşea 
micul plan, domnişoară Walton? 

— Nu... nu mă interesează. Ţi-am spus că nu voi fugi. 

— Vrei să spui să mergi mai repede, nu să fugi. 
Sperând că cei doi câini te vor urma şi te vorpăzi, gata să 
te reţină, dar că nu te atacă decât dacă fugi. Aşa ai crezut, 
nu-i aşa? 

— Nu, minţii. 

— Ai fi greşit, ştii? continuă calm. Nu ţi-ar fi permis 
să înaintezi, decât dacă-i urmam şi eu. Te-ar fi doborât şi 
te-ar fi ţinut acolo. Nimicnu-i abate, atunci când primesc 
un ordin. Acum fii atentă la scări, de aici coborâm. Vezi? 

— Da. 

Scările coborau abrupt, încât mi-am dat seama că 
mergeam prin spatele stâncii de pe plajă. Pereţii, plafonul 
şi podeaua erau din stâncă. Era umezeală şi alunecos, dar 
culoarul era unul folosit: nu erau pânze de păianjen. 

— Poate ar trebui să-ţi spun o poveste despre 
dobermani. Continua să vorbească în felul ăla oribil, cu 
accent englezesc. Germanii i-au folosit în timpul celui de-al 
doilea război mondial drept şi câini de pază. A fost... Mă 
asculţi, domnişoară Walton? 


— Nu, îi răspunsei. 

— Ba cred că da... Oricum, la sfârşitul războiului am 
găsit un mic lagăr într-o pădure din Germania. Gardienii 
fugiseră când ne-au văzut venind. Dar instructorul câinilor, 
cum îl numeau pe sergentul care se ocupa de ei, le 
ordonase să păzească prizonierii. A fost ultimul ordin pe 
care l-a mai dat, deoarece, din nefericire, l-am împuşcat pe 
când încerca să fugă. Dar închisese prizonierii... mai 
rămăseseră paisprezece, am descoperit după aia... în ceea 
ce fusese o cabană, împreună cu paisprezece câini. Şi le 
dăduse un ordin similar cu cel pe care l-am dat eu câinilor 
mei, în legătură cu tine. Acelor câini li se spusese să 
omoare. Începuseră să omoare de când prizonierii ne 
auziseră venind. Am spart uşa. A trebuit să omorâm fiecare 
câine separat. Dar deja omorâseră doisprezece prizonieri. 
Doar doi au scăpat. A fost destul de neplăcut, pentru că 
erau prizonieri importanţi din punct de vedere politic, pe 
care am fi dorit să-i salvăm. 

— Nu... nu te ascult! repetai. 

— Ceea ce m-a impresionat pe mine, continuă el 
imperturbabil, a fost faptul că deşi şi atunci când îi 
omorau, dobermanii nici nu se uitau la noi. Nu se uitau 
decât la prizonierii pe care trebuia să-i păzească. lar 
atunci când am intrat printre prizonieri, au atacat tot 
prizonierii, nu pe noi. Ciudat, nu eşti de acord? Atunci am 
văzut pentru prima oară un doberman. 

— Deci sunt duri. 

— Mai degrabă înguşti la minte. M-ar fi interesat ce 
s-ar fi întâmplat cu tine acolo, să ştii. Mă tot întreb ce ar fi 
făcut Demon, Max şi Cesar, dacă ai fi reuşit să mă închizi 
în mormântul căpitanului Granite. 

— Cine zice că m-am gândit la aşa ceva? Doar tu! 

— Oricum, mă interesează, domnişoară Walton. Cred 
că te-ar fi păzit zile de-a rândul, până să-şi dea seama că 


eu nu eram acolo. Doar dacă în întuneric, înspăimântată, 
n-ai fi devenit isterică şi violentă. Sau până ar fi fost lihniţi 
de foame... şi zbaterea ta i-ar fi înnebunit şi ar fi simţit 
gustul sângelui! 

— Trebuie să vorbeşti aşa? mă răstii. Cred că eşti 
nebun! 

— Ah, fiecare om este puţin, îmi răspunse. Dar te 
asigur că sunt mult mai sănătos decât alţii, domnişoară 
Walton. În orice caz, îmi cer scuze. Vezi pe mine mă 
interesează partea tehnică. Nu mi-am dat seama ce simţi. 
Ingrozită, desigur, aproape isterică. Din punctul tău de 
vedere, întreaga poveste este neplăcută, aşa că n-o să mai 
zic nimic. Ai grijă, acum. Scările sunt mai abrupte în faţă, 
apoi o cotesc în stânga, spre mare. 

N-am crezut că vor fi mai abrupte, dar aşa erau. O 
dată am alunecat şi Felton mi-a luminat faţa, privind în 
tăcere şi nemişcat până când m-am ridicat şi am pornit din 
nou. Era un sadic, eram sigură de asta. I-ar fi făcut mare 
plăcere să mă omoare. 

— Strămoşul tău, căpitanul Granite, a fost un om 
foarte eficient, zise Felton cu indiferenţă. Aceste culoare 
sunt remarcabile, tăiate prin stâncă şi totuşi foarte bine 
ventilate. Aerul intră aici şi era absorbit prin întregul 
sistem de coridoare când se aprindeau focurile în casă, 
adică tot timpul. Şi-a arătat eficienţa tot timpul. De 
exemplu, celulele sclavilor au fost construite aici, jos. Nu 
dorea ca lumea să ştie de ele, aşa că le-a ridicat aproape 
de mare, pentru ca sclavii să fie transferați rapid pe mare, 
dacă venea careva. Presupun că ştii unde te afli acum. 

Tocmai mă gândisem că ne apropiam de ieşirea din 
peştera unde văzusem câinele. Mă cutremurai. 

— De unde să ştiu? 

— Ai găsit cheiul de piatră, zise. I-ai spus lui Cottrell 
că ai văzut un câine aici. Deci, ai văzut ţi peştera, deşi 


Cottrell se jură că n-ai văzut-o. Cottrell este un idiot. Face 
greşeli şi încearcă să le ascundă de mine. L-ai urmărit 
până jos pe plajă, nu-i aşa? 

— M-am plimbat pur şi simplu. Am văzut ceva printre 
stânci. Am crezut că este un câine. Atunci m-am întors. 

— Este povestea pe care i-ai spus-o şi lui Cottrell. Nu 
ştii ce facem, nu bănuieşti nimic? 

— Nu. 

— Şi desigur, ai observat că uşa de la mormânt este 
deschisă şi te-ai strecurat să vezi ce este înăuntru? rânji. 

— N-am văzut nimic aici! Fugem de cineva. Am văzut 
uşa deschisă. M-am uitat înăuntru şi am văzut lumina 
aprinsă. Asta este tot. 

— Fugeai? De cine? 

— De unul dintre oaspeţi. A intrat în camera mea, 
noaptea... 

— Raymond? Felton râse. Şi tu? Mi-e teamă că va 
trebui să fac ceva cu desfrânatul ăla. 

— Păi, cineva trebuie să facă ceva, mă răstii. 

— De ce examinai carotnul ăla? mă întrebă. 

— Carton? Ah, ăla cu acaju. Dacă ai fi văzut 
mormântul străbunicului tău deschis, o lumină aprinsă şi 
un carton alb pe podea, n-ai fi fost curios? îl întrebai. 
Oricum, ce fac acolo? Acaju! 

— Îmi place foarte mult acajuul, domnişoară Walton, 
zise cu veselie. În special această varie taie. 

— Atunci, sunt din această varietate? Personal le 
detest. 

— Ştii, îmi mărturisi, aproape că am crezut că ai 
acţionat la întâmplare. Foarte rău că ai făcut-o, nu-i aşa? 

— Uite, zisei cu disperare. Ce-mi pasă mie ce faci? 
Atâta timp cât nu mă fectează pe mine! Am bani şi mă 
bucur cheltuindu-i. A fost o greşeală să vin aici. Acum îmi 
dau seama de asta. Ai dreptate în privinţa căpitanului 


Granite. A fost eficient. A lăsat o mare avere. Tot ce 
trebuie să fac este să-ţi dau Granite Folly. Jur să nu 
amintesc despre... câini sau despre faptul că m-ai obligat 
să vin aici în felul ăsta. îţi dau şi în scris că nu voi vorbi cu 
nimeni. Tot ce ai de făcut este să-l eliberezi şi pe Adrian 
Hammond şi să ne laşi să ne întoarcem la Charente! 

Un timp, Felton mă studie în tăcere. 

— Înapoi la Charente, nu? Să presupun că am 
încredere în tine. Dar Hammond? 

— O să-l conving să nu spună nimic! îi spusei, 
disperată. Lasă-mă să vorbesc cu el! Te rog! Promit! 

— La Charente? rosti gânditor. Mă voi gândi la ceea 
ce mi-ai spus, domnişoară Walton. 

— Vorbesc serios! Poţi să iei Granite Folly. Nu vreau 
să te mai văd în viaţa mea, sau să mai vin aici. Poţi să 
creşti, să antrenezi câini, să faci ce pofteşti. Lasă-ne să 
plecăm de aici! 

— Mă tentezi, zise el zâmbind. Ceea ce-mi propui 
este o răscumpărare, într-un fel, nu-i aşa? Un gen de 
răpire. 

Răpire? La aşa ceva m-am gândit întotdeauna cu 
dispreţ. Totuşi, fără îndoială ar putea fi profitabil, nu? La 
fel o fi făcut şi căpitanul Granite? 

Se aplecă spre mine, încă zâmbind. Stinsese 
lanterna, dar lampa aşezată pe un pachet, îi lumina destul 
de puternic chipul. Sprâncenele ridicate în formă de V 
deasupra ochilor strălucitori, îi dădeau un aspect satanic. 

— De ce nu? 

— Ştii, desigur, că răpitorii moderni preferă să nu 
lase victimele în viaţă, pentru ca să nu-i recunoască mai 
târziu? Şi că cei ce plătesc recompensa, primesc în schimb 
un cadavru? 

— Dar ai promis! ţipai. 

— La fel ca şi ei, toţi promit, răspunse. Dar pe urmă, 


consideră că nu este necesar să-şi ţină promisiunea. 

— Îţi jur! 

— Destul, domnişoară Walton, zise cu blândeţe. După 
cum ţi-am spus, tu şi prietenul tău Hammond m-aţi făcut 
să-mi schimb planurile şi din cauza asta am pierdut mulţi 
bani. Nu intenţionez să te schimb pentru a doua oară. Iar 
Granite Folly nu intră în aceste planuri, chiar şi la un preţ 
de nimic. Tot ce doresc de la tine este tăcerea ta. 

— Ţi-am promis! Şi voi răscumpăra pierderile, dacă... 

— Mergi, domnişoară Walton, zise cu răceală. 
Opreşte-te lângă lumină. Cred că ştii ce se va întâmpla 
dacă n-o faci. 

— Te rog! 

Nu zise nimic. Câinii mârâiră şi eu înaintai nesigură 
spre lumină. Văzui un şir de celule mici, celule săpate în 
stâncă. Culoarul n-avea găuri pentru lumină şi nu era prea 
larg. Dar barele, deşi erau uşor ruginie, erau moderne. 
Fiecare uşă a celulelor era legată cu un lanţ şi avea un 
lacăt asemănător celui de la uşa mormântului. 

Felton deschise uşa şi-mi făcu semn să intru. Mă 
trăsei înapoi, îngrozită. 

— Nu, te rog! 

— Intră. 

— Nu! Nu în întuneric, şi câinele! Eu... 

Câinii mârâiră ameninţător, când el mă prinse de 
braţ. Era puternic şi mai agil decât mă aşteptasem şi nu 
mă putui lupta cu el. Şi apoi fui împinsă înăuntru foarte 
repede. Uşa se închise după mine. În timp ce închidea 
lacătul se sprijini cu umărul de uşă. Printre bare, l-am lovit 
cu pumnii, ţipând isterică, până când făcu un pas înapoi, 
respirând întretăiat şi furios. 

— Ai făcut o prostie, îmi zise. Deci nu-ți place 
întunericul, da? Ce păcat, domnişoară Walton. 

Se întoarse şi suflă în lampă. Ţipai îngrozită, când 


întunericul deveni de nepătruns. Mă agăţai de bare, 
strigând după el să-mi lase lumina. Dar el se adresă doar 
câinilor cu o voce aspră şi poruncitoare. 

— Calm, Demon! Calm, Rex! Calm, Cesar! Veniţi! 

Câinii ţâşniră urmând lumina lanternei şi îi urmării 
cum  dispăreau. Rămăsei agăţată de bare, îngrozită, 
temându-mă să mă mişc, simțind din nou senzaţia de 
ameţeală, întunericul înconjurându-mă, strângându-se... 
începând să se rotească încet... 

— Adrian! suspinai, slăbită. Adrian, ajută-mă. Ah, 
Adrian! 

Încă agăşată de barele celulei înguste, le strângeam 
cu mâinile transpirate. Habar n-aveam cât am stat aşa, dar 
într-un târziu avui impresia că întunericul nu mai era aşa 
de dens. 

Apoi, undeva aproape de mine, auzii un sunet slab. 
Era aproape imperceptibil, încât avui impresia că mi s-a 
părut. 

Mă întorsei încet. Acum îl auzii mai clar. Era un sunet 
regulat şi părea că venea dintr-un colţ al celulei... 

Înţepenii de spaimă. O respiraţie! Cineva, ceva viu 
era lângă mine. Ceva pe jos, sau ghemuit în colţul celulei... 
aşteptând să mă atace? 

Brusc, îmi amintii de pantofi. Tocurile erau de oţel. 
Mă aplecai şi-i luai în mână. 

Felton luase câinii cu el. Mai erau şi alţii? Şi dacă nu 
era câine, atunci ce era? Mă lipii de zid strângând pantofii 
în mână şi ascultai respiraţia. Părea mai puternică, mai 
lungă... Ridicai pantoful cu mâna tremurătoare şi-l aruncai 
cu putere în colţul opus. Urmă un sunet înfundat, ca şi 
cum aş fi lovit ceva moale şi elastic şi auzii un vaiet 
înăbuşit. 

Rămăsei pe loc, tremurând. Ce lovisem? apoi 


respiraţia se auzi din nou. Îngrozită, realizai că era o 
respiraţie umană. Cineva zăcea acolo, inconştient sau... 
rănit. Şi brusc mă gândii că nu putea fi decât o singură 
persoană. 

— Adrian? strigai neliniştită. Adrian! înaintai, pipăind 
prin întuneric. Mă împiedicai de nişte picioare şi căzui 
lovindu-mă cu umărul de perete. Mă aplecai şi-mi trecui 
uşor mâinile peste chipul celui întins pe jos. Era Adrian, 
eram sigură de asta. Acum totul îmi era clar. Realizai ce 
urmărise Felton. De ce lanterna rămăsese în spatele uşii 
pe coridor. Şi mai ştiam de ce Adrian nu venise să mă 
salveze când Raymond încercase să mă atace. 

În tot acest timp, zăcuse aici unde-l aruncaseră... 
leşinat, cu cămasa plină de sânge. îl pipăii şi descoperii o 
umflătură mare într-o parte a capului. îl strânsei cu 
disperare la piept. Mi se părea rece şi respiraţia lui 
neregulată aproape că mă scoase din minţi. Apoi 
descoperii o altă rană, care încă sângera. 

Nu-mi dădeam seama cât de tare era rănit. Dar îmi 
dădeam seama că era slăbit din cauza pierderii de sânge şi 
că într-un fel trebuia să-i opresc hemoragia. Am rupt o 
fâşie din fustă, am reuşit să fac un fel de bandaj şi am 
încercat să-l bandajez cât mai bine aşa, pe întuneric. 

Îl mişcai uşor, încercând să-i găsesc o poziţie mai 
confortabilă. Ceva lovi cu zgomot podeaua. îmi amintii de 
buzunare. Haina îi dispăruse, la fel şi cravata. Nu mai avea 
nasturi la cămasă şi o bucată din mânecă fusese ruptă. Un 
buzunar de la pantaloni era întors pe dos, dar în celălalt 
găsi obiectul ce lovise podeaua. Era o brichetă. 

Nimic nu mi-a stârnit o bucurie mai mare ca această 
flacără mică. Chipul îi era palid şi buzele aproape albe. La 
lumina tremurătoare, am văzut o altă tăietură adâncă pe 
braţ... 

Mă cutremurai. Mai făcui un pansament şi-i curăţai 


faţa şi braţul de sânge. Apoi, cu restul de pansament 
bandajai braţul. 

Apoi îl luai în braţe şi stinsei bricheta. Rămăsei mult 
timp în întuneric, ţinându-l în braţe şi ascultându-i 
respiraţia întretăiată. 

La început deveni mai slabă şi parcă deveni şi mai 
rece. Dar apoi observai o schimbare. Respirația deveni mai 
puternică şi parcă era mai cald. Incepu să mormăie şi să se 
zbată. 

— Adrian! Adrian, nu! Sunt Gail! 

În timpul luptei, îmi căzu bricheta şi apoi n-o mai 
găsii. Dar în final se mai calmă. 

— Gail? mormăi slab. Gail? 

— Da, Gail, îl liniştii. Adrian, nu! încerc să... să te 
ajut. 

Ridică mâna şi mă pipăi. 

— Gail? 

— Da, zisei. Sunt Gail. 

— Unde suntem? 

— Intr-o celulă, pe unul dintre coridoare. O celulă 
pentru sclavi. Ne-au închis aici. 

Se ridică destul de greu şi ajunse la zid. Cu ajutorul 
meu, se sprijini cu spatele de zid, lângă mine. 

— Felton te-a închis aici? şopti el. 

— Şi câinii...! Dintr-odată, începui să plâng. Mă luă 
de umeri, mă strânse lângă el şi încercă să mă încurajeze 
la rândul lui. 

— Câinii ăia nenorociţi! zise. Şi Felton. Dar, de ce tu? 

— Nu ştiu, sughiţai, agăţându-mă mai tare de el. 
După un timp, începui să-i povestesc despre Raymond şi 
despre  oribilul incident pe care-l avusesem cu el. 
Povestindu-i şi fiind aproape de el, mă simţii mai curajoasă. 

— Tu crezi că ţi-au pus ceva în cafea? mă întrebă cu 
voce slabă, după ce terminai de povestit. 


— Asta trebuie că a fost. Dacă aş fi băut-o toată, 
oribilul ăla de Raymond... 

Mă bătu cu blândeţe pe mână. Atingerea era mai 
puternică. 

— Ana ţi-a adus cafeaua? 

— Ana a adus-o. Mă încruntai, încercând să-mi 
amintesc ceva. Dar nu cred că Ana ştia. îmi amintesc că 
spunea ceva despre Vivienne, că face o cafea foarte bună. 
Şi după aia, când... am fugit de Raymond şi am bătut la 
uşa ei, Ana dormea, nu Vivienne. M-a întrebat dacă eu 
eram Vivienne. Numai că atunci a venit el şi a trebuit să 
fug. 3 

— Sst, zise uşor. Încearcă să uiţi. Lucrul important 
este să ieşim de aici şi să ne îndepărtăm de Granite Folly. 

— Nu putem, Adrian, ţipai îngrozită. Pereţii sunt 
solizi şi apoi afară, pe undeva... sunt câinii! 

— Şi câinii cu limitele lor, îmi zise calm. Nu are 
importanţă cât de bine sunt antrenați. Poate Felton nu ştie 
asta, dar eu ştiu. 

— Nu câinii ăştia! răspunsei cu teamă. îi atinsei mâna 
şi el tresări. Un câine a făcut asta, nu-i aşa? Şi cum ai fost 
prins şi aruncat aici? Nu-mi spune că n-au avut şi câinii un 
rol în asta. 

— Oh, ba au avut, la naiba cu ei! zise cu amărăciune. 
Dar nu un câine mi-a făcut asta! Ridică mâna şi-şi atinse 
capul. 

— Felton? 

— Cum arată Felton? 

— În jur de patruzeci şi cinci de ani. Slab. Păr 
castaniu înspicat. Tuns scurt. Bronzat şi cu un chip destul 
de ridat pentru vârsta lui. 

— Atunci nu era Felton, îmi mărturisi. Un alt tip. Mai 
mare, mai tânăr. Deşi s-ar putea ca Felton să fi pus câinii 
pe mine în coridor. Celălalt tip m-a lovit, în timp ce mă 


apăram de câini. Până atunci, m-am descurcat destul de 
bine. 

Mă cutremurai şi mă strânsei mai aproape de el. 

— Adrian, de ce? Ce am făcut de Felton şi tipul ăla ne 
doresc răul? 

— Nu sunt sigur. Mă strânse mai tare lângă el. Dar 
dacă ies de aici, ştiu pe cineva care va afla destul de 
repede. 

— Poliţia? 

— Sigur că poliţia. Dar tipul la care mă gândesc este 
în Revenne. Mai bine zis, la vamă. Aş fi putut să ies destul 
de uşor din coridor. Am găsit uşa spre camera mare, acolo 
unde ai găsit lanterna. Dar chiar când o deschideam, am 
auzit voci şi am văzut lumini de lanterne pe coridor. îţi 
aminteşti că ţi-am spus că sunt scări lângă camera Anei? 
Vocile şi lumina erau chiar acolo. Am lăsat lanterna pe 
coridor lângă uşă şi m-am dus să văd ce se întâmplă acolo. 
Coridorul duce jos prin spatele vechilor celule pentru 
sclavi de sub casă, aşa cum bănuiam. Dar sunt două şiruri 
de celule, nu unul. Al doilea şir este situat pe peretele 
interior şi intrările sunt în interiorul coridorului. La fel ca 
asta. 

— Felton zicea că străbunicul meu le folosea pentru a 
ascunde sclavi ce nu trebuia văzuţi de străini. 

— Posibil. Din nefericire, am văzut celulele astea. Au 
lumină şi patru sau cinci tipi lucrau aici. Din descrierea ta, 
cred că Felton le dădea ordine. Nu i-am mai văzut pe aici. 

— Poate sunt de pe iahtul pe care l-am văzut aseară 
pe canal. 

— Poate. 

— Ai zis că munceau. 

— Impachetau cutii de conserve în cutii de carton, 
Gail, zise. Cutii ca cea pe care ai văzut-o la cavou. Au 
deschis o cutie de conserve, apoi parcă îi examinau 


conţinutul sau îl controlau. Şi oricum, nu era acaju 
înăuntru. Era un fel de pudră albă sau cristale, puse în 
mici pungi de plastic ascunse în capacul dublu. Mă trase 
mai aproape. Mă gândesc acum că ar fi fost mai bine să nu 
mă fi uitat în celula aia, Gail. Deoarece cele văzute de mine 
i-a agitat pe tipii ăştia şi te-a implicat şi pe tine. Felton ţi-a 
spus că poate câştiga de zece ori valoarea lui Granite Folly. 
Asta înseamnă mai mult de o jumătate de milion de dolari. 
Mi-e teamă să trag linie şi să fac adunarea. Ilahtul pe care 
l-ai văzut. Cutiile. Suma mare de bani. Ceea ce ni s-a în 
tâmplat nouă... 

— Vrei să spui că ăştia fac contrabandă? Cum făcea 
căpitanul Granite? întrebai neîncrezătoare. 

— Droguri, Gail, îmi zise moale. 

Nu era de mirare că Felton era hotărât să-şi ducă 
planurile la bun sfârşit şi să ne termine. 

— Tocmai atunci m-au simţit câinii, continuă Adrian. 
Am auzit pe cineva strigând la ei. Am încercat să fug, când 
i-am văzut venind. Ajunsesem aproape de uşă, când m-au 
prins. Erau trei câini. îşi atinse braţul bandajat. Unul m-a 
muşcat. Bănuiesc că m-am luptat. Incercam să pun mâna 
pe lanterna ta. Ştii o lanternă nu este o armă prea rea. 
Atunci au apărut indivizii, ne-am luptat şi unul m-a lovit. 
După aia nu-mi amintesc prea multe, decât că cineva mă 
lovea şi altcineva îmi tot punea întrebări la care nu ştiam 
ce să răspund şi pe care nu mi le reamintesc. Dar aşa am 
ajuns aici. îmi amintesc de nişte scări, am coborât mai 
multe scări. M-au aruncat aici şi au plecat. Cred că cineva 
m-a lovit. Un tip mare, probabil de pe barcă. Apoi lumina s- 
a stins. 

— Era şi Paretos, cu ei? Toți sunt amestecați? 

— Nu ştiu, zise gânditor. Şi apoi, Gail, mă simţeam 
prea rău, ca să-mi pese de aşa ceva. Cottrell este, 
Vivienne, dacă ea ţi-a drogat cafeaua... Tăcu brusc. Vine 


cineva! 

Din direcţia mării, venea cineva, cu o lanternă. Felton 
şi câinii lui, presupun. 

— Îmi pare rău că te-am amestecat în aşa ceva Gail, 
zise încet. 

— M-am amestecat singură venind aici, şoptii la 
rândul meu. Oricum, şi eu am făcut aceeaşi prostie, când 
mi-am băgat nasul în cavoul căpitanului Granite. Brusc îmi 
amintii ceva. îmi apropiai gura de urechea lui. Pentru 
numele lui Dumnezeu, prefă-te că nu ştii nimic. Doar ce ne- 
au făcut nouă. Am tot insistat că ăsta este adevărul şi 
Felton înclina să mă creadă. 

Aprobă din cap. 

— Aş face orice să te scap din încurcătura asta, spuse 
el, dar nu era pic de speranţă în vocea lui. 

Un câine venea sigur. Întâi am văzut umbra unui 
bărbat, apoi mutra câinelui, o bestie mai mare decât 
celelalte şi mai negru. 

— Păzeşte, Nero! strigă o voce de bărbat. 

Câinele se opri ascultător, în timp ce bărbatul punea 
jos ceea ce avea în braţe şi încedrcă să aprindă lampa din 
pachet. Respirai uşurată. Cel puţin, ne adusese lumină, 
indiferent cine era. Nici nu era nevoie să văd bărbatul, 
numai umbră. Un chibrit scăpără şi pentru o clipă îi văzui 
chipul aplecat peste lampă. Un bărbat slab, la fel ca 
Felton, dar mai bătrân, cu părul lung şi complet gri. 
Chibritul se stinse şi trebui să aprindă altul. Puse sticla şi 
reglă lumina galbenă. Ridică lampa şi ne lumină. 

— Aşadar v-a pus împreună, zise cu un ton surprins. 
Ce drăguţ. 

Mă ridicai repede şi mă îndreptai spre uşă. 

— Te rog să ne dai drumul! strigai. Repede! 

— Nu pot, zise. Am cheile şi apoi ce se întâmplă cu 
voi nu este treaba mea. Se uită la câine. Nu ridica vocea, 


te rog. Nero nu este ca ceilalţi. Este al meu şi este un 
ucigaş. Din când în când apare câte unul ca el, care este 
prea sălbatic să poată fi dresat. 

— Te rog, trebuie să ne dai drumul, strigai cu 
disperare. Trebuie. Domnul Hammond a fost grav rănit. 
Are nevoie de un doctor. Uită-te, dacă nu mă crezi. 

— Nu sunt surprins, zise calm. Îndreptă fascicolul de 
lumină spre Adrian şi dădu din cap. Arată destul de rău. 
Dar ce vrei? Oamenii n-ar trebui să-şi vâre nasul în 
afacerile altora. Eu aşa fac. În felul ăsta, te lasă în pace. 
Eu personal, prefer câinii, oamenilor. Cu ei, ştii cum stai. 

Mă holbai la el. 

— Tu eşti cel care-l ajută pe domnul Felton să 
dreseze dobermanii? 

— Asta o spune el. Dar eu ştiu cine-i dresează şi ăla 
nu este Felton. El nu face decât să dea ordine, aşa cum 
face şi cu mine. Dar asta după ce eu îi învăţ să răspundă la 
vocea lui. Nu înainte. Crezi că este uşor? Rolul meu? Ei 
bine, nu este. Priveşte aici. 

Ridică mâneca stângă a cămăsii şi-l lumină cu 
lanterna. Mă trăsei înapoi îngrozită. Braţul lui arăta ca o 
masă de carne, plină de cicatrice... 

— Câinii lui au făcut asta? 

— Câinii mei. 

Îşi lăsă mâneca în jos şi se întoarse, făcându-şi de 
lucru cu o cutie de carton. Mă privi peste umăr. 

— V-am adus ceva de mâncare şi nişte cafea. S-ar 
putea ca prietenul tău să se simtă mai bine după ce va 
mânca. Este puţină supă. Dacă iei un câine... după cea 
fost grav rănit, nu prea poţi să-l forţezi să mănânce. Dar o 
dată ce a mâncat, îşi revine imediat. Aşa s-ar putea 
întâmpla şi cu prietenul tău. 

Luai cu grijă pachetele pe care mi le trecea printre 
gratii. 


Două pahare, un pachet cu sandvişuri, o cană cu 
cafea şi o alta cu supă. 

— Eşti drăguţ, zisei. Pun pariu că te porţi frumos cu 
câinii, domnule...? 

— Albert Newman, îmi răspunse. Trebuie să fiu. Mi- 
am petrecut toată viaţa în jurul lor. Ela stins lumina? 

— Da, el a făcut-o. 

Dădu din cap. 

— Vă las lumină. Unui câine nu-i pasă de întuneric, 
dar cu oamenii... ei bine, cu ei este altceva. Întunericul îi 
înnebuneşte. Ştiu. Am văzu aşa ceva. 

— Domnule Newman, îl rugai. Ajută-ne! Nici măcar 
nu ştim de ce ne-a închis aici. Ajută-ne. Sunt o femeie 
bogată. îţi pot da o mare sumă de bani, mai mult decât ai 
câştiga într-o viaţă dresând câini. 

— Nu este vorba de bani, îmi răspunse cu îndoială. 

— Nu? Atunci ce? îţi plac câinii. Creşte şi dresează 
câinii singur. Te finanţez eu! Să afle oamenii că tu eşti cel 
care dresează câinii, nu Felton. Cât ai nevoie pentru 
început? Douăzeci de mii? Treizeci? Cât? Numai ajută-ne 
să ieşim de aici. 

Newman clătină din cap. 

— Poate că mi-aş dori o crescătorie. Dar nu-l cunoşti 
pe Felton. Pur şi simplu nu este posibil, domnişoară. 

— Atunci, duci un mesaj? 

— In niciun caz. Nu eu. Nu am părăsit niciodată 
insula. 

— Nu mergi la Granite Folly? Şi pe tine te ţine 
prizonier? 

— Trebuie să plec acum, domnişoară. 

Se depărtă de mine, stânjenit. 

— Te rog! Du un mesaj domnului Paretos, la conac. 
Sau Anei Murat. Spune-le că suntem închişi aici. Spune-le 
să aducă ajutoare de la Charente, deoarece domnul 


Hammond este rănit. Te rog! 

— Trebuie să plec... mormăi. Aruncă o privire spre 
câine. Liber Nero. La picior! 

Câinele se întoarse spre el. Fascicolul de lumină al 
lanternei se pierdu pe coridor. 

— N-are rost, Gail, zise Adrian cu voce slabă, din 
fundul celulei. îi este teamă să ne ajute. Este prea aproape 
de Felton. Toţi sunt. Dar ne-a adus lumină şi mâncare. Şi 
asta este ceva. 

Incercă să se ridice şi să vină spre mine, dar gemu şi 
se aşeză la loc. Fugii spre el. Îngenuncheai lângă el şi-l luai 
în braţe, încercând să-l îmbărbătez, dar până la urmă el a 
fost cel care m-a încurajat. Mă strânse în braţe şi fie din 
accident sau din întâmplare, buzele ni s-au întâlnit şi ne- 
am sărutat. Continuă să mă sărute şi să mă mângâie pe 
păr. . 

Intr-un târziu mă îndepărtă de el şi mă privi cu o 
blândeţe ciudată. 

— Banii n-o să ne scoată din încurcătura asta, Gail, 
îmi zise cu blândeţe. Trebuie să ne bazăm numai pe forţele 
noastre. Nu există altă cale. Chiar dacă cineva va accepta 
bani, o va face doar de dragul banilor. Nu-şi pot permite să 
ne dea drumul. 

— Dar nu pot... să ne omoare, pur şi simplu! 

Clătină din cap şi mă trase mai aproape de el. 

— Adu mâncarea aici, îmi spuse. Putem vorbi şi să ne 
facem un plan în timp ce mâncăm. Probabil că afară este 
lumină. Dacă ne vor muta de aici în timpul zilei, s-ar putea 
să avem o şansă. 

Ziuă? Probabil că era târziu după-amiază, îmi zisei în 
sinea mea. Aproape noapte. Mă ridicai încet şi adusei 
mâncarea. Eram sigură că nu voi putea înghiţi nimic, dar 
după ce luai o gură nu mă mai oprii. 

— Niciunul dintre noi nu poate dispărea pur şi 


simplu, îmi explică gânditor, când termină de mâncat. Tu 
eşti o persoană importantă. Departamentul la care lucrez 
mă va căuta. Cercetările vor îndrepta poliţia în această 
direcţie, până la urmă... chiar dacă el plănuieşte să plece 
cât de curând. 

— Undeva de unde să nu poată fi extrădat, zisei, 
reamintindu-mi vorbele lui. 

Mă aprobă din cap, dar ştiam că nu-i plăcuse deloc 
ceea ce auzise. 

— Sigur, fu de acord. Dar ce se va întâmpla cu 
ceilalţi? Doar Felton n-o să-i ia cu el. Dacă am putea vorbi 
cu unul dintre ei. Poate Cottrell sau fata care te-a drogat. 
Le-am putea spune că ei vor rămâne aici. Şi că în mod 
sigur vor fi cercetaţi... 

— Dacă am putea ajunge până la maşină, zisei. Dar 
maşina părea atât de departe. 

Apoi auzii un zgomot de paşi ce veneau din direcţia 
casei sau a cavoului. Mă ridicai repede şi fugii la gratii 
unde întâi am văzut un fascicol de lumină şi apoi silueta 
unui bărbat. Dar niciun câine. Bărbatul era corpolent şi 
mic de statură. 

— Cred că este Cottrell! şoptii. Vine dinspre casă. 

— Singur? mă întrebă Adrian, ridicându-se cu 
greutate. Fără câini? 

— Da, singur. Mă grăbii să-l ajut. Se sprijini de mine 
şi ne îndreptarăm spre gratii. Cred că şi lui îi este teamă 
de câini. Nu se amestecă în treaba cu dresajul. Mi-a cerut 
că dacă îi voi vinde Granite Folly lui Felton, una dintre 
condiţii să fie ca el să nu crească aici niciun câine. 

— Dar locul este plin de bestiile astea. Ştim asta 
foarte bine. 

Mă încruntai. 

— Da, dar cred că domnul Cottrell nu ştie. A fost 
foarte uimit când i-am spus că am văzut unul pe plajă. Taci, 


este aici. 

Adrian se sprijini de gratii lângă mine, aşteptând 
venirea persoanei ce părea că ne caută. Atunci observai că 
la unele celule gratiile erau ruginite şi nu fuseseră 
înlocuite. 

— Domnişoară Walton? mă strigă încet. Domnişoară 
Walton! 

Lângă mine, Adrian mă strânse de braţ şi-mi sopţi la 
ureche: 

— Dacă ne prefacem că nu ştim că şi el este implicat, 
s-ar putea să avem o şansă. 

Dădui din cap. 

— Aici, domnule Cottrell, strigai încet. Slavă 
Domnului că ne-ai găsit. Hai să plecăm repede din locul 
ăsta oribil! 

Îndreptă fascicolul de lumină spre noi. 

— Hammond este cu tine? 

Păru surprins şi nervos. 

— Da, şi este rănit destul de rău. Ajută-ne repede, 
domnule Cottrell. 

Făcu câţiva paşi şovăitori spre noi, dar nu veni lângă 
gratii. 

Îndreptă fascicolul de lumină spre culoarul ce ducea 
spre mare şi privi neliniştit în acea direcţie. 

— Nu vorbi aşa tare, domnişoară Walton. 

— Ai cheia? Deschide repede uşa. 

Făcu un pas înapoi, încruntat. La lumina lămpii îi 
văzui chipul îngrijorat. 

— Nu este aşa de uşor, îmi zise. Ce s-a întâmplat cu 
tine, Hammond? 

— M-au atacat nişte bărbaţi pe culoarul din spatele 
camerelor de la etaj. Nu mă întreba de ce. Habar n-am. M- 
au adus aici şi m-au încuiat. Apoi au adus-o şi pe 
domnişoara Walton. Ce vor să facă? Să ceară 


răscumpărare pentru domnişoara Walton? Răpirea este un 
delict grav. Nu te amesteca în aşa ceva, Cottrell, nici 
măcar în treacăt. 

— Dă-ne drumul, domnule Cottrell, îl grăbii. Te rog. 
Sau cheamă ajutoare. Poţi să-l aduci pe domnul Paretos să 
spargă lacătul? Sunt şi Paretosii implicaţi în treaba asta? 

— Nu, ei nu sunt, zise încruntându-se. Dominic nu 
este implicat. Şi nici nevată-sa, Ana. 

— Atunci, dacă nu poţi să ne scoţi de aici, trimite pe 
unul dintre ei la poliţie în Charente, să ceară ajutor. 

— Mi-ar plăcea să te ajut, mormăi Cottrell. Din nou 
privi peste umăr, de-a lungul culoarului. Felton are cheia. 
Da, Felton. N-am ce face, domnişoară Walton. Nu pot să 
sparg lacătul. Şi chiar dacă aş avea... Vocea îi muri. 

— Dar ai venit aici! M-ai căutat. Sigur ai vrut să ne 
ajuţi... 

— Nu înţelegi, zise clătinând din cap. Riscul la care 
mă expun. 

— 'Te voi răsplăti, promisei repede. 

Ochii lui albaştri străluciră. 

— Îmi ceri să-mi risc viaţa, domnişoară Walton. 
Pentru mine, asta valorează mult. Şi în orice caz, nu sunt 
sigur că te pot ajuta. Felton a trimis după mine. Este un 
iaht, la chei. Ştii despre asta, nu-i aşa? 

— Scoate-ne de aici şi vino cu noi la Charente, îi 
spusei repede. Şefii domnului Hammond vor cumpăra 
Granite Folly şi-ţi promit cincizeci la sută din preţ, drept 
comision, fără nicio pretenţie... 

Se foi stânjenit. 

— Cincizeci de mii? 

— Da, cincizeci de mii. Dacă preţul va fi mai mic, voi 
avea grijă să completez suma. Jur! 

— Fără condiţii? 

— Fără condiţii. 


Îşi privi ceasul. 

— Felton vrea ca totul să fie făcut după ceas. Este 
aproape patru. Trebuie să mă întâlnesc cu el la patru. N- 
am ştiut că şi tu eşti aici. Dar dacă nu mă întâlnesc la 
patru cu el, o să bănuiască ceva. O să-i spun că n-am văzut 
şi n-am auzit nimic aici. Nu te-am văzut. Poate mă voi 
gândi la un mod de a te scoate de aici. 

— Nu! strigai disperată. Acum. Trebuie... 

— Cottrell, zise Adrian cu grabă, ce zici de barele 
alea ruginite, de la cealaltă celulă? Oricum sunt ruginite, 
nu? Dă-mi una dintre ele. Cu puţin noroc, până te întorci 
tu, vom fi plecaţi. Poţi să te întorci la Felton şi să-i spui că 
am scăpat. Ca să-ţi salvezi pielea. Sau nu-i spui nimic şi-l 
laşi să descopere singur. 

Aproape că simţeam cum funcţionează mintea lui 
Cottrell. 

— Comisionul rămâne valabil? 

— Da! îi răspunsei fără să stau pe gânduri. Da, 
rămâne valabil. 

— Dar dacă vei fi prinsă din nou? 

— Nu vom spune nimic despre înţelegerea noastră! 
Sub nicio formă, îl asigură Adrian. Cum am putea? Tu eşti 
singurul aliat pe care-l avem. Vei încerca să găseşti o cale 
să ne ajuţi, nu-i aşa? De ce te-am implica? 

Cottrell mă aprobă din cap şi se uită la ceas. 

— O să încerc să-ţi aduc o bară de metal mai aproape 
de colţul tău. 

Câteva minute bune se luptă, gâfâi, blestemă, dar 
fără un rezultat evident. 

— Este una... aici. Dar nu pot s-o scot. 

Adrian mă prinse de mână şi mă dădu la o parte. 

— Apleac-o înspre mine. Poate te ajut. îşi băgă braţul 
rănit printre gratii. Încă puţin. 

Am auzit o cărămidă căzând şi bara a fost scoasă. L- 


am privit pe Adrian în timp ce trăgea încet printre gratii 
bara plină de praf. Era lungă de vreun metru jumătate şi 
groasă de vreo cinci centimetri. La un capăt era ruginită, 
dar celălalt era bun. 

— N-o să-ţi retragi oferta? mă întrebă din nou 
Cottrell. 

— Nu, îi promisei. Îndepărtează-te de oamenii ăştia 
domnule Cottrell. Ne întâlnim la New York. 

— Aşa voi face! Cât mai curând posibil. Acum trebuie 
să plec. 

Se întoarse repede şi luă lanterna. 

— Cottrell, aşteaptă! strigă Adrian. Eşti plin de praf 
şi Felton va observa. Scutură-te. 

Cottrell păli. Mâinile îi erau roşii, şi hainele îi erau 
pline de praf. îşi scoase batista şi începu să se scuture. 
Adrian luă bara şi vru să lovească lacătul. 

— Nu! strigă Cottrell repede. Nu lovi până nu ajung 
în coridor! 

— Îţi dau cinci minute, îi spuse Adrian. 

Cottrell se întoarse spre mine. 

— Domnişoară Walton este bine? 

— Mai ai praf pe pantalon. Pe piciorul stâng, îi arătai. 

Încă scuturându-se se întoarse şi se îndreptă în fugă 
spre culoar. 

— Este îngrozit de Felton, comentă Adrian cu 
răceală. Ar fi trebuit să-l las să meargă la Felton plin de 
praf şi murdar, însă m-am gândit că Felton ar fi venit să 
vadă ce este cu noi, înainte de a se răfui cu el. Gail, poţi să 
tii asta? Lacătul este nou şi va trebui să lovesc cu putere. 
Încearcă să-l ţii pe diagonală... Nu, nu ţine lacătul! Dacă 
îmi alunecă bara, îţi zdrobesc degetele. Bagă braţul printre 
gratii şi apucă lanţul din partea aia. Aşa. Trage în jos cu 
putere şi încearcă să-l ţii nemişcat. 

— N-au trecut cinci minute. 


— Timpul este mai important pentru noi, decât 
pentru Cottrell. 

— Dar dacă aude Felton? 

— Dacă aude acum, ar auzi şi mai târziu. Dar nu cred 
că va auzi. Acum, stai nemişcată. 

Mă ferii cât putui de mult, apăsai cu putere pe lanţ şi 
închisei ochii. Tresării când bara se rupse. Mi s-a părut că 
zgomotul făcut a fost atât de puternic încât nu numai 
Felton, ci toţi de la Granite Folly l-au auzit. 

— Apasă. Cu putere! îmi spuse Adrian. Chipul îi era 
cenuşiu şi transpiraţia îi curgea pe frunte. Ridică ţeava şi 
lovi din nou. Şi din nou... 

— Acum... reuşim... cumva... 

— Îţi faci rău! strigai neliniştită. Adrian, odihneşte-te. 

— Nu! Sunt bine. Mă doare puţin braţul şi capul. Dar 
asta este tot. Apasă! începe să cedeze. Dacă aş avea ceva 
ca să mă ajut. 

Ţeava se rupse. Brusc, îmi amintii tocurile de la 
pantofi. Urechea lacătului care trecea prin lanţ se îndoise. 
Se părea că va ceda. 

— Adrian, aşteaptă! Tocul pantofilor mei. 

Mă dusei în colţul celulei. Găsii unul şi-l adusei la 
uşă. 

— Este din oţel! Vezi? 

— Oțel? zâmbi larg, mulţumit. Bună fată! Schimbă 
ţeava cu tocul pantofului meu. O să-ţi stric pantoful, dar 
dacă îl trec pe aici şi apăs... 

Îi întinsei bara şi mă dădui înapoi. îmi ţinui 
respiraţia, privind fix lacătul. Dar lanţul era tare... 

— O să-l spargă. O să-l spargă. O să-l spargă, repetai 
în timp ce bara se rupse. 

Ceea ce rămase din pantof zbură prin celulă în timp 
ce lacătul căzu pe coridor. Adrian ţipă triumfător şi începu 
să tragă de lanţ ca să deschidă uşa. 


Cu zâmbetul pe buze deschise larg uşa şi luă în mână 
bara de fier. 

— Vino, zise. Hai să mergem! 

Mă opri prinzându-mă de braţ, când văzu că 
instinctiv mă întorsesem spre casă. 

— Nu pe acolo. Vom merge de-a lungul plajei, îmi 
explică. 

— Pe plajă? îl privii îngrozită. Dar s-ar putea să ne 
întâlnim cu ei. Ne vor vedea, Adrian! 

— Dacă o vor face, este mai bine să fim afară, unde 
putem să acţionăm. Trebuie să luăm felinarul ăla, deoarece 
aici este întuneric şi avem de mers destul de mult prin 
culoare. Gail, ascultă, se pare că peştera pe care ai văzut-o 
este locul de ieşire. Poate fi văzută de pe chei? 

— Nu cred. Dar nu sunt sigură. Oricine s-ar afla pe 
cărarea ce duce de la chei spre peşteră, ne-ar putea zări. 
Şi apoi, câinii? Bănuiesc că au cel puţin un câine de pază 
în peşteră. 

— Îmi pare rău pentru câine! zise întunecat la chip, 
strângând în mână bara de fier. Dar nu cred că Felton ar 
lăsa un câine acolo. Nu dacă vrea să discute cu domnul 
Cottrell. Şi lui Cottrell îi este frică de dobermani. Nici 
măcar n-ar călca pe acolo. Vino! 

Mă trase nerăbdător de braţ, grăbindu-mă spre mare. 
Alergam alături de el, cuprinsă de un sentiment ciudat, pe 
care nu-l mai încercasem niciodată în prezenţa unui 
bărbat. 

— Dacă ţi-e teamă de întuneric...? 

— Nu când sunt cu tine, Adrian. 

— Se zăreşte lumină înaintea noastră, vezi? Să nu-ţi 
fie frică de întuneric. Acum este aliatul nostru. Vreau să 
spun că noi putem vedea dacă vine cineva, dar ei nu. Auzi 
vuietul mării? 

Auzeam un zgomot îndepărtat. 


— Bănuiesc că nu putem merge pe plajă? îl întrebai. 

— Cottrell a spus că trebuia să se întâlnească la ora 
patru cu Felton. Adică la patru după-amiază. Atunci, 
mareea este scăzută. Putem traversa plaja, dar o să trecem 
prin apă. Din culoar, câinii ne pot lua urma. Dacă mergem 
prin apă ne vor pierde urma. Vom trece dealul şi vom 
ajunge direct la maşina ta. 

— Adrian, nu am cheile de la maşină! 

— Vom vedea ce vom face, când vom ajunge acolo. 
Acum, linişte. Culoarele astea au ecou. 

În linişte, ne îndreptam spre lumină. Deja vedeam 
canalul şi în depărtare Insula Granite. Incercam să nu mă 
gândesc la ce ne aştepta dincolo de ieşirea din peşteră. 

Când am ajuns aproape de ieşire, Adrian se opri şi 
mă strânse de mână. 

— Stai aici, Gail, îmi sopţi. Mă duc să arunc o privire. 

— Să nu mă laşi aici. Vin cu tine! 

Adrian zâmbi slab. 

— O.K. Vino cu mine, dar stai mai în spate şi să nu 
faci zgomot. 

Dădui din cap şi-l urmai încet spre lumină. Mergeam 
aplecaţi şi aproape că ne lipeam de pereţi. În timp ce 
înaintam, văzui cum Adrian încetineste pasul şi asta nu 
doar din precauţie. Se descurcase foarte bine pentru 
cineva atât de rău rănit, dar începuse să obosească şi 
acum urma partea cea mai grea. Se opri şi studie cu 
atenţie împrejurimile. îmi făcu semn să vin lângă el. 

— Nu pot să văd dincolo de stânci, îmi sopţi. Dar pe 
cărare nu este nimeni. Cottrell este încă pe iaht. Şi nu văd 
niciun câine. Vom cobori repede scările şi vom fugi printre 
stânci spre plajă. Văd şi nisip aşa că nu va fi greu s-o 
traversăm. Eşti gata? 

Avea un chip îngrijorat şi încruntat. 

— Încă un lucru, Adrian, zisei şi îl sărutai. Răspunsul 


lui a fost instantaneu. Dădu drumul la bara de fier şi mă 
luă în braţe. 

— De ce ai făcut-o, Gail? mă întrebă încet. 

— O fată are nevoie de un motiv? 

— Poate că în lumea ta, nu, îmi zise tărăgănat. Dar 
acolo de unde vin eu, da. Când este frumoasă, frivolă, cu 
bani şi prea mult timp pentru... 

— Asta este ce crezi despre mine? Frivolă? Cine s-a 
gândit să folosim tocul de la pantof ca să deschidem 
lacătul? 

— Nu asta am vrut să spun. Dar când un bărbat se 
îndrăgosteste... Dacă nu poţi să înţelegi, nu face nimic! 

— Ba cred că are mare importanţă, Adrian, îi 
răspunsei. Odată, n-am fost egoistă. Cel puţin aşa cred eu. 
Nu-mi era uşor s-o spun. Pur şi simplu m-am gândit la ceea 
ce ne aşteaptă, şi am crezut... Nu, ceva m-a îndemnat să te 
sărut. Să-ţi... să-ţi arăt ce simt pentru tine, cât mai pot. 

Mă privi fix în ochi, şi-mi zâmbi. 

— Înţeleg. 

— Nu prea ştiu ce înţelegi, îi răspunsei. Şi ce este cu 
treaba aia, cu un bărbat care se îndrăgosteste? 

— O să discut despre asta cu tine altă dată, îmi zise 
bătându-mă uşor pe mână. Hai să mergem! Mă lua de 
mână şi privi afară. Liber, spuse. Să-i văd pe tipii ăia cum o 
să ne oprească acum. 

Coborârăm scările ţinându-ne de mână. Cărarea spre 
chei era liberă. Ne îndreptarăm spre stânci şi de acolo 
spre plajă. 

Capitolul 9 

— Grăbeşte-te, Adrian, grăbeşte-te! şoptii. 

Stăteam ghemuită pe bancheta din spate a maşinii 
mele, în timp ce Adrian era întins pe bancheta din faţă şi 
meşterea sub bord. Se chinuia de vreo zece minute, în 
timp ce eu încercam să ţin sub observaţie atât casa cât şi 


plaja. 

Reuşisem să ajungem până la maşină fără să fim 
văzuţi, dar când ne urcam am observat iahtul, care 
părăsise Insula Granite şi ancora lângă plajă. 

Adrian mormăi. 

— Ne-a văzut careva? 

— Nu, nu cred. Dar iahtul a aruncat ancora şi o barcă 
se îndreaptă spre chei. Sunt patru tipi şi... 

— Un tip mare, blond? 

— Da. 

— Aceiaşi tipi ca noaptea trecută. Mai vezi şi altceva? 

— Nu, dar grăbeşte-te! 

— Imediat. Aşadar, de aia Cottrell s-a dus pe plajă. 
Conferinţă de afaceri, iar vasul vine pentru aprovizionare. 
Se accelerează totul din cauza noastră, după cum ţi-a spus 
Felton. Probabil că au multă marfă stocată în celulele de 
sub casă. lahtul o distribuie de-a lungul coastelor, iar 
mijlocitorii o vând amatorilor, care... 

— Nu mai vorbi şi vezi-ţi de treabă! Eram aşa de 
îngrozită încât vocea suna ascuţit. Aici o să ne caute mai 
întâi, când vor descoperi că am fugit. Şi asta s-ar putea să 
fie foarte repede. Imediat ce oamenii de pe iaht se alătură 
lui Felton. Când vor trece pe culoar şi vor vedea că am 
dispărut, vor da drumul la câini. 

— Câinii nu pot deschide portiera, îmi spuse Adrian. 
Ai răbdare, cred că... da. Dacă folosesc acest fir... Tresării 
când motorul porni cu un zgomot infernal. 

— Dacă ai fi hoţ de maşini, ai muri de foame, îi 
mărturisii eu. 

— Sunt un om cinstit, dulceaţă, chicoti. Dar am 
reuşit! Acum, nu ne mai pot opri. Nu cu maşina asta. 

— Mi-e frig, mă plânsei. Dă drumul la căldură când 
pornim, te rog, Adrian. Hai s-o ştergem o dată de aici! Ai 
mai condus o astfel de maşină? 


— Nu, zise vesel. Dar pot să învăţ. 

—  Îndreaptă-te spre poartă, în timp ce eu voi 
supraveghea casa. După aceea o să conduc eu. 

Dădu din cap şi acceleră cu putere, aşa că 
demararăm într-un nor de praf şi pietris. Reuşii să trec pe 
bancheta din faţă, dar continuai să observ casa. 

Cineva veni în fugă spre uşa principală şi tipa 
arătând spre noi. Mă uitai spre canal. Barca dispăruse. 
Probabil că acostase. 

— Crezi că ne-a văzut careva? întrebă Adrian. 

— Doar dacă sunt surzi sau orbi, răspunsei. Cineva 
striga după noi din uşa casei. Cred că era Dominic. 

— Sau Cottrell, încercând să se pună la adăpost. 

Clătinai din cap. 

— Nu, nu era Cottrell. El este încă pe plajă. Ar putea 
fi în pericol şi el, dacă Felton descoperă că ne-a ajutat. 

— Ai dreptate, comentă Adrian. Gail, nu cred că vom 
opri la Charente. Vom merge direct la Halifax. Cea mai 
apropiată secţie de poliţie este lângă autostradă. Şi în 
Halifax vei fi în siguranţă. Vom opri în Charente, la 
pensiunea Mariei Behl, doar ca să dăm un telefon la poliţia 
din Halifax şi să-ţi iei bagajele. Voi lăsa maşina mea la 
Marie. Am trecut de poartă. Vrei să treci la volan? 

— Nu. Te descurci foarte bine. 

Simţii un nod în gât. Ochii mi se umplură de lacrimi 
şi privii pe fereastră. Începui să tremur. 

— Acum ce s-a mai întâmplat? întrebă Adrian cu un 
dezgust prefăcut. Acolo jos te-ai purtat ca o tigroaică. N-aş 
fi putut să trec plaja fără ajutorul tău. Ai reuşit să le ţii 
piept lui Newman ăla şi lui Cottrell. L-ai disprețuit pe 
Felton şi câinii lui. Şi acum că ai scăpat, ce faci? Plângi! 

— Bănuiesc că nu sunt chiar atât de puternică, 
recunoscui. Şi apoi, cine spune că am scăpat? Dacă mă 
opresc din tremurat până ajungem la Halifax, o să fie bine. 


— Pentru că a început din nou să plouă? Adrian era 
din nou serios. Te gândeşti că drumul spre Charente trece 
prin mlaştină? 

— Da. A 

— O să reuşim, rosti încrezător. Încă avem mascota 
cu noi. Privi bara de fier de la picioare. 

— O să fie prea întuneric când vom ajunge la 
mlaştini, îi amintii nervoasă. 

— Avem lanterne, Gail. 

Apoi, toată atenţia lui fu îndreptată spre drum, 
pentru că trecusem de porţi şi acum drumul trecea de-a 
lungul prăpastiei. Adrian conducea mult mai repede decât 
condusesem eu cu o zi înainte şi drumul era mult mai rău. 

Neliniştită, privii peste umăr, dar nu ne urmărea 
nimeni. Oricum, nu încă. Începuse să se întunece şi la 
Granite Folly se aprinseseră luminile. îmi jurai în sinea mă 
că era ultima oară când vedeam Granite Folly. Dacă 
reuşeam să scăpăm, niciodată nu mă voi mai întoarce aici. 

— Nimic? 

— Nimic. 

— Încă n-au descoperit. 

Incepuse să plouă, dar spre vest peste Golful Fundy 
soarele spărsese pătura de nori. Apusul era fantastic, norii 
căpătând culorile auriu, roşu şi roz. 

Tresării când văzui mlaştina. Noroiul se transformase 
într-o mare roşie, ce acoperise complet drumul. 

— Dumnezeule! făcui acoperindu-mi gura cu mâna. 

Adrian frână. 

— Cottrell a avut dreptate în legătură cu drumul, zise 
încet. 

— Ce drum? 

— Este pe aici, pe undeva. Nu-ţi fie frică. O vom lua 
pe unde locul este mai înalt, pe margine şi printre copaci. 
Nu este acolo un fel de insulă, în mlaştină? N-am văzut-o 


înainte. 

— Adrian, pădurea este foarte deasă. N-o să putem 
trece printre ei. 

— Dar avem picioare. 

— Nu! strigai, brusc amintindu-mi de lupii cenuşii şi 
de dobermnani. 

— Păi, sunt şi zone de pământ, sugeră Adrian. Şi, 
desigur, drumul... nu ne vom opri din cauza apei. O vom 
lua pe versant. Apoi vom cobori, după ce trecem de 
această zonă. Hai, maşinuţă! 

Am pornit încet, de-a lungul coamei. Roţile mai 
patinau, dar reuşirăm până la urmă. 

— Vor folosi camioneta veche a lui Dominic! Are 
roţile mai înalte. 

— Da. Ar fi proşti să facă altfel. 

— Poate noi ar fi trebuit să luăm camioneta? 

— S-ar fi putut ca Dominic să se împotrivească. 

— Sau să vină cu noi, dacă ar fi meritat. 

Pierdusem drumul, dar urcam încet panta. Am ajuns 
la capătul pantei şi am întors la capătul mlaştinei. Se 
întuneca. Mergeam încet de-a lungul apei. Dacă am fi 
putut trece de copaci, după o jumătate de kilometru am fi 
putut cobori... 

— O să cobor puţin, zise Adrian neliniştit. 'Ţine-te 
bine. a 

Avea dreptate. În această zonă copacii erau foarte 
deşi şi nu se putea trece cu maşina pe pământul ud. 

— Mai uită-te înapoi, în timp ce suntem aici sus, 
ordonă el. 

— Deja am făcut-o, zisei. Se văd nişte lumini venind 
dinspre casă. Cred că este camioneta. 

— 'Ţi-e teamă? 

— Puțin, îi mărturisii, lămurindu-mi sentimentul ce 
mă cuprinsese. 


— Poate că acolo jos o să putem merge pe făgaşul 
făcut de roţi. Depinde de cât de adâncă este apa. Cred că 
ştiu pe unde sunt. Ori asta, ori abandonăm maşina aici... 
unde nu ne pot găsi... şi s-o luăm printre copaci. Ce zici? 

— Nu, te rog. Să nu abandonăm maşina. 

Ne lovirăm de un copac şi ţipai uşor când mă izbii de 
uşă, iar Adrian se propti în mine. Apoi am început să 
alunecăm printre copaci, destul de repede. 

— Eşti bine? 

— Da. 

— Acum e acum...! 

În faţa noastră se întindea apa. Am intrat în apă 
lateral, dar roţile încă alunecau. Am încercat să înaintăm 
mai repede. 

— Ne descurcăm bine, zise cu voiosie. Am nimerit 
potul cel mare! Suntem pe drum. 

— De unde ştii? 

— Simt făgasurile, când mişc volanul. Ne... 

Brusc, maşina se îndreptă cu botul în jos şi plonjă în 
apă. Motorul se opri. Adrian înjură şi manevră 
schimbătorul de viteze, încercând să dea maşina înapoi pe 
drum. 

Dintr-odată, apa începu să crească şi înainte de a 
apuca să facă ceva, maşina se scufunda cu totul. 

Încercai să deschid uşa. Nimic. Îngrozită, mă lăsai cu 
toată puterea pe portieră. 

— Adrian, uşa mea s-a blocat. Nu pot s-o deschid. 

Mă prinse de mână. 

— Nu-ţi irosi forţele, iubito. Presiunea apei este prea 
mare, ca să poţi deschide portiera. 

Se întinse şi lăsă puţin geamul în jos şi la fel procedă 
şi în partea lui. 

Suspinai îngrozită. 

— Ne vom îneca! Nu putem să rămânem aici şi să... 


— Vom lăsa maşina să se umple cu apă, pentru a 
reduce presiunea, îmi explică Adrian cu blândeţe. Atunci o 
să putem deschide poriierele. 

Imi lăsai capul pe umărul lui şi simţii cum mă 
cuprinde în braţe. 

— Ah, Adrian... 

— O să fie bine, Gail, îmi spuse. O să scăpăm noi din 
asta. Aşa trebuie să gândim. Ai încredere în mine, Gail. 

— Am. 

Mă sărută. Apa ajunsese până la genunchi. Când îmi 
ajunse la talie mă îndepărtai de el, dar Adrian insistă să 
aşteptăm până va ajunge la bărbie, apoi să deschidem 
portiera. Stăteam ca pe ace. 

— Acum ai şansa să-ţi arăţi talentul de 
scufundătoare, rânji el. Trage aer în piept şi ridică-te la 
suprafaţă. Gata? 

Dădui din cap. Făcea ca totul să pară simplu - şi atât. 
Am deschis portierele în acelaşi timp şi am ieşit. Am înotat 
foarte puţin şi am atins pământul. Nu ştiu cum, dar Adrian 
reuşise să ia cu el şi bara de fier. 

— S-ar putea să avem nevoie de ea, îmi explică 
apucându-mă de braţ. 

Ne înfundarăm în noroi în timp ce mergeam prin 
mlaştină. 

— Unde mergem? 

— Pătrundem mai adânc în mlaştină, apoi înapoi, 
paralel cu drumul. 

— Dar de ce? 

— Câinii nu ne pot lua urma prin apă. Ne întoarcem 
spre insula pe care am văzut-o. 

— Ne... întoarcem? repetai uluită. 

— Mlaştina este în golf, îţi aminteşti? apoi marea. 
Deci dacă vrem, putem ajunge la mare, de pe insulă. Şi 
mai departe ne putem strecura printre stânci. Vor fi foarte 


norocoşi să ne găsească fără să ne poată lua urma. 

— Ne vom ascunde... acolo? 

— Nu face zgomot, mă atenţionă. Mergi încet. Da, 
vom sta aici. Pescarii din Charente au capcane pentru 
homari aproape de stânci, de-a lungul canalului Granite. 
Dacă ne ascundem sub stânci, când vor veni pescarii, ne 
vor vedea. Merită să încercăm, nu crezi? Este mai bine 
decât să mergem prin pădure până în Charente. 

— Mult mai bine! recunoscui. 

Ne-am îndreptat spre mare, supraveghind luminile 
care se vedeau la margine. Camioneta se oprise, lanternele 
se mişcau, în timp ce oamenii săriseră din maşină şi 
examinau urmele. 

Apoi înaintau. îi vedeam  mişcându-se, după 
lanternele prinse de şepci. Mă gândii la câini şi mă 
cutremurai. Păreau atât de siguri de ei. Camioneta se 
mişca încet pe margine, urmărind urmele noastre. Se 
îndepărta de noi, deoarece acum mergeau paralel cu 
drumul, îndreptându-se spre Granite Folly... 

La început ne-am croit drumul printre trestii, apoi şi 
prin apă, care uneori ne ajungea până la umeri. O dată am 
căzut pe neaşteptateîntro zonă cu apă foarte adâncă, iar 
Adrian şi-a pierdut pantofii. După douăzeci de metri am 
dat din nou de pământ şi la o sută şi ceva de metri înaintea 
noastră se zărea vag insula. 

Era întuneric de-a binelea când Adrian m-a ajutat să 
ies din apa rece. 

Camioneta se oprise printre pinii de pe pantă. Mai 
puţin pricepuţi decât Adrian, se loviseră lateral de un 
copac uriaş, în timp ce roţile se înfundaseră în solul moale. 
I-am privit cum împingeau maşina încercând s-o scoată din 
noroi, dar n-au reuşit decât s-o înfunde mai adânc. 

Adrian găsi un ulm pipernicit şi ne strecurarăm sub 
el unde era o grămadă de frunze uscate. Locul respectiv se 


ridica deasupra apei cu câţiva metri, însă un reflux mai 
mare l-ar fi acoperit. Am rămas acolo, în braţele lui Adrian, 
privind mişcarea luminilor şi ascultând cum ploaia lovea 
frunzişul de deasupra noastră. 

La a doua încercare, au reuşit să elibereze camioneta 
şi i-am urmărit cum mergeau după urmele lăsate de noi. 
Din când în când zăream fasciolele de lumină ale 
lanternelor şi auzeam lătratul câinilor. Apoi, brusc, 
luminile se stinseră şi câinii tăcură. 

— Ce s-a întâmplaat? şoptii tremurând. Ce fac? 

— Cred că au auzit sau au văzut ceva. Ascultă! 

— Nu poate fi vorba de noi...? 

— Nu, zise, nu de noi. Ascultă. Vine o maşină! 
Dinspre casă. Fără lumini. 

— Indiferent cine este, ştie drumul foarte bine, rosti 
Adrian încet. S-ar putea să fie Cottrell. 

— De ce Cottrell? şoptii surprinsă. Fără lumini? 

— Cincizeci de mii sunt un motiv destul de bun, ca să 
treacă nevăzut şi să ajungă la New York, îţi aminteşti? 
răspunse Adrian întunecat. Dacă el crede că suntem liberi. 
Şi probabil că da. Dar idiotul merge direct spre noi. 

— Este pe drum, nu întoarce. 

Mă strânsei lângă Adrian şi simţii cum mă cuprinde 
cu braţul. Acum auzeam cum motorul se îneca de la apă. 

— Trebuie să gândească repede, când va ajunge la ei. 

Mă cutremurai. Zgomotul motorului se auzi mai 
aproape. Apoi parcă încetini şi se opri. 

— S-a împotmolit! sopţii dezamăgită. 

Dar porni din nou. Începu să se mişte. Se opri din 
nou şi... 

Se aprinse o lanternă şi se auzi o voce furioasă. 

— Este Cottrell! 

Lanterna lumină maşina, care se lăsase pe o parte în 
apă. Oamenii fugeau spre ea. Felton era printre ei şi cu el 


erau şi cei trei câini. 

Cineva strigă şi în lumina unită a lanternelor, am 
văzut un bărbat mergând prin noroi pe marginea apei, 
spre Granite Folly. 

Era Cottrell şi, îngrozită, am auzit cu claritate ordinul 
lui Felton. 

— Demon. Rex. Cesar. Omoară, omoară...! 

Cottrell ţipă şi în lumina lanternelor am văzut câinii. 
îmi îngropai faţa la pieptul lui Adrian şi-mi acoperii 
urechile cu mâinile, când l-au prins pe Cottrell, l-au trântit 
la pământ, şi... 

Adrian mă strânse lângă el. Auzeam tipetele lui 
Cottrell. Tremuram de frică şi de scârbă. 

Până la urmă, ţipetele lui Cottrell încetară. 

— Vino, îmi sopţi Adrian la ureche. Hai să plecăm 
dracului de aici! 

leşirăm de sub ulm, intrarăm în apă şi pornirăm spre 
larg. 

Capitolul 10 

— Ei bine, sopţi Adrian, cu o veselie prefăcută, cel 
puţin se pare că a fost o idee bună! 

Stăteam în apa până la genunchi pe plaja de nisip 
privind spre mare şi nu mai puteam înainta. 

Eram îngrijora pentru Adrian. Bandajul de la cap îi 
căzuse şi braţul începuse să sângereze din nou. Respira 
greu. Avea chipul cenuşiu şi cearcăne mari în jurul ochilor. 
Mă ajutase aproape tot drumul de la insulă până aici, după 
atacul asupra lui Cottrell. Nu-mi puteam scoate din minte 
tipetele lui. Nu aveam nicio îndoială că era mort, dar n-am 
comentat acest lucru, concentrându-ne asupra drumului şi 
încercând să înconjurăm stâncile înalte ce se înălţau 
deasupra noastră. 

Până atunci, toate gândurile şi rugăciunile noastre se 
îndreptaseră spre siguranţa pe care am fi găsit-o după 


aceste stânci. Dar acum, toate speranţele ni se năruiseră. 
La o sută de metri în larg, valuri uriaşe loveau fără 
întrerupere stâncile şi chiar dacă mai erau mici petece de 
plajă sau suprafeţe de piatră spre Charente, era imposibil 
să ajungem la ele. 

Oricum nu de unde ne aflam... 

— Şi acum? îl întrebai, încercând să-mi ascund 
dezamăgirea. 

Adrian veni mai aproape de mine. 

— Putem să ne întoarcem în aşa fel încât să putem să 
ne căţărăm pe stâncă. Sau să găsim un alt drum mai spre 
sud. 

— Prin pădure? 

— De-a lungul drumului, îmi explică. Drumul este pe 
undeva deasupra noastră. Trebuie să fie, Gail! Doar 
înconjoară mlaştina. 

— Nu putem să ne întoarcem pe insulă? 

— Insula a fost o ascunzătoare temporară, Gail, dar 
dimineaţa, pe lumină, ne pot vedea de pe drum. Sau de pe 
margine. Nu, nu ne putem întoarce. Nici chiar dacă am 
mai avea puterea s-o facem, ceea ce nu cred. Oricum, 
acum apa este mai mare în mlaştină. S-ar putea ca insula 
să fie acoperită complet. 

— Ce crezi că trebuie să facem? S-ar putea să ne 
aştepte pe undeva pe acolo. 

— Dacă l-aş vâna pe Felton în felul în care... ne 
vânează el, aş merge cu maşina la locul unde drumul urcă 
dinspre mare prin pădure. Este la vreo trei kilometri spre 
sud. Aşa ar fi sigur că ar fi înaintea noastră şi şi-ar putea 
împrăştia oamenii să ne prindă dacă am încerca să 
mergem spre Charente. Sau ar putea s-o ia înapoi spre 
Granite Folly pe acest drum, încercând să ne ia urma. 

— Dar câinii nu ne-ar... putea lua urma de-a lungul 
drumului? Nu mai putem merge prin apă. 


— Nu putem să renunţăm. Hai, Gail. Trebuie să 
mergem. Când se luminează de ziuă, trebuie să fim 
departe. Trebuie să găsim un mijloc să păcălim câinii. 

— Felton a spus... că este imposibil să fie păcăliţi! 

— Sunt metode diferite de care Felton habar n-are, 
rosti întunecat. Unde este mascota noastră, Gail? 

Imi dăduse mie bara de fier, când încercase să 
găsească drumul în jurul promontoriului. Acum era înfiptă 
în noroi lângă mine. 

— Lasă-mă s-o duc eu, Adrian. Ştiu că eşti foarte 
obosit. Dacă va trebui să... o foloseşti, o să ai nevoie de 
toată forţa ta! 

— Mă rog, pentru puţin timp, fu de acord cam fără 
tragere de inimă. O s-o iau eu, când vom începe să urcăm. 
Este prea grea pentru tine. 

— Prostii, zisei cu o veselie prefăcută. Sunt deja o 
domnişoară. 

— Ba eşti femeie în toată puterea cuvântului, Gail, 
rosti el încet. Dumnezeule, dacă... 

Il urmai cu încredere în umbra adâncă de sub stâncă, 
încurajată de înţelesul cuvintelor lui. Când venisem aici 
atât de plini de speranţă că teama şi oboseala vor lua 
sfârşit, pietrele de sub stâncă nu ni se păruseră un 
obstacol prea greu de trecut. Dar acum, totul se 
schimbase. Fiecare treaptă pe care trebuia s-o trecem 
părea mai înaltă, fiecare ochi de apă sau canal, mai larg. 
Bara de fier îmi amorţea braţele, dar când Adrian a 
alunecat şi a căzut, am găsit forţa necesară să-l ajut. 

A alunecat de două ori pe pietrele ude şi am simţit 
că-mi explodează plămânii încercând să-l ajut pe el şi să 
duc şi bara de fier. Dar într-un final am reuşit să ajungem 
pe creastă. 

— Trebuie să te... odihneşti, îi spusei în timp ce ne 
târam sub un pin înalt. 


— Mă voi odihni... când vei fi în siguranţă, zise foarte 
încet. 

— Amândoi ne vom odihni, rostii cu hotărâre. Şi asta 
chiar acum. Chiar şi numai pentru câteva minute. 

Reuşii să-l fac să se întindă puţin, cu capul în poala 
mea, în timp ce mă sprijinii de copac. Din această poziţie 
puteam să supraveghez şi panta. De aici de sus, marea 
abia se auzea, părând foarte departe. O pală de vânt agită 
crengile copacului şi picături de apă grele căzură peste 
noi. Minutele treceau şi după un timp, Adrian se mişcă şi 
se ridică. 

— Aveam nevoie de odihna asta, mărturisi cu 
greutate. Acum vom urma creasta. îţi aminteşti mlaştina 
aia unde am văzut păsările sălbatice? 

— Da. Dar... 

— M-am gândit în timp ce mă odihneam. Ar trebui să 
fie după creasta următoare. Raţe, gâşte sălbatice, lisiţe. 
Era ca un loc favorit în această perioadă de vară timpurie. 
Am văzut pui. Primăvara clocesc acolo. Dar n-am văzut 
păsări sălbatice în mlaştina roşie. Ştii de ce? 

Clătinai din cap. 

— Deoarece preferă apă proaspătă sau uşor sălcie, 
îmi explică. Acolo, fluxul nu este aşa de mare ca în 
mlaştina roşie. 

— Este important? 

— Ar însemna că acea parte de mlaştină este puţin 
deasupra nivelului mării. Adică sunt nişte pâraie care se 
varsă în mare, îmi explică răbdător. Deci este apă şi putem 
deruta câinii. Şi Gail, dacă sunt pâraie care se varsă în 
mare, poate putem să le urmăm. Hai, trebuie să aflăm dacă 
este adevărat. 

— Eşti sigur că poţi să mergi atâta? îl întrebai 
neliniştită. 

— Acum, sunt bine. 


— Nu este cumva mlaştina de care vorbeşti în spatele 
nostru? Aproape de Charente? 

— Nu, este aici. Este una aproape de Charente, este 
adevărat. Dar asta este mică. Pentru că erai atentă la drum 
atunci când ai condus, s-ar fi putut să n-o observi. Am 
trecut pe lângă ea, când ai cotit spre mlaştina roşie. Hai. 

Luă bara de fier şi o pornirăm la drum. Am trecut de 
următoarea creastă şi prin pădurea deasă, dar la 
jumătatea drumului Adrian se opri brusc. 

— Uite drumul, şopti el. Chiar în faţă. Nu văd şi nu 
aud nimic. Tu? 

— Nu, dar simt un miros. 

Trase aer pe nări. 

— Gaze de eşapament. Camioneta este pe aproape. 
Hai s-o ştergem de aici. 

O luarăm repede pe creastă spre mare, apoi ne 
oprirăm. 

— Ce s-a întâmplat? şoptii neliniştită. 

— Mlaştina este aici, aproape. Ascultă... 

Il strânsei de braţ, îngrozită. 

— Nu-i nimic, îmi zise încurajator. Raţe. Doar rate. 
Suntem aproape de ţintă! Hai. 

— Nu vor face rațele gălăgie ca să le atragă atenţia? 

— Nu zboară pe întuneric. O să le auzi îndepărtându- 
se. lar Felton ar trebui să fie prin apropiere ca să le audă. 
Atât de aproape încât să ne audă şi pe noi. 

Am început să înaintăm cu grijă. Mlaştina se întindea 
în faţa noastră. Am tresărit când ceva se mişcă lângă mine. 

— Nu-ţi fie teamă. Sunt rațe. 

Ne îndreptam spre mare. Brusc, la vreo sută şi ceva 
de metri, liniştea a fost spartă de un fâlfâit de aripi şi de 
un cor de măcăieli, apă lovită cu putere, lătrat de câine şi 
de voci de bărbaţi ţipând şi înjurând. 

Chiar înainte ca zgomotul să se stingă, Adrian mă 


prinse de mână şi începu să mă tragă grăbit prin apă. 
Zgomotul făcut de noi se pierdu în hărmălaia creată. 
Făcurăm cam cincizeci de metri înainte ca Adrian să se 
oprească şi să mă tragă în mijlocul unui pâlc de trestii. 

Se auzi schelălăitul unui câine lovit de Felton, apoi 
două fascicole de lumină măturară mlaştina îndreptându- 
se spre pâlcul de trestii. Mă ghemuii tremurând lângă 
Adrian. Fascicolul de lumină trecu puţin pe lângă noi. 

— Vezi ceva? se auzi o voce necunoscută. 

— Nu. Tu? recunoscui vocea lui Felton. 

— Raţe. Câinele ăla nenorocit! 

— Lasă asta. Intoarce-te la drum şi adu-i şi pe ceilalţi. 

— Dar ai spus...? 

— Fă cum ţi-am spus! Am auzit ceva înainte să intre 
câinele în apă. Acolo. Adu-i pe ceilalţi jos pe margine, în 
partea aia. S-ar putea să fie în pădure. El este rănit serios, 
iar ea este doar o femeie şi ştim că n-au trecut drumul. 

Coborâse vocea, iar eu strângeam îngrozită mâna lui 
Adrian. 

— Nu, sopţi el. Nu. Aşteptăm până pleacă Felton! 

Dincolo de mlaştină, Felton se adresa mânios unuia 
dintre câini. Părea destul de departe. Încet, Adrian îmi 
eliberă mâna. 

— Înconjoară mlaştina. Nu, aşteaptă, Gail. Trebuie să 
ne gândim bine. Nu în direcţia aia. O luăm de-a 
curmezişul. 

— De-a curmezişul? suspinai, cu inima bătându-mi 
nebuneşte. Voiam să fac un singur lucru. Să fug! Nu ştim 
cât de adâncă este apa. Acum, câinii ne vor lua urma. Cum 
ar putea să ne rateze? 

— Ne vor găsi urma, este adevărat, spuse. Şi o vor 
urma de-a lungul crestei până unde am intrat în mlaştină. 
Dar nu mai departe. De acolo, Felton va trebui să 
ghicească. Până când ne vor lua urma din nou. Cred că 


aşteaptă să facem exact cum gândeşti tu acum... să fugim 
spre mare pe partea asta a mlaştinei. 

— Dar ai spus că s-ar putea să fie un pârâu? Dacă îl 
traversează câinii...? 

— Linişte, mormăi. Hai! 

Mă trase spre apa mai adâncă. Mă aşteptam ca 
păsările să se ridice speriate, dar după primul şoc rațele 
înotau liniştite, încercând să-şi găsească un alt loc unde să 
se ascundă. 

Apa ne ajunse până la umeri şi începurăm să înotăm 
până dădurăm de mâl şi de rădăcini de trestie. 

— Adrian, uite! 

Fasciole de lanternă luminau mlaştina, coborând de 
pe creastă spre apă. Un alt fascicol lumină trestiile şi 
umbrele câinilor cum mergeau pe malul mlaştinei. 

— Patru bărbaţi de pe iaht, într-o barcă, nu? 

Mă holbai la el, distingând vag chipul în întuneric. 

— Da, patru. Dar este Felton şi cei trei câini. 

— Şi trei fascicole de lumină coborând de pe creastă. 

Mă prinse de braţ şi începu să mă grăbească. 

— Da, dar nu înţeleg... Mă trăsei înapoi. Adrian, 
mergem în direcţie greşită. Asta este direcţia spre drum. 

— Gail, îmi spuse cu grabă, când te strâng de mână, 
lasă-te în jos şi rămâi exact unde eşti până mă întorc înapoi 
la tine. Ai înţeles? 

— Nu, sopţii îngrozită. Nu! Eu... 

— Vei face exact cum îţi spun? 

— Da, dar... 

— Bine. Acum să nu mai aud un sunet. 

Se mişcă fără zgomot prin apa întunecată. Nu ştiam 
dacă câinii luaseră urma în mlaştină; erau antrenați să 
vâneze în linişte. Apoi îl auzirăm pe Felton chemându-şi 
oamenii. 

Adrian mă strânse de braţ şi mă trase în jos. Privii cu 


grijă peste umăr şi văzui fasciolele de lumină îndreptându- 
se spre mare. 

Mă ajută să mă ridic şi pornirăm. Traversarăm zona 
cu mâl şi noroi spre copaci. O dată alunecai, şi el mă 
prinse şi mă forţă să stau jos. Mă strânse atât de tare, 
încât mă duru. Se îndepărtă de mine, ezită şi se întoarse. 
Simţii cum mă ia în braţe. Apoi mă sărută... 

— Adrian? rostii când putui să respir. 

Îşi apropie buzele de urechea mea. 

— Te iubesc, Gail. 

— Asta-i... Adrian, aşteaptă! 

Dar dispăruse. Eram singură. Dacă el credea că o să 
mă lase singură în întuneric acum... Am pornit după el cât 
de repede am putut. 

Mă împiedicai de ceva şi căzui. M-am ridicat şi am 
pornit după el pe drum, apoi l-am pierdut. îmi aminteam de 
întrebările lui despre bărbaţii din barcă, ce se îndreptau 
spre țărm. 

Încerca să ajungă la camionetă. 

Dar de unde ştia, cum putea să fie sigur că rămăsese 
doar un singur om de pază? Poate că erau şi alţii. lahtul 
era mare. S-ar putea să fie doi sau trei oameni acolo! 

Plină de nelinişte, uitasem de orice precauţie şi am 
luat-o la fugă. Am văzut camioneta în faţă... cabina, uşa 
deschisă... Brusc un braţ de fier mă prinse de mijloc şi o 
mână îmi astupă gura, înăbuşindu-mi ţipătul. Dând 
disperată din picioare, încercând să muşc mâna, am fost 
ridicată şi trântită în cabină. 

— O femeie! am auzit vocea surprinsă a unui bărbat. 
Unde este prietenul tău? Unde este tipul pe care-l căutăm? 
Unde este? 

Simţii că leşin. 

Mă tinu dreaptă şi mă privi îngrijorat. 

— Te-am sufocat, da? Promiţi să nu tipi, dacă iau 


mâna? Dă din cap! Promiţi? 

Dădui din cap. Deja începusem să văd stele verzi. 
Trăsei aer cu putere în piept. Dacă nu m-ar fi ţinut, aş fi 
căzut. 

— Unde este? mă întrebă cu furie. Unde este tipul pe 
care-l căutăm? 

— A... fugit... şi... m-a lăsat singură, răspunsei cu 
răsuflarea tăiată. Mai apăru un bărbat. îl vedeam 
îndreptându-se spre noi. 

— Unde te-a lăsat? Aici? Când m-a văzut? Hai, 
răspunde, sau te strâng de gât! 

— Păi... acolo! răsuflai. A zis... că nu... vrea să merg 
cu el. Eram prea... prea înceată. 

— Grozav erou! mârâi el. Unde? Unde te-a părăsit? 

Acum am văzut că era Adrian. Adrian, care venea 
prin spatele lui, cu mascota, bara de fier, în mână. Începui 
să vorbesc repede, ca să-i acopăr înaintarea. 

— Veneam prin mlaştină când am auzit câinii lătrând 
şi am văzut luminile de cealaltă parte a mlaştinei. A zis că 
mergeam prea încet şi a fugit spre mare. îl urmăresc acum 
în direcţia aia, cu dobermanii. N-am mai putut să fug aşa 
că am intrat în mlaştină şi m-am ascuns până au trecut de 
mine şi apoi am luat-o în direcţia asta şi... am închis ochii. 

Adrian era în spatele lui. 

— V-aţi despărţit? Bărbatul mormăi ceva admirativ. A 
fost isteţ din... 

Dinţii îi clănţăniră în timp ce auzii lovitura. îmi dădu 
drumul şi căzui. 

— Am crezut că ţi-am spus să stai pe loc? îmi spuse 
Adrian furios. Ar fi putut să te omoare! 

— Sau tu! îi răspunsei. Chiar ai crezut că rămân 
acolo în întuneric, când tu încerci să te sinucizi? 

— Grozavă părere ai despre mine. Doar am auzit ce-i 
spuneai despre mine. 


Îl trăgea pe bărbatul inconştient şi apoi îl căută prin 
buzunare. Apoi începu să scotocească prin cabina maşinii. 

— Păi, ai fugit, îi zisei apărându-mă. 

— Doar pentru că... dar acum nu mai contează. 

— Şi apoi, ţi-am uşurat munca, nu-i aşa? Crezi că ar fi 
stat acolo, cu spatele la tine în timp ce...? Ce faci? 

Adrian îmi puse în braţe bara de metal. 

— Dacă se mişcă, mârâi, loveşte-l cu asta! 

— Adrian, nu trebuie să aşteptăm până...? 

— Ca hoţ de maşini, trebuie să prind repede, mormăi 
cu capul sub bordul camionetei. Dumnezeule, trebuie să... 
Aşa! Cum sună? 

Motorul porni şi eu sării lângă el. 

— Este încă inconştient? întrebă repede Adrian. Mai 
respiră? 

— Sforăie, vrei să zici? 

— Bine! Dacă din întâmplare ar fi fost Felton... 

Aprinse farurile. Privii dincolo de mlaştină, căutând 
lumină de lanterne. Dar nu zării niciuna, aşa că am 
presupus că bărbaţii coborâseră spre mare. Adrian roti 
volanul, cauciucurile scârţâiră, când întoarse maşina spre 
pădure. 

Undeva în faţa noastră era Charente, şi dincolo de 
Charente, Halifax, civilizaţia şi eficienta poliţie canadiană 
şi începui să plâng din nou. Nu putea să mă ia în braţe 
pentru că toată atenţia lui era îndreptată spre drum. 

Când trecurăm în viteză pe lângă Granite Folly, m-am 
oprit din plâns. Am spus ce am crezut despre Adrian, când 
mă lăsase singură în întuneric după ce-mi spusese că mă 
iubeşte. Nici nu mă lăsase să-i spun că şi eu îl iubeam. 

x 

XXX 


În primăvara asta, eu şi Adrian inauguram oficial 
Granite Folly ca Parc Istoric naţional. Adrian îmi spusese 


că voi fi oaspetele de onoare şi din felul în care o spusese, 
am înţeles că era o obligaţie de care nu mă puteam 
eschiva. 

Lucrase din greu şi devenise arhitectul şef. Nu 
trebuia să se ocupe personal de toate, dar aşa dorise şi eu 
îi acceptasem deciziile. 

Acum, viaţa mea avea un scop. Nu mai eram fata 
răzgâiată şi egoistă şi în adâncul sufletului meu ştiam că 
niciodată n-o să regret că venisem la Granite Folly, pentru 
că aici îl întâlnisem pe Adrian şi începusem o nouă viaţă. 

Felton fugise pe mare înainte de intervenţia poliţiei 
canadiene. Dar a fost prins în Portland şi extrădat, acuzat 
de moartea lui Cottrell şi condamnat la moarte, în martie, 
chiar înainte de căsătoria noastră. 

Vivienne şi ceilalţi bărbaţi de pe iaht au primit ani 
grei de închisoare pentru complicitate la trafic de 
stupefiante şi la moartea lui Cottrell. 

La Granite Folly nu mai sunt persoane în pensiune, 
dar cei doi Paretos sunt încă prezenţi. 

Am încercat să-l conving pe Adrian să petrecem şase 
luni în Europa, dar se pare că el preferă Baja, California, 
pentru pescuit. Voi protesta, desigur, dar până la urmă 
vom merge la Baja, pentru că aşa vrea el. La urma urmei, 
nu-mi pasă prea mult unde mergem, atâta timp cât suntem 
împreună. 

Sfârşit 


